**Mikanda ya Kutanga ti Kulonga**

**Malongi ya kele na mukanda yai :**

**Leso 1. Nzambi songaka Israele kutanga bafami, ti Yandi pesaka konso fami kisalu na yo. Kutanga 1-4 p.2**

**Leso 2. Nzambi songaka Israele bansiku ya nkaka ti twadisaka bo diaka na matuti na Yandi. Kutanga 5-9**

**Leso 3. Bo salaka batrompette, bo katukaka na Ngumba ya Sinai.
Kutanga 10**

**Leso 4. Bantu ya Israele bokutaka. Kutanga 11**

**Leso 5. Miriami ti Aroni tongaka Moize. Kutanga 12**

**Leso 6. Bo tindaka baespion, bantu buyaka kukota nsi ya Kanana. Kutanga 13-14**

**Leso 7. Kora salaka rebelio kunwanisa Moize. Kutanga 16**

**Leso 8. Bantu tulaka foti na Moize diaka,
yo yina Nzambi tindaka maladi. Nti ya Aroni butaka mbuma sambu na kusonga Nzambi me sola nani. Kutanga 17 :6-26**

**Leso 9. Moize salaka mbi na makasi, Miriami ti Aroni kufwaka na nseke. Kutanga 20**

**Leso 10. Moize nangulaka nioka ya bronze sambu bantu guluka. Kutanga 21**

**Leso 11. Balami mekaka kusinga Israele, kansi yandi monaka mpila ve. Kutanga
22-24**

**Leso 12. Bo yantikaka kuyilama kukota nsi ya Nzambi me sila bo.
Kutanga 25 & 26**

**Leso 13. Moize ndimaka ndola ya Nzambi pesaka yandi sambu na masumu na yandi, ti sala kisalu na yandi ya nsuka Kutanga 27 :12-23**

**Leso 14 Ndambu ya makanda bakaka sika na bo, kansi bo fweti ntete sadisa bampangi kubaka ntoto yonso.
Kutanga 32**

**Leso 15 Nzambi songa mpila kukabisa ntoto ya Kanana na kati ya makanda ya Israele na mpila ya vandaka juste. Kutanga 34 :1-8**

**Leso 16 Bo bambukaka diaka bamvula na bo ya kutambula mpamba-mpamba na nseke. Kulonga kapu 1--2 :23**

**Leso 17 Bo nungaka bamvita na este ya nzadi ya Yordani. Kulonga 2 :24-31**

**Leso 18 Moize bambukisaka bo bansiku yonso ya Nzambi. Kulonga kapu 4-30**

**Leso 19 Moize manisaka kisalu Nzambi pesaka yandi, ebuna yandi fwaka na lukanu ya Nzambi. Kulonga 31 ; 32 :48-52 ; 34 :1-9.**

**Leso 20 Revisio ya Mikanda ya Kutanga ti Kulonga**

***Moniteur, NB :*** *Na nima ya baleso yai, mbote kulonga-- Mukanda ya Yozue, Israele Kotaka Ntoto na Bo*

**Leso 1. Konso muntu sadila bamakabu Nzambi me pesa yandi.**

**Nzambi songaka Israele kutanga bafami, ti pesaka konso dikanda kisalu na yo.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga kapu 1—4. Beto ta longa somere.

**Moniteur, yilama na kikuma ya leso yai :**Beto ta sosa kuzaba ti kulanda lukanu ti kisalu ya Nzambi me pesa beto.

**Moniteur, yilama na verse ya kulonguka :***Yoane 10 :3b, 4b**. . . mameme ke waka ndinga na Yandi. Ngungudi ya mameme ke bingaka mameme na Yandi, konso dimeme na zina na Yandi... 4b Yandi ke tambulaka na ntwala na bo, ebuna mameme ke landaka Yandi na nima, sambu bo zaba ndinga na Yandi.*

**Moniteur, yilama na bankunga ya kwenda nzila mosi ti leso yai :***(NB: Bankunga ya beto ta pesa na baleso yonso ke monika na ‘Bankunga ya Ecodim’ ya Ministères pour Chaque Enfant, Edition 2019. Nge mpi lenda yimba bankunga ya nkaka ya ke landa ngindu ya kikuma ya leso yai, to nge mosi lenda yidika bankunga ya naka ya ke pesa ngindu yina.)*

Bankunga ya ‘Bankunga ya Ecodim’ :

Yesu Zaba Zina na Mono
Baka Lukumu

**Moniteur, Bakisa Mikanda ya Bible ‘Kutanga’ ti ‘Kulonga’ :**

Mukanda ‘Kutanga’, bo me pesa yo zina yina sambu yo ke songa nde mbala zole bo tangaka bantu ya Israele. Yo ke yantika na ntangu bo me tula campe na Ngumba ya Sinai na ntoto ya zelo na zelo, tii ntangu ya bo vandaka penepene kukota nsi Kanana ya Nzambi silaka na bibuti na bo.

Mukanda ‘Kulonga,’ bo me pesa yo zina yina sambu yo ke songa mpila Nzambi pesaka malongi na Moize kulonga bo diaka na ntwala bo kotaka nsi na bo.

**II. Kusala Revisio—**

**Kulanda devoir ya leso ya mposo me luta :***[Moniteur, kana nge me landa ve mukanda ya Kubasika-Levi na ntwala kuyantika mukanda yai, nge lenda katula parti yai.]*

Na leso me luta na nsuka ya baleso na beto ya mikanda Kubasika ti Levi, beto pesaka beno bakristo devoir kuyindula ti kubambuka baleso ya nene-nene Mpeve ya Nzambi me longa nge na baleso yina, kulanda kusala yo. Nani lenda songa beto leso mosi ya nene Nzambi longaka nge na baleso yina ?

**Revisio :**

Beto me mona nde bantu ya Israele basikaka na kimpika na Ezipte.

* Na nima ya Ezipte, bo vandaka na nzila kukwenda wapi ?
(Na nsi ya Kanana, sika Nzambi silaka na bibuti na bo.)
* Na kati-kati ya Ezipte ti Kanana kele ntoto ya nki mutindu ?
(Ntoto ya zelo na zelo)
* Na kati-kati mpi kele ngumba ya Sinai. Nki salamaka kuna ?
(Nzambi pesaka Moize bansiku na Yandi, ti Yandi songaka bo nki mutindu kusala nzo ya bisambu ya ntenta, ebuna bo salaka yo.)

**III. Kulonga bana leso yai—**

**Kuyantika leso :**

Beto me bika bantu ya Israele na ntoto ya zelo na zelo. Bo me baka bansiku ya Nzambi, ti bo me tunga nzo ya bisambu ya ntenta na mpila Nzambi songaka bo. Bo me yidika bilele ya banganga-Nzambi na mpila Nzambi me songa bo. Lukumu ya Nzambi me fulusa nzo ya bisambu yina. Nki ta salama ntangu yai ? Beto me kuma na mukanda ya iya ya Moize, mukanda ya Kutanga, kapu ya ntete.

**Developpement—Malongi ya nene ya leso na bandambu 5 :**

**1.1 Bo tangaka bafami, konso fami na tribu na yandi, mutindu Nzambi songaka bo. Bafami yonso kumaka na 603,550.**

**Tangila bana :**

*Kutanga 1:1 Ntangu bantu ya Israele vandaka me basika na nsi ya Ezipte imene, bo vandaka me lungisa mvula mosi kuna na ntoto ya zelo na zelo ya Sinai. . . Mfumu Nzambi kwisaka kutuba na Moize na kati ya Nzo-Nzambi ya ntenta. Yandi tubaka na yandi nde :*

**🕮**

*2 « Nge ti Aroni, beno tanga ntalu ya bantu yonso ya Israele, na makanda na bo ti na bafami na bo.**. .*

*17 Moize ti Aroni . . .*

*18 bo bingaka kimvuka yonso ya Israele . . . Bo tangaka bafami na bo ti makanda na bo, bo sonikaka bazina . . .*

*19 Mpidina Moize tangaka ntalu ya bantu na ntoto ya zelo na zelo ya Sinai, mutindu Mfumu Nzambi songaka yandi.*

*46 Ntalu na bo yonso vandaka mile nkama sambanu na tatu nkama tanu na makumi tanu (603,550).*

**Yula bana :**

Nzambi songaka Moize ti Aroni kusala nki ?
(Kutanga bafami ya Israele, konso fami na dikanda na bo)

* Bo me sala ntangu ikwa na Ngumba ya Sinai ?
(Mvula mosi)

?

* Bafami vandaka mingi to fioti?
(Mingi. Kuluta 600,000. Yina kele kuluta demi ya 1 miyio.)

**Bana sala bageste :**

🚹

Bana sala bageste bonso bo ke tanga bantu.

**Bana yimba ti kina :**

Nzambi songaka bo kutanga nombre ya bafami.
Konso fami tanga yo na dikanda na yandi.

🏄

**1.2 Bo tangaka ve dikanda ya Levi, sambu kisalu na bo vandaka na nzo ya bisambu.**

**Tangila bana :**

*1:47 Kansi bantu ya dikanda ya Levi, bo tangaka bo ve nzila mosi na makanda ya nkaka,*

**🕮**

*48 sambu Mfumu Nzambi tubaka na Moize nde :*

*49 Kutanga ve bantu ya dikanda ya Levi …*

*50 Pesa bo kisalu ya kutalaka nzo-Nzambi ti bima na yo yonso.. .*

**Yula bana :**

?

* Sambu na nki bo tangaka ve bafami ya dikanda ya Levi ti bafami ya nkaka ?
(Sambu Nzambi me pesa bo kisalu ya nzo-Nzambi.)

**Bana sala bageste :**

Bana sala bageste bonso bo ke katula bantu ya dikanda ya Levi na kati ya bantu ya nkaka. Na nsuka, bo songa bo nde, “Beno bana ya Levi, Nzambi me sola beno kusala kisalu ya Nzo-Nzambi. »

🚹

**Bana yimba ti kina :**

Nzambi pesaka dikanda ya Levi
Kisalu ya nzo ya Nzambi.

🏄

**1.3 Bo landaka ordre ya Nzambi pesaka bo kuyidika camp kulanda makanda na bo.**

**Tangila bana :**

*2 :34 Bantu yonso ya Israele landaka mbote-mbote mambu yonso ya Mfumu Nzambi tubaka na Moize. . .na makanda na bo.*

**🕮**

**Yula bana :**

* Keti bo fweti tunga campe na ordre to kisakasaka ?
(Na ordre fami na fami, dikana na dikanda)

?

* Keti bantu lenda tula ntenta na bo na konso sika bo zolaka ?
(Ikele ve. Nzambi songaka konso dikanda wapi kutula bantenta na yo.)

**Bana sala bageste :**

Bana sala bageste bonso bo ke songa bafami wapi bo lenda tunga bantenta na bo.

🚹

**Bana yimba ti kina :**

Konso fami na dikanda ya Levi
Kuzwaka kisalu na yo.
Bo yonso salaka kisalu na bo,
Ye yo lungaka kisala yonso.

🏄

**1.4 Nzambi pesaka bana ya Aroni kisalu na nzo ya bisambu, konso fami kisalu na bo.**

**Kutangila bana :**

*9 Na kati ya bantu ya Israele, nge ta pesa bantu ya dikanda ya Levi na maboko ya Aroni ti bana na yandi sambu na kutalaka Nzo-Nzambi.*

**🕮**

*10 Nge fweti tala mbote-mbote . . .konso muntu yina kele nganga-Nzambi ve, kana yandi meka kusala yo, yandi fweti baka ndola ya lufwa. »*

**Yula bana :**

* Keti konso fami lendaka sola kusala kisalu ya nganga kana bo zolaka ?
(Ikele ve. Nzambi songaka dikanda ya Levi kusala kisalu ya kinganga. Kana muntu ya nkaka meka kusala yo, yo ta natila yandi lufwa.)

?

**Bana sala bageste :**

Bana sala bageste bonso bo ke songa bantu ya nkaka nde bo meka kusala kisalu ya kinganga-nzambi ve, mbaimbai Nzambi ta kufwa bo.

🚹

**Bana yimba ti kina :**

Nzambi me pesa konso muntu
Kisalu na yandi.
Kisalu ya kinganga-Nzambi
Kaka dikanda ya Levi kusala yo.

🏄

**1.5 Nzambi pesaka dikanda ya Kehati kisalu ya kunata bima ya nsiku ya nzo ya bisambu ntangu bo tambulaka, kansi kaka na mpila Nzambi songaka bo. Makanda ya nkaka ya Aroni, kisalu na bo kunata bima ya nkaka.**

**Tangila bana****:**

*4 :18 bana ya Kehati . . .*

**🕮**

*19 . . . Nge Aroni ti bana na nge . . . beno songa bo konso muntu kisalu ya yandi fweti sala, ti kima ya yandi fweti nata.*

*24 Kisalu ya bana ya Gersoni, yo yai . . .*

*31 Kisalu ya bana ya Merari, yo yai . . .*

*. . . 49 . . .Bo songaka konso muntu kisalu ya yandi fweti sala ti bima ya yandi fweti nata.*

**Yula bana:**

* Na kati ya bana ya Kehati, Aroni ti bana na yandi songaka bo nki?
(Konso muntu kisalu ya yandi fweti sala, ti bima yandi fweti nata ntangu bo kwenda na sika ya nkaka.)

?

**Bana sala bageste :**

Bana songa bo na bo nde, « Kisalu na nge, yo yai. »

🚹

**Bana yimba :**

Nge kusala kisalu na nge
Mono ta sala mpi.
Na nsuka, kisalu yonso
Ta salama mbote.

🏄

**>|< Kumanisa leso :**Nzambi me pesa konso muntu kisalu na yandi ya kusala, ti konso kisalu kele ya mfunu na meso na Yandi.

Beto bakristo lenda lomba Nzambi nde Yandi songa beto nki kisalu na beto. Na nima, beto kaka landa nzila ya Yandi me songa.

**Devoir sambu na bakristo :**

Devoir mono ke pesa beno bakristo, yo yai :
Na mposo yai, samba Nzambi nde Yandi songa nge nki kisalu Yandi zola nge kusala. Yindula nki makabu Yandi me pesa nge dezia. Ebuna landa nzila yina na mabanza na nge yonso.

🖑

**Kubinga bana ya zaba Yesus ntete ve :**

Mono me tuba na bakristo. Kansi zaba nde bisalu ya mbote ta nata nge na zulu ve. Nge ke na mfunu kundima Yesu Kristo bonso Mvulusi, mpi Mfumu na nge. Kana nge zola beto kusamba ti nge na mambu yina, nge lenda bikala na nima ya ecodim, sambu beto sadisa nge.

✞

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 1

**Leso 2. Beto landa Nzambi.**

**Nzambi songaka Israele bansiku ya nkaka ti twadisaka bo diaka na matuti na Yandi.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga kapu 5—9. Beto ke longa somere.

**Moniteur, Yilama na Kikuma ya Leso :**

Beto tula ngolo kulanda Nzambi bonso Yandi twadisa beto na ndinga na Yandi.

**Moniteur, Yilama na Verse y Kulonguka :***Bankunga 5 :9b**. . .Yidikila mono nzila na Nge, mono landa yo.*

**Moniteur, yilama na bankunga ya kwenda nzila mosi ti leso yai :**

Kwenda na Yesu
Landa, Mo’ Ta Landa Nge, Mfumu
Mfumu Zaba Nzila na Mono

**II. Kusala Revisio—**

**Kulanda devoir ya leso me luta :**

Na mposo me luta, beto pesaka beno bakristo devoir kulomba Nzambi kusonga nge nki kisalu Yandi zola nge kusala. Nani salaka yo ? Mersi mingi. Nani ta songa beto nki Nzambi songaka bo ?

**Revisio :**Beto me mona nde Nzambi songaka bo kutanga bafami ya Israele, konso fami na tata bonso ntwadisi. Na nima, Yandi songaka konso fami kisalu na bo, ti bana ya Aroni kisalu na kati ya nzo-Nzambi.

**III. Kulonga Bana Leso Yai—**

**Kuyantika Leso :**Keti ntangu yai, bantu ya Israele me yilama kulanda diaka voyage na bo ? Nki ta salama ntangu yai ? Nki mutindu bo ta zaba nzila ya kukwenda ? Beto landa histoire na Kutanga kapu 5.

**Developpement—Malongi ya Leso Yai na Bandambu 5:**

**2.1 Nzambi pesaka bantu na Yandi bansiku ya nkaka diaka. Na kati vandaka nsiku ya kuvutula.**

**Tangila bana :**

*5:5 Mfumu Nzambi songaka Moize na kutuba na bantu ya Israele nde :*

**🕮**

*6 « Konso muntu, nkento to bakala, kana yandi me sala mpangi na yandi mbi, yandi me fwa nsiku ya Mfumu Nzambi mpenza.*

*7 Kana yandi me baka kima ya muntu, yandi fweti ndima masumu na yandi ti kuvutula kima yango na munkwa na yo. Na zulu na yo, yandi fweti . . .yika na zulu kima yina.*

*8 Kana munkwa-kima me fwaka, yandi mpi ke na mpangi ve lenda baka kima yina, kima yango bo fweti pesa yo na Mfumu Nzambi ; yo ta vanda ya nganga-Nzambi.*

**Yula bana --**

**Niveau Primaire :**

* Kana muntu me sala mbi na mpangi, yandi me fwa nki ?
(Nsiku ya Nzambi)

?

* Kana muntu me yiba kima ya mpangi, yandi fweti sala nki mambu zole sambu makambo yina kumana ?
(Ndima masumu na yandi, ti kuvutula kima ya yandi me yiba.)

**Niveau Secondaire :**

??

* Yandi fweti yika nki na zulu ?
 (Ndambu ya nkaka)
* Kana mpila kele ve kuvutula kima yina, keti yandi lenda bikala na kima yina ya yandi me yiba ?
(Ikele ve. Yandi vutula yo na banganga-Nzambi.)
* Kana beto landaka nsiku ya Nzambi na mambu yina awa na Congo, nki mutindu yo lenda sadisa ?
(Kana muntu me yiba nge, nge lenda vanda na espware nde nge lenda mona yo diaka. Yo mpi lenda sadisa bamiyibi, sambu bo ta zaba nde yo ta lunga ve kaka kutuba ‘pardo,’ kansi bo fweti vutula bima bo me yiba ti yika ndambu na zulu. Yo yina, bo ta yindula kuluta na ntwala ya kuyiba.)

**Bana sala bageste :**

Bana sala bageste bonso bo ke vutula bima bo me yiba, bo ke yika ndambu mpi, bo ke lomba pardo.

🚹

**Bana yimba ti kina :**

Nge ya me yiba,
Vutula kima yina.
Yika ndambu ya nkaka.
Nge ya me yiba,
Ndima masumu na nge.

🏄

**2.2 Nzami songaka Aroni ti bana na yandi mpila ya kusakumuna bantu ya Israele.**

**Tangila bana :**

*6 :22 Mfumu Nzambi songaka Moize*

**🕮**

*23 na kutuba na Aroni ti bana na yandi nde : “Ntangu beno ta sakumuna bantu ya Israele, beno fweti tuba mambu yai :*

*24 ‘Mfumu Nzambi sakumuna beno, Yandi keba beno.*

*25 Mfumu Nzambi kutala beno na disu ya mbote, Yandi yamba beno mbote-mbote.*

*26 Mfumu Nzambi kuwila beno mawa, Yandi pesa beno ngemba.’*

*27 “Ntangu banganga-Nzambi ke tanga zina na Mono sambu na kusakumuna bantu ya Israel, Mono mosi ta sakumuna bo.”*

**Yula bana :**

* Kana Aroni ti bana na yandi vandaka kusakumuna bantu ya Israele, nani diaka vandaka kusakumuna bo ?
(Nzambi Yandi mosi)

?

**Bana sala bageste :**

Bana sala bageste bonso bo ke sakumuna bantu ya nkaka.

🚹

**Bana yimba ti kina :**

Bana yimba nkunga, « Nzambi, Tunga Dibundu na Nge, » verse ya zole, « Nzambi sakumuna bantu ».

🏄

**2.3 Bo pesaka bamakabu mingi sambu na kusakumuna nzo-Nzambi ti banganga-Nzambi sambu na kisalu ya Nzambi.

Tangila bana somere yai  ya Kutanga kapu 7:**

Mbala mingi kana beto me tunga nzo ya mpa to nzo-Nzambi ya mpa, beto zola sakumuna yo sambu na kisalu ya Nzambi. Bo mpi salaka mutindu yina sambu na Nzo ya Bisambu ya Ntenta ya bo me sala, mpi sambu na bantu ya me kuma banganga-Nzambi. Konso dikanda nataka bambisi ti bima ya nkaka ya ntalu bonso bamakabu. Bilumbu mingi bo salaka fete kusakumuna nzo ya bisambu ti banganga-Nzambi ya ta sala na kati na yo.

**🕮**

**2.4 Bo salaka diaka Fete ya Paki sambu na kubambuka mpila Nzambi basisaka bo na Ezipe.**

**Tangila bana somere yai ya Kutanga
9 :1-14 :**

Mvula ya mvimba me luta tii ntangu ya Nzambi basisaka bo na Ezipte. Yo yina, Nzambi songaka bo kusala Fete ya Paki na mpila Yandi me songa bo, sambu na kubambuka mambu ya nene ya Nzambi me sala sambu na bo. Menga ya bana-mameme ya bo fwaka, yo songaka mpi nde lumbu mosi, Nzambi ta tindila bo Mvulusi. Menga na Yandi ta katula bo na kimpika ya masumu yonso.

**🕮**

**2.5 Dituti ya Nzambi twadisaka bo, ebuna bo landaka****.**

**🕮**

*15 Kilumbu ya bo manisaka kutunga Nzo-Nzambi ya ntenta, dituti kwisaka kufika yo : katuka nkokila tii kuna na suka, dituti yango vandaka kupela bonso tiya.*

*16 Ebuna katuka kilumbu yango tii kuna . . .*

*17 Yo vandaka konso ntangu kana dituti me katuka na zulu ya Nzo-Nzambi ya ntenta, bana ya Israele fweti panza camp na bo sambu na kwenda kutunga camp ya nkaka na kisika ya dituti me telama.*

*18 . . .Kana dituti me vanda kaka na zulu ya Nzo-Nzambi, bo mpi me bikala kaka po pana.*

*19 Kana dituti vandaka bilumbu mingi na zulu ya Nzo-Nzambi, bantu ya Israele mpi lemfukilaka Mfumu Nzambi, bo panza camp ve ;*

*20 kana yo vandaka bilumbu fioti yo kwenda, bo mpi, bo landa yo.*

*. . . 23 Bo vandaka kutunga camp na bo ti kupanza yo kana Mfumu Nzambi me tuba ; bo vandaka kulemfukila kaka Mfumu Nzambi mutindu Yandi tubaka na Moize.*

**Yula bana :**

* Nki mutindu Nzambi twadisaka bantu ya Israel na nseke ?

?

 (Na dituti ya vandaka kutelama na zulu ya nzo ya bisambu. Yo pelaka tiya na mpimpa. Kana yo kwendaka, bo fweti kwenda kulanda yo.)

**Bana sala bageste :**

Mwana mosi sala geste bonso bo kele dituti. Bana ya nkaka landa, ata yo telama, ata yo kwenda.

🚹

**Bana yimba ti kina :**

Bo landaka Nzambi
Na dituti na Yandi
Beto landa Nzambi
Na mukanda na Yandi. Bible!
Mukanda na Yandi.

🏄

**>|< Kumanisa Leso :**Nzambi twadisaka bantu ya Israele na nseke. Yandi tindaka dituti na Yandi kutelama na zulu ya nzo ya bisambu kana bo fweti bikala na sika yina, kutelama kukwenda na ntwala na bo kana bo fweti kwenda.

Bubuyai, Nzambi me pesa beto mambu zole ya lenda twadisa beto. Mosi kele ndinga na Yandi, Bible. Ya zole kele Mpeve ya Nzambi ya kele na kati ya beto bakristo.
Kana beto ke tanga Bible, ke wa malongi na yo, ke tula ngolo kusala yina ya beto ke wa, Mpeve ya Nzambi ta twadisa beto ti songa beto nzila. Beto tula ngolo kulanda Yandi.

**Devoir sambu na bakristo :**

Beno bakristo, devoir mono ke pesa beno mposo yai, yo yai : Beno tanga ndambu ya Bible konso lumbu, to nge lomba muntu ya nkaka kutangila nge. Nge lomba Nzambi kutwadisa nge, ebuna nge sala yonso ya Nzambi ke songa nge.

🖑

**Kubinga Bana ya Zaba Yesu Ntete Ve :**

Kansi kana nge me tula ntima na Yesu ntete ve, devoir ya ntete Nzambi ke lomba na nge kele kutula ntima na Mwana na Yandi Yesu Kristo. Beto vandaka na makambo ya nene ti Nzambi sambu beto yonso me fwaka bansiku na Yandi. Beto vandaka ve na mpila ya kuguluka, beto mosi. Yo yina, na luzolu na Yandi, Yesu Kristo kwisaka sambu Yandi kufwa na sika na beto, Yandi manisa makambo na beto ti Nzambi.

✞

Yandi Yesu me sala yonso. Yo lomba kaka nge kutula ntima na Yandi, kundima Yandi bonso Mvulusi na nge. Yandi ta pesa nge ntima ya mpa. Keti nge ta ndima Yandi bubuyai ?

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 2

**Leso 3. Beto kwilaka Nzambi ti lemfuka na Yandi.**

**Bantu ya Israele salaka batrompette, bo katukaka na Ngumba ya Sinai.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga kapu 10.

**Moniteur, kuyidika na ntwala :**

Sambu na leso, nge ta vanda na mfunu ya kima kusonga dituti ya twadisaka bo. Yo lenda papie, nkodi, to lele.

**Moniteur, Yilama na Kikuma ya Leso :**

Beto tula ngolo kukwikila ti kulemfuka sambu Nzambi sakumuna beto.

**Moniteur, Yilama na Verse ya Kulonguka :**

*1 Yoane 2 :3
Kana beto ke landaka bansiku ya Nzambi, yo ke songaka nde beto zaba Yandi.*

**Moniteur, yilama na bankunga ya kwenda nzila mosi ti leso yai :**

Na ‘Bankunga ya Kintwadi’--
Nombre 2-Kana Beto Kwenda na Nzila ya Nzambi.

To, beto lenda yimba mwa-adaptasio ya mvutu na yo : Tula ntima, ye kulemfuka
Beto ta mona kiese bu beto sala yo.

**II. Kusala Revisio—**

**Kulanda devoir ya leso me luta :**

Na mposo me luta, beto lombaka beno bakristo kuwa malongi ya Bible konso lumbu sambu Nzambi twadisa nge. Nani tangaka Bible yandi mosi na mposo me luta ? Mersi. Nani lombaka muntu ya nkaka kutangila yandi ? Mersi na beno mpi. Nani ta songa beto mpila Nzambi twadisaka beno na mambu mosi ?

**Revisio :**

Beto me mona nde Nzambi pesaka bo bansiku ya nkaka, bo salaka Fete ya Paki diaka, ti dituti ya Nzambi vandaka kutwadisa bo.

Bubuyai beto ta mona mpila dituti yina yantikaka kutwadisa bo. Kansi na ntwala bo kwendaka, Nzambi vandaka na kisalu mosi diaka sambu na bo. Beto mona yo na Kutanga kapu 10.

**III. Kulonga Bana Leso Yai—**

**Kuyantika Leso :**

Bambuta na beto awa na Congo vandaka kubinga bantu kuvukana nki mutindu ? Ee, bo sadilaka batom-tom. Ndinga ya batom-tom kwendaka ntama kusonga bantu kukwisa, to kusonga bo mambu ya kingonza, mambu ya mawa, to mambu ya kiese.

Na ntwala bantu ya Israele landaka voyaze na bo diaka, Nzambi zolaka bo sala kima ya ta sadisa bo kubinga bantu. Yandi songaka bo kusala batrompette ya arza.

**Developpement—Malongi ya Leso Yai na Bandambu 4 :**

**3.1 Camp vandaka nene ti bantu mingi. Yo yina, Nzambi pesaka bo nzila ya kubinga bantu-- batrompette zole ya arza.**

**Tangila bana****:**

**🕮**

*Kutanga 10 :1 Mfumu Nzambi tubaka na Moize nde :*

*2 Sala bampungi zole na arza... Beno ta sadila yo sambu na kubingila bantu ya Israele, bo kwisa kisika mosi, to sambu na kusonga bo, bo panza camp, bo kwenda.*

**Yula bana :**

* Nzambi songaka bo kusala nki sambu bo zabisa bantu nde ntangu me lunga kupanza camp ?
(Bo sala bampungi zole ya arza.)

?

**NB :** Nzambi songaka bo mpila kusadila bampungi yina mpi kubinga bantu na nzo ya bisambu, kusonga mambu ya kigonsa, kusonga nde ntangu ya fete me yantika, etc.

**Bana sala bageste :**

🚹

Bana sala bageste bonso bo ke bula bampungi (batrompette).

**Bana yimba ti kina :**

🏄

Bo salaka bampungi
Sambu na kubinga bantu.
Whoo ! Whoo ! Whoo !

**3.2 Nzambi twadisaka bo kulanda nzila diaka, na ordre ya Yandi songaka.**

**Tangila bana :**

*Kutanga 10 :11 . . . dituti yina vandaka kufika Nzo-Nzambi ya ntenta, yo katukaka.*

**🕮**

*12 Ebuna bantu ya Israele katukaka na ntoto ya zelo na zelo ya Sinai, bo simbaka nzila na kwenda…*

*13 Bo yantikaka kwenda mutindu Mfumu Nzambi songaka Moize.*

**Bana sala bageste :**

Mwana mosi simba kima ya beno ke sadila bonso dituti. Yandi tedimisa yo, ebuna bana sala bageste bonso bo ke panza camp. Mwana ti dituti yantika kutambula, ebuna bana ya nkaka landa yo. Yo kita diaka, ebuna bana telama po pana.

🚹

**Bana yimba ti kina :**

(Ton: Yesu Azali Awa)
Nzambi twadisaka bo (3X)
Na dituti!
(Yimba yai yonso mbala 2)

🏄

🏄

**3.3 Bo kwendaka na lusadisu ya Obabi. .. Dituti songaka bo nzila, kansi yandi songaka bo bima bonso banto ya masa.**

**Tangila bana :**

*29 . . .Moize tubaka na Obabi. . (mpangi ya Moize ya zabaka nseke yina) nde : “Beto ke kwenda na ntoto yina ya Mfumu Nzambi tubaka nde Yandi ta pesa beto. Kwisa, beto kwendeno. . .*

**🕮**

*31 Moize nde : « Pardo, kubika beto ve, Nge zaba bisika ya mbote ya beto lenda tunga camp na beto na ntoto ya zelo na zelo . . .*

**Bana sala bageste :**

Bana sala bageste bonso bo ke bondila Obabi kukwenda ti bo.

🚹

**Bana yimba ti kina :**

🏄

🏄

Kwisa na beto, Obabi
Nge ta sadisa beto
Ye Nzambi ta sakumuna nge.

**3.4 Nzambi twadisaka bo bilumbu 3 na dituti na Yandi, ti sanduku na Yandi kwendaka na ntwala sambu Yandi bebisa bambeni na ntwala na bo.**

**Tangila bana :**

*33 Ntangu bantu ya Israele katukaka kuna na ngumba ya Mfumu Nzambi, bo tambulaka bilumbu tatu. Sanduku ya kuwakana ya Mfumu Nzambi vandaka kwenda na ntwala na bo ..*

**🕮**

*34 Konso ntangu ya bo vandaka kupanza camp sambu na kwenda na camp ya nkaka, dituti ya Mfumu Nzambi vandaka kufika bo na mwini.*

*35 Konso ntangu ya Sanduku ya Kuwakana vandaka kwenda, Moize vandaka kutuba
nde : “Mfumu Nzambi, telama ! Mbote Nge panza bambeni na Nge..”*

**Yula bana :**

* + Nki kwendaka ntete na ntwala na bo ?
	(Dituti ti Sanduku ya Kuwakana.)

?

* Nani bambuka Sanduku yina vandaka nki ?
(Kima bo me tula na Nzo-Nzambi na sika ya kuluta nsiku. Kuna Nzambi vandaka kutana ti Mfumu ya Banganga-Nzambi. Dituti vandaka konso ntangu na zulu na yo.)
* Kana dituti ya Nzambi telamaka na mpimpa, yo fikaka bo na nki ?
(Na mwini.)
* Nki Moize lombaka Nzambi ntangu Sanduku vandaka kukwenda ?
(Telama, Nzambi, panza bambeni na Nge.)

**Bana sala bageste :**

Bana yonso sala bonso bo kele Moize ke samba Nzambi kupanza bambeni na bo.

🚹

**Bana yimba ti kina :**

O, Nzambi, panza bambeni na
Nge !
Yidikila beto nzila, Nzambi
Panza bambeni na Nge !

🏄

**>|< Kumanisa Leso :**

Bantu ya Israele tambulaka mbote na ntoto ya zelo na zelo ntangu bo vandaka kukwikila ndinga ya Nzambi ti kulemfuka na yo. Bubuyai, Nzambi ke twadisa beto na dituti ve, kansi Yandi me pesa beto Ndinga na Yandi, Bible na beto, ya ke songa beto mambu yonso ya mfunu sambu na lukwikilu ti luzingu na beto.

**Devoir sambu na bakristo :**

Beno bakristo, na mposo yai mono ke lomba beno kutula ngolo na kutanga to na kuwa ndinga ya Nzambi konso lumbu, ebuna kutula ngolo mpi kulemfuka na yina ya Nzambi ta songa nge.

🖑

**Kubinga Bana ya Zaba Yesu Ntete Ve :**

Kana nge me tula ntima na Yesu ntete ve, zaba nde kima Nzambi ke lomba na nge kele kutula ntima na Mwana na Yandi Yesu, ya Yandi me tinda sambu na kugulusa nge. Ntangu nge tula Yandi ntima, Yandi pesa nge ntima ya mpa ya zola kulemfuka na Nzambi.

✞

Kana nge zola tula Yandi ntima bubuyai, kaka binga Yandi, ti songa Yandi nde nge kwikila Yandi, nge zola kutula Yandi ntima bubu. Lomba Yandi kugulusa nge. Yandi ta wa konso nani ya binga zina na Yandi na kieleka.

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 3

**Leso 4 Beto bokuta ve, kansi beto lomba Nzambi mambu ya beto ke na yo mfunu.**

**Bantu ya Israele bokutaka.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 11.

**Moniteur, kuyilama na kikuma ya leso :**

Beto bokuta ve na ntangu ya mpasi, kansi beto samba Nzambi, sambu Yandi zola sadisa beto.

**Moniteur, kuyilama na verse ya kulonguka :**

*1 Korinto 10 :10
Beno kubokuta ve mutindu bantu ya nkaka na kati na bo bokutaka; wanzio ya lufwa fwaka bo yonso.*

**Moniteur, yilama na bankunga ya kwenda nzila mosi ti leso yai :**

Kilumbu Yai Nzambi Me Sala
Lomba na Nzambi Kaka, verse 2 (Nzambi zola sadisa…)
O Keba Munoko Nki Nge Tuba (Bokuta Ve!)

**II. Kusala Revisio—**

**Kulanda devoir ya leso me luta :**Na mposo me luta, beto pesaka beno bakristo devoir ya kutanga to kuwa Ndinga ya Nzambi konso lumbu, ti kutula ngolo kulemfuka na yo. Nani tulaka ngolo kusala yo ? Nani ta songa beto mambu mosi yandi waka na Ndinga ya Nzambi ?

**Revisio :**Beto me mona nde na nima bantu ya Israele tangaka bafami na bo dikanda na dikanda, ntangu lungaka nde bantu ya Israele katuka na Ngumba ya Sinai, bo yantika voyage na bo diaka na nseke. Na ntwala na yo, Nzambi songaka bo kusala nki sambu na kubinga bantu ? (Bangunga to batrompette)

Na mukanda ya Kubasika, beto monaka nde ntangu bo vandaka na mfunu ya madia, Nzambi pesaka bo nki sambu bo kudia ?
(Manna ya vandaka kulala na zulu ya ntoto konso suka. Bo fweti kaka lokuta yo.)

**III. Kulonga Bana Leso Yai—**

**Kuyantika Leso :**Nzambi na beto kele mbote to mbi ? (Mbote kaka.) Keti Yandi zola pesa beto bima ya mbote to ya mpasi ? (Bima ya mbote)

Beto zaba nde Nzambi kele mbote, mpi nde Yandi zola pesa beto bima ya mbote. Kansi, beto mona mambu mingi ya mpasi na luzingu na beto, mpidina ?

Kestio ya nene kele, nki beto fweti sala kana ntangu ya mpasi kwisa ? Mbala mingi beto zola kubokuta. Keti kubokuta lunga na meso ya Nzambi ? Beto ta mona mvutu na leso na beto bubuyai. Kutanga kapu 11.

**Developpement—Malongi ya Leso Yai na Bandambu 8:** *[Moniteur, sambu banti ya malongi kele mingi, banti zole beto ta longa kaka na somere, ti beto ta sala nswalu na konso nti ya dilongi.]*

**4.1 Bantu na kitini mosi ya camp ya Israele, bo vandaka kubokutila Nzambi, yo yina Nzambi tindaka tiya kuyoka camp na bo.**

**Tangila bana :**

*Kutanga 11 :1 Kilumbu mosi, bantu ya Israele bokutilaka Mfumu Nzambi mpamba-mpamba. Ntangu Yandi waka yo, Yandi bakaka makasi ; Yandi tindilaka bo tiya, yo yokaka kitini mosi ya camp.*

**🕮**

**Yula bana :**

* + Sambu na nki Nzambi vandaka na makasi na bantu ya Israele ?
	(Sambu na kubokuta na bo ya mpamba-mpamba)

?

* Nki vandaka ndola Yandi pesaka bo sambu na kubokuta yina ?
(Yandi tindaka tiya na camp na bo.)

**Bana sala bageste :**

Bana boka bonso tiya kele na kati ya camp.

🚹

**Bana yimba ti kina :**

🏄

🏄

Kubokuta ya mpamba-mpamba
Pesaka Nzambi kiese ve.

**4.2 Bo didilaka Moize, yandi sambaka Nzambi, ebuna tiya fwaka. Kutanga 11 :2**

**Tangila bana :**

*2 Bantu kwisaka kudidila Moize ngolo, ebuna Moize sambaka Mfumu Nzambi ; na nima tiya kufwaka.*

**🕮**

**Yula bana :**

?

* Nki kangaka tiya yina ?
(Lombilu ya Moize na Nzambi)

**Bana sala bageste :**

Bana sala mwa-seneti bonso bo kele Moize, ke samba Nzambi nde Yandi kufwa tiya yina.

🚹

**Bana yimba ti kina :**

🏄

🏄

Ndola ya tiya kwisaka,
Yo manaka na bisambu.

**4.3 Banzenza ya kwisaka nzila mosi ti bo bokutaka sambu bo waka nzala ya
mbisi ;bantu mingi landaka bo.**

**Tangila bana :**

*4 Kilumbu mosi, banzenza yina vandaka kuzinga na kati ya bantu ya Israele, bo zolaka mingi kudia mbisi. Nkutu bo mosi bantu ya Israele yantikaka kubokuta nde : « A, kana beto vandaka na mbisi ya kudia !*

**🕮**

*5 A, kana beto yindula mutindu beto vandaka kudia na nsi ya Ezipte . . .*

*6 Ntangu yai, kima kele ve, beto me fwa kaka na kudia bima yai mana konso kilumbu.”. . .*

**Yula bana :**

* Nani yantikaka kubokuta mbala yai ?
(Banzenza na vandaka na kati na bo)

?

* Bo vandaka kubokuta nki ?
(Mbisi ya kudia vandaka ve.)
* Nzambi vandaka kupesa bo mana ya kudia. Keti bo vutulaka Yandi matondo ?
(Ikele ve. Bo bokutaka sambu bo zolaka madia ya nkaka, bonso mbisi.)

**Bana sala bageste :**

Bana sala geste bonso bo ke bambuka ntomo ya munoko.

🚹

**Bana yimba ti kina :**

🏄

Nzambi pesaka bo mana
Kansi bo zolaka mbisi kaka.

**4.4 Kubokuta yina, Nzambi vandaka na yo makasi, ti mawa simbaka Moize.**

**Tangila bana :**

*10 Moize waka nde bantu ke bokuta-bokuta, konso fami … Mfumu Nzambi wilaka bo makasi mpenza, ebuna mawa simbaka Moize.*

**🕮**

**Yula bana :**

* Ata kubokuta yantikaka na banzenza, yo simbaka nani ?
(Bafami mingi)

?

* Kubokuta yai, Nzambi monaka yo nki mutindu ?
(Makasi mingi)
* Ntwadisi ya bo Moize, yandi monaka yo nki mutindu ?
(Mawa simbaka yandi sambu na kubokuta yina.)

**Bana sala bageste :**

Bana sala geste ya kusonga mpila kubokuta simbaka bantu yonso. Mwana mosi yantika kubokuta nde, “A, mbisi !” Mwana ya zole landa kubokuta, tii ntangu nde bo yonso kele kubokuta, “A, mbisi !”
Mwana ya nsuka sala bonso Moize. Yandi tala bo yonso, ebuna mawa kusimba yandi.

🚹

**Bana yimba ti kina :**

🏄

🏄

Moize kuwaka mawa
Na mpila bo bokutaka.

**4.5 Moize zolaka kufwa sambu na mpasi ya kubokuta na bo pesaka yandi.**

**Tangila bana somere yai ya Kutanga 11:11-15 :**

Kubokuta na bo pesaka Moize mpasi ya ngolo, yo yina yandi sambaka Nzambi ngolo. Na mpasi na yandi, yandi bondilaka Nzambi na kufwa yandi. Kansi yina vandaka lukanu ya Nzambi ve.

**4.6 Na mvutu ya bisambu ya Moize, Nzambi pesaka yandi bansadisi 70.**

**Tangila bana somere yai ya Kutanga 11:16-30 :**Nzambi vandaka na lukanu ya nkaka. Yandi monaka nde Moize vandaka na mfunu ya lusadisu, sambu kubokuta ya konso muntu kubwa ve kaka na zulu na yandi. Nzambi songaka yandi kusola bambuta 70 ya lenda sadisa yandi na kisalu ya kusadisa bantu ya Israele.

**4.7 Nzambi tindaka mpi bandeke bonso bangwadi sambu bo kudia.**

**Tangila bana :**

**🕮**

*31 Mfumu Nzambi tindaka mupepe ya ngolo. . .Yo kwisaka kunata bandeke bonso bangwadi, bwisa-bwisaka yo na camp. . .na konso lweka yo fulukaka . . . katuka ntoto ti na zulu mpi yo fulukaka . . .*

*32 Bantu yantikaka kulokuta bandeke yai katuka kilumbu yo yina . . .*

**Yula bana :**

* Sambu na lombilu ya Moize, Nzambi tindilaka bo nki ?
(Bandeke bonso bangwadi—mingi, mingi.)

?

**Bana sala bageste :**

Bana sala bageste bonso bo ke simba bangwadi mingi.

🚹

**Bana yimba ti kina :**

🏄

Bangwadi, bangwadi, bangwadi diaka! Beto ta dia! Beto ta dia !

🏄

**4.8 Kansi Nzambi tindaka mpi maladi ya ngolo sambu na kubokuta na bo, ti bantu mingi fwaka.**

**Tangila bana :**

*33 Ntangu bantu ya Israele vandaka me manisa ntete ve na kudia mbisi yango, Mfumu Nzambi wilaka bo makasi ; Yandi tindilaka bo maladi ya ngolo mpenza.*

**🕮**

*34 . . .po pana bo zikaka bantu yina . . .*

**Yula bana :**

* Nki vandaka mambu ya bo zwaka na zulu ya bangwadi yina ?
(Nzambi wilaka bo
makasi ;Yandi tindilaka bo maladi ya ngolo.)

?

**Bana sala bageste :**

Bana sala bonso bo ke dia bangwadi ; ebuna maladi ya ngolo simba bo nswalu.

🚹

**Bana yimba ti kina :**

🏄

O, bantu ya Israele,
Sambu na nki beno me bokuta ?
Mbote beno lombaka Nzambi
Yandi zolaka kusadisa beno mbote.

🏄

**>|< Kumanisa Leso :**

Nzambi kele na mpila kusadisa bantu na Yandi. Yandi sadisaka bantu ya Israel ntangu bo lombaka lusadisu na Yandi. Kansi Yandi vandaka ve na kiese na kubokuta na bo, ebuna Yandi pesaka bo ndola na mambu yina.

Keti nge banza Nzambi me balula mabanza na Yandi sambu na mambu yai ya kubokuta ? Ikele ve. Kana beto ke na mpasi, Nzambi zola beto kulomba lusadisu na Yandi, sambu yina pesa Yandi lukumu.

Bambuka bana, « Kusamba  kaka, kubokuta ve ! (Bo repeter mbala 3.)

**Devoir sambu na bakristo :**

Beno bakristo, keti beno lenda sala mposo mosi ya mvimba kukonda kubokuta ? Yina kele devoir mono ke pesa beno mposo yai. Kana mpasi kele, samba Nzambi. Na nima, kinga mvutu na Yandi, ti landa kaka kusamba, kansi kubokuta ve.

🖑

**Kubinga Bana ya Zaba Yesu Ntete Ve :**

Kansi kana nge me tula ntima na Yesus ntete ve, nge ta mona mpasi kusala devoir yai, sambu Mpeve na Nzambi kele kuzinga na kati ya nge ntete ve. Yo kele Yandi ya ke pesa bakristo ngolo kusala yina ya lenda pesa Nzambi kiese.

✞

Kansi Nzambi zola kupesa nge Mpeve na Yandi. Yesu ke buyaka ve muntu ya kwisa na Yandi. Kana nge zola kwisa na Yesu bubuyai kutula Yandi ntima, kwisa vanda awa *[Moniteur, songa wapi.]* na nima ya ecodim, sambu beto sadisa nge.

Nge mpi lenda binga Yandi konso ntangu na konso kisika ya nge kele. Songa Yandi nde nge kwikila Yandi, ti nge zola balula ntima. Ndima masumu na nge ti lomba Yandi kulolula nge. Kana nge binga Yandi na ntima na nge yonso, Yandi me sila nde Yandi ta buya nge ve.

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 4

**Leso 5. Beto tonga ve bantwadisi ya Nzambi me tula.**

**Miriami ti Aroni tongaka Moize.**

**I. Preparatio ya Moniteur sambu na Leso Yai—**

**Moniteur,**leso yai ke monika na Kutanga 12.

**Moniteur, kuyilama na kikuma ya leso :**

Beto ta zitisa bantwadisi Nzambi me tula na zulu na beto ; beto ta tonga bo ve.

**Moniteur, kuyilama na verse ya kulonguka :**

*Baebreo 13 :17a
Beno lemfuka na bambuta na beno ya Dibundu, beno wila bo mpi. Bo ke langidilaka moyo na beno, sambu bu fweti futa rapore na Nzambi sambu na kisalu na bo. . .*

**Moniteur, yilama na bankunga ya kwenda nzila mosi ti leso yai :**

Kudikulumusa na Meso ya Nzambi
O Keba Munoko Nki Nge Tuba (Kutonga
ve !)
Nto Mosi (Verse 1 & 3)

**II. Kusala Revisio—**

**Kulanda devoir ya leso me luta :**Nani salaka mposo mosi ya kubokuta ve ? Felisitasio ! Beno landa bikalulu yina.

**Revisio :**

* Na mposo me luta, beto monaka nde bantu ya Israele, bo salaka nki mambu ya mbi ?
(Kubokuta.)
* Na ntangu ya mpasi, mbote bo bokutaka ve, kansi bo sala nki ? (Kulomba lusadisu ya Nzambi.)

**III. Kulonga Bana Leso Yai—**

**Kuyantika Leso :**Longi na nzo-nkanda solaka Mazuzi sambu na kutala bana ya kalasi yonso kana yandi fweti basika fioti. Mazuzi tulaka ngolo kusala mbote na yina ya longi lombaka ya yandi. Kansi bana ya nkaka wilaka yandi kimpala. Bo yantikaka kutonga yandi. «Nge nani ? » bo yulaka yandi. « Nge banza nde nge kele muntu ya nene ? Nge kele mfumu na zulu na beto ? Wooo! Mfumu! »
Yo pesaka Mazuzi mpasi mingi na ntima. Yandi lombaka longi ve kupesa yandi kisalu yina. Yo pesaka yandi mawa.

Bana, nki mutindu beno banza Nzambi monaka kutonga na bo ? Beto ta mona mvutu na histoire na beto bubuyai. Kutanga kapu 12.

**Developpement—Malongi ya Leso Yai na Bandambu 7 :**

**5.1 Miriami ti Aroni vandaka kutonga Moize sambu yandi kwelaka nkento ya dikanda ya Kusani.**

**Tangila bana :**

*Kutanga 12 :1 Moize kwelaka muntu ya dikanda ya Kusani, ebuna Miriami ti Aroni tonga-tongaka yandi sambu na dibala yango.*

**🕮**

**Yula bana :**

* Nani vandaka kutonga Moize ?
(Miriami ti Aroni)

?

* Sambu na nki bo vandaka kutonga yandi ?
(Yandi kwelaka nkento ya dikanda ya Kusani.)

**Yula bana ya me yela :**

* Sambu na nki kutonga yai vandaka dekurazant mingi na Moize ?

?

(Sambu Miriami ti Aroni vandaka bampangi na yandi ti bansadisi na yandi.)

🏄

**Bana sala bageste :**

Bana sala bageste kusonga mpila bo kuwa na nsi ya ntima ntangu muntu kele kutonga bo.

🚹

**Bana yimba ti kina :**

🏄

Miriami ti Aroni kutongaka Moize
Mbote ve ! Mbote ve !
O, mawa, mawa !

**5.2 Nzambi waka mpila bo yulaka keti Nzambi me tuba kaka na Moize, kansi na bo mpi ve.**

**Tangila bana :**

*2 Bo tubaka nde : « Keti Mfumu Nzambi tubaka kaka na Moize mpamba ? Keti Yandi tubaka mpi ve na beto ? » Mfumu Nzambi waka bo.*

**🕮**

**Yula bana :**

* Nki mutindu ya nkaka bo tongaka Moize ?
(Nde Nzambi me tuba kaka na yandi ve, kansi na bo mpi.)

?

* Keti nge kuwa ndambu kimpala na mpila bo vandaka kutuba ?
(Ee, kimpala ke monika bonso Moize ke baka luzitu kuluta bo, to bonso bantu ke wa yandi kuluta bo.

🏄

* Nani waka kutonga na bo ?
(Nzambi waka yo. Yandi ke wa mambu yonso ya beto tuba to yindula.)

**Bana sala bageste :**

Bana sala geste bonso bo me lemba mingi sambu na kutonga ya bantu.

🚹

**Bana yimba ti kina :**

Kutonga ya Miriami ti Aroni
Nzambi waka yo.

🏄

🏄

**5.3 Nzambi bingaka bo yonso kukutana na nzo ya bisambu.**

**Tangila bana :**

*4 Nswalu Mfumu Nzambi tubaka na Moize, Aroni ti Miriami nde : « Beno yonso tatu, beno kwenda na Nzo-Nzambi ya ntenta. » Bo kwendaka,*

**🕮**

**Yula bana :**

* Nzambi bingaka Moize, Aroni ti Miriami kukwenda wapi?
(Na Nzo-Nzambi ya ntenta)

?

**Bana sala bageste :**

Bana sala bonso Moize, Aroni ti Miriami ke kutanaka na nzo-Nzambi ya ntenta. Bo ke na kiese mingi ve kumonana.

🚹

**Bana yimba ti kina :**

🏄

Nzambi bingaka bo tatu
Yandi kutubila bo.

**5.4 Nzambi tubaka sambu na Moize.**

**Tangila bana :**

*5 ebuna Mfumu Nzambi kwisaka kukulumuka …Yandi bingaka Aroni ti Miriami ;bo kwisaka penepene.*

**🕮**

*6 Ebuna Mfumu Nzambi tubaka na bo nde : « Beno wa mbote mambu ya Mono ke songa beno. Kana na kati na beno ke na profete, Mono Mfumu Nzambi ke kwisaka kudisonga na yandi na bidimbu, Mono ke tubilaka yandi na bandosi.*

*7 Kansi yo kele mpidina ve ntangu Mono ke tubilaka muntu na Mono Moize ; yandi muntu ya Mono ke tulaka ntima na kutalaka bantu na Mono Israele.*

*8 Mono ke tubanaka na yandi meso na meso, Mono ke tubilaka yandi pwelele, Mono ke kudisongaka na yandi…Nki mutindu beno ke tina boma ve na kutonga-tonga muntu na Mono Moize ? »*

**Yula bana :**

* Nzambi monaka Moize na nki luswaswanu ti baprofete ?
(Yandi tubaka na baprofete na bidimbu ti bandosi, kansi na Moize meso na meso, pwelele.)

?

* Nki kestio Nzambi yulaka bo na nsuka ?
(Nki mutindu beno ke tina boma ve na kutonga-tonga muntu na Mono Moize ?)
* Nzambi monaka kutonga na bo nki mutindu ?
(Yandi vandaka na yo kiese ve ata fioti.)

**Bana sala bageste :**

Bana solula nki mutindu Miriami ti Aroni waka bandinga yai ya Nzambi. (Na boma.)
Bana sala geste ya boma bonso bo vandaka kuwa Nzambi.

🚹

**Bana yimba ti kina :**

“Nki mutindu,” Nzambi yulaka,

🏄

“Beno waka boma ve
 Kutonga Nsadi na Mono, Moize.
 Kutonga, tonga yandi ?”

**5.5 Nzambi wilaka bo makasi, yo yina Yandi kumisaka Miriami lepre.**

**Tangila bana :**

**🕮**

*9 Mfumu Nzambi wilaka bo makasi, Yandi kwendaka.*

*10 Ebuna ntangu dituti katukaka na Nzo-Nzambi ya ntenta, maladi ya lepre simbaka Miriami ; yo vandaka mpembe mpenza bonso mvula ya neze. Aroni talaka yandi, yandi monaka nde bamputa me fuluka na mukanda ya nitu na yandi.*

**Yula bana :**

* Nzambi pesaka nani ndola ?
(Miriami. Yo ke monika nde yandi vandaka muntu ya vandaka kupusa mambu yina.)

?

* Nki ndola na yandi ?
(Maladi ya lepre simbaka yandi.)

**Bana sala bageste :**

Bana yonso tala na kuyituka bonso bo me mona maladi ya lepre simba Miriami.

🚹

**Bana yimba ti kina :**

🏄

O, Miriami,
Mawa, mawa na nge!
Maladi ya lepre me simba nge
Sambu na kutonga na nge !

🏄

**5.6 Aroni lombaka pardo sambu na bo zole.**

**Tangila bana :**

*11 Aroni tubaka na Moize nde : « Beto me sala mbi. Pardo, Mfumu na mono, pesa beto ndola ve ya beto fweti baka sambu na mbi ya buzoba ya beto me sala. . . .*

**🕮**

*13 Ntangu yai, Moize didilaka Mfumu Nzambi nde : « Pardo, Nzambi, belula yandi.”*

**Yula bana :**

* Nani ndimaka masumu ti lombaka pardo ?
(Aroni)

?

* Yandi monaka kutonga na bo nki mutindu ntangu yina ?
(Mbi ti buzoba)

**Bana sala bageste :**

Bana yonso sala bageste bonso bo ke lomba Nzambi pardo.

🚹

**Bana yimba ti kina :**

🏄

🏄

Pardo, O Nzambi, pardo
Lolula mbi na beto

**5.7 Nzambi ndimaka kubelula Miriami, kansi yandi fweti bikala na nganda ya camp bilumbu 7.**

**Tangila bana :**

*14 Mfumu Nzambi tubaka nde : . . .Mbote bo katula yandi na kati ya bilumbu nsambwadi, ebuna na nima bo ta zaba kwisa kuvutula yandi. »*

**🕮**

*15 Bo katulaka Miriami na kati ya camp bilumbu nsambwadi. Bantu ya Israele simbaka nzila ve tii kuna Miriami vutukaka na kati ya camp.*

*16 Na nima bo katukaka . . .*

**Yula bana :**

* Nzambi songaka nde bo fweti sala nki ti Miriami sambu na maladi ya lepre na yandi ?
(Katula yandi na camp bilumbu 7)

?

* Yo kangaka bo yonso nzila kusala nki ?
(Kusimba nzila, kukatuka na sika yina. Bo yonso kingaka tii Miriami vutukaka na kati ya camp diaka.

**Bana sala bageste :**

Bana tanga misapi 7, bilumbu ya Miriami salaka na nganda ya camp.

🚹

**Bana yimba ti kina :**

🏄

Bo yonso kingaka Miriami
Bilumbu nsambwadi.

**>|< Kumanisa Leso :**

Nzambi waka kutonga ya Miriami ti Aroni, ti Yandi mpi ke wa kutonga na beto. Yandi songaka nde Yandi vandaka na kiese na yo ve. Yandi pesaka ndola ya ngolo. Mbote beto bakristo kutonga ve bantu ya ke tula ngolo kutwadisa beto.

Beto lenda tula bo na bisambu, beto songa bo luzitu. Yai ta pesa Nzambi kiese.

**Yimba nkunga yai :**
O Keba Munoko Nki Nge Tuba (Kutonga ve !)

**Devoir sambu na bakristo :**

Na mposo yai, mono ke lomba beno bakristo kutula ngolo kuzitisa bantwadisi na beno, kansi kutonga bo ve.

🖑

**Verse ya kulonguka :**

*Baebreo 13 :17a*

*Beno lemfuka*

*na bambuta na beno ya Dibundu,*

*beno wila bo mpi.*

*Bo ke langidilaka moyo na beno,*

*sambu bo fweti futa rapore na Nzambi*

*sambu na kisalu na bo. . .*

Kabisa bana na bandambu sambanu. Konso ndambu ya bana ta telama ti tuba phrase mosi ya verse. Bana yonso ta tuba adresse. Sala mpidina mbala tanu. Na nsuka, bo yonso tuba yo yonso.

**Kubinga Bana ya Zaba Yesu Ntete Ve :**

Kana nge me tula ntima na Yesu ntete ve, zaba nde, nsuka to lufutu ya masumu kele lufwa. Beto me sala masumu, yo yina, beto ke lunga kubaka lufwa mvu ya mvu. Kansi Nzambi tindaka Mwana na Yandi ya kitoko, Yesu Kristo, sambu Yandi kufwa na sika na beto. Ntangu Yandi fwaka, Nzambi ndimaka menga na Yandi bonso lufutu ya masumu na beto. Kana beto tuba “ee,” na Yesu, Nzambi tanga menga na Yandi bonso lufutu ya me lunga. Yesu mpi telamaka na lufwa. Bubu Yandi lenda gulusa nge kana nge ta tula ntima na Yandi. Kana nge zola ndima Yandi bubu, bikala na nima ya ecodim, sambu beto lenda sadisa nge.

✞

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 5

**Leso 6. Beto kwikila ndinga ya Nzambi.**

**Bantu ya Israel tindaka baespion, bant buyaka kukota nsi ya Kanana.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 13-14.

**Moniteur, kuyilama na kikuma ya leso :**

Beto ta tula ngolo kukwikila mpi kulemfuka na ndinga ya Nzambi.

**Moniteur, kuyilama na verse ya kulonguka :**

*Beno lenda wa nsangu ya Nzambi kaka na kuwa mpamba ve, sambu kana beno ke sala mpidina, beno ke kudikusa. Kansi beno fweti sala mambu yina ya nsangu ya Nzambi ke tinda beno na kusala.
Yakobo 1 :22*

**Moniteur, yilama na bankunga ya kwenda nzila mosi ti leso yai :**

Kuwa Bible, verse ya nsuka
Mono Kwikila Bible, verse ya tanu
Nani ta Lemfuka ?

**II. Kusala Revisio—**

**Kulanda devoir ya leso me luta :**

Na leso me luta, beto pesaka beno bakristo devoir ya kutonga bantwadisi ve, kansi kuzitisa bo. Nani ta songa beto mpila yo lutaka na mposo yai ?

**Revisio :**

Na leso me luta, beto monaka nde Miriami ti Aroni, bambuta ya Moize ya mama mosi ti yandi, bo vandaka kutonga yandi. Nzambi waka yo, ti Yandi vandaka na yo kiese ve. Yo yina, Yandi pesaka Miriami ndola ya maladi ya lepre bilumbu 7. Na nima, bana ya Israele landaka voyage na bo diaka kukwenda na nsi ya Kanana ya Yandi silaka ntama na bambuta na bo.

**III. Kulonga Bana Leso Yai—**

**Kuyantika Leso :**

Bubu yai, beto ta mona nde bo kwisa na ntoto ya Nzambi silaka bo. Ntangu me lunga nde bo kota ! Yai kele lumbu ya bo me kinga bamvula mingi. Nki ta salama ntangu yai ?

**Developpement—Malongi ya Leso Yai na Bandambu 8 :** *[Moniteur, konso ntangu ya bandambu ya leso kele mingi bonso yai, beto ta tuba ndambu kaka na somere.]*

**6.1 Nzambi songaka Moize kutinda bantu kutala ntoto na ntwala ya kukota.**

**Tangila bana :**

*Kutanga 13 :1 Mfumu Nzambi tubaka na Moize nde :*

**🕮**

*2 Tinda bantu na kwenda kutala ntoto ya Kanana ya Mono ke pesa na bantu ya Israele. Na konso dikanda, beno fweti sola muntu mosi ya beno fweti tinda.*

**Yula bana :**

* Nzambi songaka Moize kusola bantu, mosi ya konso dikanda, kusal nki ?
(Kutala ntoto ya Nzambi silaka kupesa bo.)

?

**Bana sala bageste :**

Mwana mosi sala bonso Moize na mwa-seneti. Yandi sola bambuta 12, mosi ya konso dikanda, kukwenda kutala ntoto.

🚹

**Bana yimba ti kina :**

Moize tindaka bantu
Kukwenda kutala ntoto
Mosi ya konso dikanda !

🏄

🏄

**6.2 Moize tindaka bantu 12—muntu mosi ya konso tribu, bo pesa rapore nki mutindu ntoto.**

**Tangila bana :**

*17 Ntangu Moize zolaka kutinda bo, yandi tubaka na bo nde : « Beno kota na nsi ya Kanana . . .*

**🕮**

*18 ebuna beno tala mbote mutindu ntoto kele. . .*

**Yula bana :**

* Nki vandaka kisalu ya Moize pesaka bantu 12 ya kwendaka kutala ntoto ?
(Kupesa rapor yo vandaka nki mutindu)

?

**Bana sala bageste :**

Bana sala geste bonso bo kele Moize kusonga bantu 12 kukwenda na ntoto ya Kanana.

🚹

**Bana yimba ti kina :**

🏄

Moize tindaka bantu
Kutala ntoto ya Kanana.

**6.3 Bo talaka ntoto ya Kanana bilumbu 40, ebuna bo vutukaka.**

**Tangila bana :**

*21 Bantu yai kwendaka ; bo talaka ntoto . . .*

**🕮**

*23 Bo . . . bo zengaka nti mosi ya vinu ti kisuka ya vinu, ebuna bantu zole nataka yo na nti na zulu ya mapeka. Bo bakaka mpi bambuma ya grenade ti ya fige. . .*

**Yula bana :**

* Bo salaka bilumbu ikwa na ntoto ya Kanana ?
(Bilumbu 40)

?

* Bo zengaka nti mosi ya nki ?
(Ya bambuma ya vinu ya nene. Yo lombaka bantu zole kunata yo na mapeka na bo.)

**Bana sala bageste :**

Bana sala geste zole-zole bonso bo ke zenga nti ya nene ya bambuma ya vinu, bo ke nata yo na mapeka na bo na ndambu mpasi sambu yo kele kilo.

🚹

**Bana yimba ti kina :**

Bo talaka ntoto
Bilumbu makumi iya.
Bo vutukaka ti
Bima ya mbote.

🏄

🏄

**6.4 Bo vutulaka rapor ya boma. Kaka Kalebi ndimaka nde bo kota.**

**Tangila bana :**

*25 Na nima ya bilumbu makumi iya . . . bo manisaka kutala ntoto, bo kwisaka kuvutuka.*

**🕮**

*26 Bo kwisaka kukuta Moize, Aroni ti bantu yonso ya Israele . . . Bo telaka bo mambu yonso ya bo monaka, bo songaka bo mpi bambuma ya bo nataka na ntoto yina.*

*27 Mambu ya bo tubaka na Moize, yo yai :
“. . . Beto me mona nde yo kele ntoto mosi* *ya mbote mpenza, ti ya nene, yo kele mpi na bima mingi ya kudia.*

*28 Kansi kima mosi, bantu ya ntoto yina kele ngolo mingi, babwala na bo kele ya nene, yo mpi kele na balupangu ya ngolo. Beto me mona nkutu bantu ya nene-nene ti ya nda-nda . . .*

*30 Kalebi songaka bantu yina vandaka kutonga-tonga Moize na kuvanda nie. Yandi tubaka nde : “Beto kwendeno; beto me kuka, beto ta botula ntoto na bo.”*

*31 Kansi banduku na yandi tubaka nde : « Beto lenda ve kunwanisa bantu yai, bo me luta beto na ngolo.”*

*33 . . . na meso na bo, beto vandaka kumonika bonso baniama ya mpamba . . .”*

**Yula bana :**

* Ntete rapore na bo vandaka nde ntoto vandaka nki mutindu ?
(Ya mbote ti ya bima mingi ya kudia)

?

* Kansi nki vandaka bampasi ya bo monaka na yo ?
(Bantu ya ngolo, babwala ya nene ti ya balupangu ya ngolo, bantu ya nene-nene ti ya nda-nda)
* Nani kaka muntu mosi tubaka nde bo lenda baka ntoto yina ?
(Kalebi tubaka nde bo lenda sala yo.)

**Bana sala bageste :**

Bana sala mwa-seneti ya bageste kaka. Tula muntu mosi kuvanda Kalebi. Yandi sala bageste ya kikesa. Bana ya nkaka sala bonso bantu 10 ya nkaka ya vandaka na boma kukota. Bo sala bageste ya boma. *[Moniteur, beto ta mona na nima nde Yozue mpi kwikilaka Nzambi, yandi mpi ndimaka nde bo lenda kota na ngolo ya Nzambi.]*

🚹

**Bana yimba ti kina :**

🏄

Kalebi salaka mbote
Ye kwikilaka Nzambi.
O kiese na yandi.

🏄

Kansi, kaka yandi kwikilaka,
O mawa na Israele.

**6.5 Bantu yonso dilaka ti bokutilaka Moize. Bo zolaka vutuka na Ezipte.**

**Tangila bana :**

* *Kutanga 14 :1 Bantu yonso ya Israele telamaka, bo yantikaka kutula makelele, bo dilaka mpimpa ya mvimba.*

**🕮**

*2 Bo yonso bokutilaka Moize ti Aroni nde : “A sambu na nki beto fwaka ve na nsi ya Ezipte, to awa na ntoto ya zelo na zelo ?*

*4 Bo yantikaka kutuba bo na bo nde : “Beno tula mfumu ya nkaka, beto vutukeno na Ezipte.”*

*5 Ntangu yai Moize ti Aroni bwaka ilungi na ntoto na meso ya bantu yonso.*

**Yula bana :**

* Sambu na nki bantu vandaka kudila ?
(Sambu bo kwikilaka bantu 10 ya tubaka nde mpila kukota vandaka ve.)

?

?

* Bo vandaka na makasi na nani ?
(Na bantwadisi na bo Moize ti Aroni)
* Bo yindulaka kusala nki ?
(Kutula muntu ya nkaka ntwadisi, kuvutuka na Ezipte)

**Bana sala bageste :**

Bana sala bageste kusonga mpila bo dilaka.
« Mawa ! Beto lenda kota ve ! Beto vutuka na Ezipte !”

🚹

**Bana yimba ti kina :**

🏄

Bo kwikilaka Nzambi ve,
Yandi me sila bo ntoto.
Kansi bo dilaka nde,
Beto lenda kukota ve.

🏄

**6.6 Yozue mpi bondilaka bo kukwikila Nzambi, ebuna kukota nsi ya Kanana.**

**Tangila bana :**

*6 Kansi na kati ya bantu yina kwendaka kutala ntoto, Yozue . . .ti Kalebi . . .*

*7-8 . . . tubaka na bantu yonso nde : “Ntoto ya beto me kwenda kutala kele ntoto ya kitoko mpenza. Yo kele nene, yo kele mpi na bima mingi ya mbote ya kudia.* *Nzambi …ta pesa beto yo.*

*9 Kima mosi, beto sala ve mubulu na Mfumu Nzambi ; beto tina mpi ve bantu ya ntoto yina boma, beto ta bedisa bo nswalu… Mfumu Nzambi kele na beto ; beno tina bo boma ve.”*

**Yula bana –**

**Niveau Primaire :**

* Sambu na nki Yozue ti Kalebi tubaka nde bo lenda baka ntoto ?
(Sambu Nzambi vandaka ti bo.)

?

* Bo bondilaka bantu kusala nki ve ?
(Mubulu na Mfumu Nzambi. Kana bo buya kukota yo ta vanda bonso mubulu na Nzambi.)

**Niveau Secondaire :**

* Sambu na nki yo ta vanda mubulu na Nzambi kana bo buya kukota ?
(Sambu Nzambi me silaka bo ntoto yina tuka ntama. Yo yina, kutuba nde bo lenda baka yo ve ta songa nde bo me kwikila ve nsilulu ya Nzambi.)

**Bana sala bageste :**

Bana yonso sala bageste ti tuba bonso Yozue ti Kalebi. Bo nde, “Beto lenda baka yo. Nzambi ta sadisa beto. Yandi me sila beto ntoto yina. Kaka kwikila ndinga ya Nzambi.”

🚹

**Bana yimba ti kina :**

Bo lenda baka ntoto
Sambu Nzambi me silaka yo.
Kaka tula ntima
Na ndinga na Yandi.

🏄

🏄

**6.7 Nzambi vandaka makasi sambu bo zolaka ve kukota. Kansi Moize sambilaka bo Nzambi, yo yina Nzambi fwaka bo ve.**

**Tangila bana :**

*10 Bantu yonso zolaka nde bo losa-losa Yozue ti Kalebi matadi sambu na kufwa bo, kansi lukumu ya Mfumu Nzambi kwisaka kumonika . . .na Nzo-Nzambi ya ntenta.*

**🕮**

*11 Mfumu Nzambi tubaka na Moize nde : « Tii nki ntangu bantu yai ta bika kufinga Mono ? Keti bo ta buyaka kaka konso ntangu na kutula Mono ntima, ata Mono me sala bidimbu mingi na meso na bo yina ke songa ngolo na Mono ? . . .*

*13 Kansi Moize tubaka na Mfumu Nzambi nde :* *. . .*

*19 Mfumu Nzambi, wila bantu yai mawa sambu na masumu na bo . . . sambu Nge kele Muntu ya mawa.”*

*20 Mfumu Nzambi tubaka nde : « Mono me lolula bo mutindu nge me lomba.*

**Yula bana :**

?

* + Bantu zolaka kusala nki na Yozue ti Kalebi sambu na kutuba na bo nde bo lenda baka ntoto yina ?
	(Bo zolaka kufwa bo na matadi.)
* Nki bakaka atasio na bo na mpila nde bo fwaka bo ve ?
(Lukumu ya Nzambi ya monikaka na Nzo-Nzambi ya ntenta.)
* Nki mutindu Nzambi monaka bantu ya zolaka kota ntoto ve ?
(Yandi vandaka na makasi na bo.)
* Nani lombaka Nzambi kulolua bo ?
(Moize)

**Bana sala bageste :**

Bana sala bageste bonso bo ke na makasi, ke zola kufwa Yozue ti Kalebi na matadi. Nswalu, bo mona nde lukumu ya Nzambi me bwa na zulu ya Nzo-Nzambi ya ntenta, yo yina, bo bika matadi na bo, bo tala lukumu yina.

🚹

**Bana yimba ti kina :**

🏄

🏄

Nzambi vandaka na kiese ve
Sambu bo kwikilaka Yandi ve

**6.8 Nzambi pesaka bo ndola.**

**Tangila bana***:*

*21 . . .Mono …Nzambi …me zenga nde*

**🕮**

*22-23 …bantu yai . . . bo buyaka na kulemfuka na Mono. Yo yina, ata muntu mosi ve na kati na bo lenda kota na ntoto ya Mono tubaka na bankaka na bo nde Mono ta pesa bo…*

*30 . . .kaka Kelebi . . .ti Yozue . . . bantu ta kota muna.*

*32 Beno ta fwa awa na ntoto yai ya zelo na zelo.*

*33 Kansi bana na beno, bo mpi ta baka ndola ya mubulu na beno ;bo ta tambula-tambula na ntoto yai . . .bamvula makumi iya (40), tii kuna beno bambuta beno yonso kufwa.*

*36 Bantu yina ya Moize tindaka na kwenda kutala ntoto . . .*

*37 . . .Mfumu Nzambi kufwaka bo na maladi ya ngolo mpenza sambu bo fingaka ntoto.*

*38 Kaka Yozue ti Kalebi bikalaka na moyo.*

**Yula bana :**

* Nki ndola Nzambi pesaka bo ya kwikilaka ve nsilulu na Yandi kupesa bo ntoto ?
(Bantu 10 ya kwendaka kutala ntoto, bo yonso fwaka nswalu na maladi.
Bantu ya nkaka, Nzambi kangaka bo nzila kukota na ntoto. Bo tambulaka bamvula 40 diaka na ntoto ya zelo na zelo, tii ntangu bo yonso fwaka.)

?

**Bana sala bageste :**

Bana tanga na misapi na bo tii na 40-10, 20, 30, 40. Bantu fweti tambula na nseke bamvula 40 diaka.

🚹

**Bana yimba ti kina :**

🏄

Bo tambulaka na nseke
Tambulaka mpamba
Yonso sambu bo kwikilaka ve
Ndinga ya Nzambi.

🏄

**>|< Kumanisa Leso :**Nzambi silaka ntama na bambuta ya ntete ya Israele nde Yandi ta pesa bo ntoto ya Kanana. Yandi me sila yo diaka ti diaka. Ntangu bantu 12 kwendaka kutala yo, yo pesaka okasio ya mbote ya bo lenda ndima nde Nzambi ta lungisa yina ya Yandi silaka. Kansi bo kwikilaka Yandi ve. Rapor ya Yozue ti Kalebi, yo kwelanaka ti ndinga ya Nzambi me tuba tuka ntama, kansi bantu kwikilaka yo ve. Yo yina, Nzambi buyaka nde ntangu yina, bo kota ntoto ya Nzambi zolaka kupesa bo. Ndola ya ngolo—kutambula na nseke bamvula 40 diaka, tii ntangu bantu yonso kufwa ya kwikilaka ve ndinga ya Nzambi.

Bana, Nzambi ke tuba masonga. Yandi ke salaka yina ya Yandi ke silaka. Mbote beto kwikila ndinga na Yandi.

**Verse ya Kulonguka :**

*Beno lenda wa nsangu ya Nzambi kaka na kuwa mpamba ve, sambu kana beno ke sala mpidina, beno ke kudikusa. Kansi beno fweti sala mambu yina ya nsangu ya Nzambi ke tinda beno na kusala.
Yakobo 1 :22*

Bana tanga yo mbala zole. Mwana mosi tendula mpila bantu ya Israele vandaka kuwa mpamba, vandaka kudikusa.

Na nima kabisa na bafraze zole. Bana bakala tuba fraze ya ntete, ti bana bankento fraze ya zole. Sala mpidina mbala zole. Na nima, balula yo ti bana bankento tuba fraze ya ntete ti bana bakala fraze ya zole. Na suka, bo yonso tuba yo.

**Devoir sambu na bakristo :**

Bubuyai ndinga ya Nzambi ke monika na kati ya Bible. Devoir ya mono ke pesa beno bakristo mposo yai, kutanga to kuwa konso lumbu Ndinga ya Nzambi, ebuna tula ngolo kukwikila yina ya nge kuwa. Bonso kukota ya Israele na ntoto ya Lukwikilu ya Kalebi ti Yozue monikaka na mpila bo ndimaka kukota nsi ya Kanana sambu bo zabaka nde Nzambi silaka kupesa bo ntoto yina. Kiteso mosi, lukwikilu na nge ta monika na mpila nge ta lemfuka na yina ya nge me wa ya ndinga ya Nzambi.

🖑

**Kubinga Bana ya Zaba Yesu Ntete Ve :**

Kana na kati na beno kele bana ya me guluka ntete ve, ndinga ya Nzambi ke songa beto nki mutindu beto lenda guluka. Yo ke tuba mutindu yai :
 *« Kana nge ke ndimaka na munoko na nge na meso ya bantu yonso nde : « Yesu kele Mfumu », ti kana nge ke kwikilaka na kati ya ntima ya nge nde Nzambi tedimisaka Yandi na lufwa, nge ta guluka. (Roma 10 :9)*

✞

Yindula nsilulu ya Nzambi me pesa : Nge TA GULUKA. Kiese ! Keti nge me kwikila na ntima na nge ? Kana nge zola solula mambu yai sambu beto sadisa nge kuzaba nde nge me guluka, bikala na nima ya ecodim. Beto ta vanda na kiese kusadisa nge kumona nki ndinga ya Nzambi ke tuba.

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 6

**Leso 7. Beto zitisa bantwadisi ya Nzambi me tula.**

**Kore salaka rebelio kunwanisa Moize.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 16.

**Moniteur, kuyilama na kikuma ya leso :**

Beto zitisa bantwadisi Nzambi me tula na zulu na beto ti beto sambila bo Nzambi ; beto sala bo mubulu ve.

**Moniteur, kuyilama na verse ya kulonguka :**

(Verse kiteso mosi na Leso 5) *Baebreo 13 :17a
Beno lemfuka na bambuta na beno ya Dibundu, beno wila bo mpi. Bo ke langidilaka moyo na beno, sambu bo fweti futa rapore na Nzambi sambu na kisalu na bo. . .*

**Moniteur, yilama na bankunga ya kwenda nzila mosi ti leso yai :**

Kudikulumusa na Meso ya Nzambi
O Keba Munoko Nki Nge Tuba (Kutonga
ve !)
Sambila Bantwadisi Nzambi

**II. Kusala Revisio—**

**Kulanda devoir ya leso me luta :**

Na mposo me luta, beto lombaka beno bakristo kutula ngolo na kuwa Bible konso lumbu, ebuna kukwikila mpi kulemfuka na yonso ya beno me wa. Nani ta songa beto nki mutindu yandi salaka yo na mposo me luta ?

**Revisio :**

* Na leso me luta, beto monaka nde bantu ya Israele rataka ngolo. Bo rataka nki ?
(Kukota nsi ya Kanana ya Nzambi silaka bo.)
* Sambu na nki bo rataka ?
(Bo vandaka na boma, ti bo kwikilaka ve nsilulu ya Nzambi nde Yandi ta sadisa bo.)
* Nki vandaka ndola Nzambi pesaka ?
(Bo kotaka ve ntangu yina, bo fweti tambula mpamba-mpamba na sika ya zelo na zelo bamvula 40 diaka. Tii, bantwadisi yonso fwaka na maladi kaka po pana.)
* Nani bantu zole ya kwikilaka, yo yina Nzambi tubaka nde bo ta zinga tii ntangu ya bo ta kota ntoto na bo ?
(Yozue ti Kalebi)

**III. Kulonga Bana Leso Yai --**

**Kuyantika Leso :**

Mbala mingi kana beto me bwa, beto zola ve kundima yo, kansi beto zola kufunda muntu ya nkaka. Bantu ya Israele mpi salaka yo. Bo rataka kukota na ntoto na bo, sambu bo kwikilaka ve ndinga ya Nzambi ya me tuba nde Yandi ta vanda ti bo, Yandi ta pesa bo yo. Bo mosi bantu salaka mbi. Kansi bo fundaka nani na mambu yina ? Beto ke mona mvutu na Kutanga kapu 16.

**Developpement—Malongi ya Leso Yai na Bandambu 7:**

**7.1 Kora ti bambuta ya nkaka salaka mubulu kutuba nde Moize me kudinangula kuditula ntwadisi yandi mosi.**

**Tangila bana :**

*Kutanga 16 :1 Kore . . .kumaka ntu-ngolo ; yandi ti Datani ti Abirami . . .ti Oni . . .*

**🕮**

*2 bo salaka mubulu na Moize. Bambuta nkama zole makumi tanu (250. . .bo kwisaka kuvukana na bo sambu na kusala mubulu na Moize.*

*3 Bo kwisaka kutelama na meso ya Moize ti Aroni, bo . . .nde : « Ya kieleka, beno me lutisa. Beto yonso kele … bantu ya Nzambi . . .Ebuna sambu na nki beno ke kudimona nde beno me luta bantu ya nkaka …na mfunu ? »*

**Yula bana :**

* Bantu yai Kore, Abirami ti Oni, bo vandaka kutonga Moize na nki ?
(Kutuba nde yandi me kudimona nde yandi me luta bantu ya nkaka na mfunu.)

?

* Sambu na nki nge banza bo monaka mutindu yina ?
(Kaka kimpala sambu Nzambi me tula yandi ntwadisi.)

**Bana sala bageste :**

Bana sala luse ya makasi bonso Kore ti banduku na yandi.

🚹

**Bana yimba ti kina :**

Kore yulaka sambu na nki
Moize vandaka ntwadisi.
Sambu na nki beto yonso ve ?
Mubulu, mubulu, mubulu. Ag !

🏄

**7.2 Moize bingaka bo na kutesa nani Nzambi me sola bonso ntwadisi.**

🏄

**Tangila bana :**

*4 Ntangu Moize waka mpidina, yandi bwaka ilungi na ntoto, yandi sambaka Nzambi.*

**🕮**

*5 Ebuna yandi tubaka na Kore ti bantu na yandi nde : « Mbasi na suka Mfumu Nzambi ta songa beto (Yandi me sola nani.)*

*6 . . .Beno baka (bima beno ke sadila na kinganga na beno)*

*7 … beto ta tala kana nani muntu Mfumu Nzambi ta sola . . .  »*

*8 . . . Beno wa. . .*

*9 Keti yo kele kima ya fioti yo yina Nzambi ya Israele solaka beno na kati ya bantu ya Israele . . . kusala kisalu ya Nzo-Nzambi ya ntenta . . . ?*

*10 . . . ebuna na zulu na yo, beno ke lomba diaka kisalu ya kinganga-Nzambi ?*

*11 ///beno ke sala mubulu na Mfumu Nzambi !”*

**Yula bana :**

* Bo vandaka kutonga kaka Moize ve, kansi nani diaka ?
(Aroni bonso nganga-Nzambi)

?

* Moize songaka bo kunata nki na ntwala ya Nzambi ?
(Bima ya bo sadilaka na kinganga na bo.)
* Kutonga bantwadisi mutindu bo vandaka kusala, yo vandaka kaka kubokuta ve, kansi yo vandaka nki ?
(Kusala mubulu na Nzambi)

**Bana sala bageste :**

Bana sala bageste bonso bo kele Moize ke samba Nzambi sambu na mubulu yina ya Kore ti banduku na yandi vandaka kusala.

🚹

**Bana yimba ti kina :**

🏄

Beno ke sala mubulu na Mfumu Nzambi !

**7.3 Datani ti Abirami buyaka kukwisa; bo landaka mubulu na bo.**

**Tangila bana :**

*12 Ntangu yai, Moize tindaka bantu na kubinga Datani ti Abirami, kansi bo pesaka mvutu nde . . .*

**🕮**

*13 “Ntete nge basisaka beto na nsi ya Ezipte . . . sambu na kwisa kufwa beto awa na ntoto ya zelo na zelo. Keti yo me lunga ve ? Ebuna ntangu yai, nge ke zola diaka kukuma mfumu na beto na kingolo-ngolo ?*

*14 …beto ke kwisa ve !”*

**Yula bana :**

* Mpila Datani ti Abirami tubaka na Moize, keti yo vandaka luzitu, to luzitu ve?
(Luzitu ve. Yai kele ve mpila bantu ke tubaka na bantwadisi to bambuta.)

?

* Bo monaka nde Moize muntu me kanga bo nzila kukota na nsi ya Nzambi silaka kupesa bo. Bo vandaka kuvila nki?
(Nde bo mosi bantu me buya kukota, sambu bo kwikilaka Nzambi ve.)
* Ntangu Moize bingaka bo, bo vutulaka nki ?
(Beto ta kwisa ve.)

**Bana sala bageste :**

🚹

Bana sala bageste bonso bo ke buya kukwisa ntangu Moize bingaka bo.

**Bana yimba ti kina :**

Bo buyaka kwisa
bu Moize bingaka bo.
Luzitu ve, luzitu ve.

🏄

**7.4 Moize bingaka bo yonso.**

**Tangila bana :**

*16 Moize tubaka na Kore nde : « Mbasi nge ti bantu na nge …beno kwisa kutelama na meso ya Mfumu Nzambi.*

**🕮**

*17 Konso muntu fweti baka (bima ya kinganga na yandi) …na ntwala ya Mfumu Nzambi.*

*18 . . . Moize ti Aroni bo mpi kwisaka.*

*19 Ntangu yai, …Mfumu Nzambi kwisaka kumonika na meso ya bantu yonso.*

**Yula bana :**

* Moize songaka Kore ti bantu na yandi kusala nki ?
(Kunata bima ya kinganga na bo na ntwala ya Nzambi mbasi.)

?

* Nki monikaka na meso ya bantu yonso ?
(Lukumu ya Nzambi)

**Bana sala bageste :**

Bana sala bageste bonso bo kele bantu ya nkaka ya camp ya ke tala bantu yai 250 kwenda na Nzo-Nzambi ya ntenta sambu Nzambi kusonga kana Yandi me sola bo kuvanda banganga-Nzambi to ve. Bo kele kukinga, kuyulana bo na bo nki ta salama.

🚹

**Bana yimba ti kina :**

Beno ya yindula nde Nzambi me sola nge,
Beno kwisa kutelema
Na ntwala Nzambi.
Bantu yonso ta mona kana Nzambi me sola nge.

🏄

🏄

**7.5 Nzambi songaka bantu kukatuka, kuvanda penepene ve na bantenta ya bantu ya twadisaka rebelio.**

**Tangila bana :**

**🕮**

*Kutanga 16 :20 Mfumu Nzambi tubaka na Moize ti Aroni nde :*

*21 « . . .katuka na kati ya bantu yai, mono ke fwa bo sesepi yai. »*

*25 . . . Moize tubaka na bantu ya Israele
nde : “Beno katuka penepene na . . . ntenta ya bantu yai ya masumu …*

*27 Ebuna bantu katukaka penepene na banzo ya Kore, Datani ti Abirami. . .*

**Yula bana :**

* Sambu na nki Nzambi songaka Moize ti Aroni kukatuka na Kore, Datani ti Abirami ?
(Nzambi me zenga na kufwa bo.)

?

**Bana sala bageste :**

Bana sala bageste bonso bo ke katuka na sika ya vandaka Kore, Nathani ti Abirami.

🚹

**Bana yimba ti kina :**

Katuka ! Katuka !
Ndola ya Kore ke kwisa !

🏄

(Yimba kiteso mosi na Datani ti na Abirami)

**7.6 Moize tubaka nde kana ntoto kangula kumina bo, yo ta songa nde kieleka Nzambi me binga yandi bonso ntwadisi.**

**Tangila bana :**

**🕮**

*28 Moize tubaka na bantu nde : « Ntangu yai, beno ta mona nde, ya kieleka Mfumu Nzambi tindaka mono . . .beno ta zaba mpi nde mono ke sala . . .ve na luzolo na mono mosi.*

*30 . . .kana Mfumu Nzambi kusala . . . na mpila nde ntoto kukanguka sambu na kumina bantu yai ti bima na bo yonso. . . mpidina beno ta zaba nde bo fingaka Mfumu Nzambi.”*

**Yula bana :**

* Nki kidimbu ta songa nde Nzambi me buya bantu yina vandaka kusala mubulu na Moize, kansi Yandi me sola Moize ya kieleka?
(Ntoto ta kangula, yo ta mina bo.)

?

**Bana sala bageste :**

Bana sala bageste bonso boma ya bantu ya ke wa bandinga yai.

🚹

**Bana yimba ti kina :**

Kana ntoto kukangula
Yo ta songa nde
Bo ya kasala mubulu
Mubulu na Nzambi.

🏄

🏄

**7.7 Yo salamaka mutindu Moize tubaka, ndola ya Nzambi simbaka bo.**

**Tangila bana :**

*31 Ntangu Moize manisaka na kutuba mpidiyai, ntoto pasukaka na nsi ya makulu ya Datani, ti Abirami ;*

**🕮**

*32 yo kangukaka, yo minaka bo . . .ti bantu ya Kore, ti bima na bo yonso.*

*34 Bantu yina nkama zole makumi tanu bayina (nataka bima ya kinganga na bo na ntwala ya Nzambi), Mfumu Nzambi tindaka tiya, yo yokaka bo.*

**Yula bana :**

?

* Nki vandaka nsuka ya bantu ya salaka mubulu na Nzambi ?
(Ntoto pasukaka, yo minaka bo ti bima na bo yonso.)
* Nki vandaka nsuka ya bantu 250 ya salaka mubulu kubuya Aroni bonso Mfumu ya Bangana-Nzambi ?
(Nzambi tindaka tiya; yo yokaka bo.)

**Bana sala bageste :**

Bana songa bageste bonso bantu ya monaka ndola ya Nzambi pesaka bantu yai ya mubulu.

🚹

**Bana yimba ti kina :**

Mawa, mawa
Kusala mubulu na Nzambi.
Mbote kuzitisa
Bantwadisi Nzambi me tula.

🏄

🏄

**>|< Kumanisa Leso :**

Histoire mosi ya mawa ! Yonso sambu bantu salaka mubulu na bantwadisi ya Nzambi me tula. Kisalu na bo—Moize ti Aroni, yo vandaka ngolo ti mpasi. Nzambi zolaka nde bantu zitisa bantwadisi Yandi me tula, bo landa bo na luzitu. Beto mpi bubuyai, Bible ke songa beto nde beto sala mubulu ve, kansi beto zitisa bantwadisi ya Nzambi me tula na zulu na beto.

**Verse ya Kulonguka :**Bana tuba verse yai diaka: *Baebreo 13 :17a
Beno lemfuka na bambuta na beno ya Dibundu, beno wila bo mpi. Bo ke langidilaka moyo na beno, sambu bo fweti futa rapore na Nzambi sambu na kisalu na bo. . .*

Bana ya ke lwata bacouleur mutindu na mutindu tuba yo : Mbandu, bo ya ke lwata ndombe, etc. Na nima, bana teso kutuba yo mosi-mosi.

**Devoir sambu na bakristo :**

Beno ya zaba Yesu dezia bonso Mvulusi ti Mfumu na beno, devoir mono ke pesa beno mposo yai kele kutula ngolo kuzitisa bamfumu ya Nzambi me tula na zulu na beno. Bamfumu to bantwadisi kele konso muntu ya Nzambi me pesa kiyeka kuyala to kutwadisa. Bantu yai kele bonso nani sambu na beto ? (Bibuti, balongi ya nzo-nkanda, pasteur, mfumu ya bwala, bamfumu ya leta, etc.)

🖑

**Kubinga Bana ya Zaba Yesu Ntete Ve :**

Keti nge zaba Yesu bonso Mvulusi na nge ? Kana nge me yamba Yandi ntete ve, zaba nde kana nge kufwa kukonda kuzaba Yandi, ndola ya kuluta mpasi ke kinga nge. Kansi Nzambi zola ve kupesa nge ndola. Yandi zola kuwila nge mawa, kana nge ta balula ntima, bika nzila ya masumu, ti kwikila na Mwana na Yandi Yesu Kristo. Kana nge ke na mfunu ya lusadisu kutula ntima na Yesu, beto ta vanda awa na nima ya ecodim bubuyai sambu na kusadisa nge.

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 7

**Leso 8. Beto ndima mbi na beto.**

**Bantu vandaka na makasi na Moize diaka, yo yina Nzambi tindaka maladi, ti nti ya Arongi butaka mbuma sambu na kusonga nani Nzambi me sola.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 17 :6-26.

**Moniteur, kuyidika na ntwala :**

Na kulonga leso, nge ta vanda na mfunu ya banti ya muntu lenda sadila sambu na kutambula, ti nti mosi ya kele na matiti, bintuntu, ti bambumana yo. Nge ta vanda mfunu mpi ya mesa mosi.

**Moniteur, kuyilama na kikuma ya leso :**

Beto ndima mbi na beto ti lomba Nzambi kuvutula beto na nzila. Beto vanda na makasi na Nzambi to na muntu ya nkaka ve sambu na mambu ya zoba ya beto mosi me sala.

**Moniteur, kuyilama na verse ya kulonguka :**

*Bantu ya nkaka ke kudisosilaka bampasi na mambu na bo ya buzoba, ebuna na nima, bo ke wilaka Mfumu Nzambi makasi.
Bingana 19:3*

**Moniteur, yilama na bankunga ya kwenda nzila mosi ti leso yai :**

Kudikulumusa na Meso ya Nzambi
Mo’ Ta Kwisa na Nzambi na Lulendo Ve (Verse ya zole—Mo’ Ta Ndima Mbi Yonso ya Mono Sala)

**II. Kusala Revisio—**

**Kulanda devoir ya leso me luta :**

Devoir beto pesaka beno bakristo na mposo me luta vandaka kuzitisa bantwadisi ya mutindu ya kele na kiyeka na zulu na beno. Nani ta songa beto nki mutindu yandi salaka yo ?

**Revisio :**

Na baleso na beto, bantu ya Israele vandaka kubwa na disumu mosi diaka ti diaka. Nki disumu yina ? (Ee, kubokuta, ti nzila mosi, kutonga bantwadisi ya Nzambi me pesa bo.) Nzambi me pesa bo bandola ya ngolo. Bubuyai beto ta mona kana bo me baka mayele na mambu yina to ve.

**III. Kulonga Bana Leso Yai—**

**Kuyantika Leso :**

Mono waka histoire ya mwana zina ya Mambu. Lumbu mosi, yandi vandaka kusakana. Yandi kudiyulaka nde, “Nki mutindu yo ta vanda kuvanda na kati ya
tiya ? Ebuna yandi pumbukaka, yandi bwaka na tiya. Yo pesaka yandi mpasi mingi. Kansi na nima ya bilumbu, yandi salaka yo diaka. Mpasi mingi diaka. Mpusu katukaka, mpasi mpila ve bilumbu mingi. Keti beno banza nde yandi ta sala yo diaka? Yandi ntu-ngolo mingi.

Beto lenda tuba nde bantu ya Israele mpi vandaka ntu-ngolo. Mbala mingi bo me bokuta, bo me tonga bantwadisi na bo. Ata Nzambi me sadisa bo na mambu mingi, bo yindulaka ve kulomba lusadisu na Yandi. Nzambi me pesa bo ndola ya ngolo. Keti bo ta longuka, to bo ta landa kaka na ntu-ngolo na bo ?

**Developpement—Malongi ya Leso Yai na Bandambu 8:**

**8.1 Bantu vandaka kutonga Moize ti Aroni nde bo me fwa bantu ya Nzambi.**

**Tangila bana :**

*Kutanga 17 :6 Na kilumbu ya kulanda, bantu yonso ya Israele bokutilaka Moize ti Aroni nde : « Beno me fwa bantu ya Mfumu Nzambi ! »*

**🕮**

*7a …bantu ya Israele vandaka me ziunga Moize ti Aroni sambu na kubokutila bo. . .*

**Yula bana :**

* Sambu na nki bantu ya Israele vandaka kubokuta mbala yai ?
(Sambu bo banza nde kele Moize ti Aroni ya me fwa bantu.)

?

* Kieleka yo vandaka bo ve, kansi Nzambi ya fwaka bantu. Sambu na nki ? [Bambuka leso me luta.]
(Nzambi fwaka bo sambu bo landaka kaka kusala mubulu.)

**Bana sala bageste :**

Bana tuba bo na bo nde, « Kubokuta kele mbi. Mubulu, Nzambi ke zola yo ve.”

🚹

**Bana yimba ti kina :**

🏄

Kana Nzambi kupesa nge ndola,
Kufinga Yandi ve
Nge mosi me sala mbi.

🏄

**8.2 Nzambi songaka makasi na Yandi na bo ya vandaka kutonga bantwadisi Yandi me tula.**

**Tangila bana :**

*Kutanga 17 :7b Moize ti Aroni talaka na ndambu ya Nzo-Nzambi ya ntenta, ebuna bo monaka na mbala mosi nde dituti me fika Nzo-Nzambi, lukumu ya Mfumu Nzambi me monika.*

**🕮**

*8 Moize ti Aroni kwendaka kutelama na ntwala ya Nzo-Nzambi ya ntenta,*

*9 Ebuna Mfumu Nzambi tubaka na Moize nde :*

*10a « Beno katuka na kati ya bantu yai me ziunga beno, mono ke fwa bo na mbala mosi ! »*

**Yula bana :**

* Sambu na nki bantu vandaka kuziunga Moize ti Aroni?
(Sambu na kubokutila bo.)

?

* Keti Nzambi ke na kiese to na makasi sambu na kubokuta na bo?
(Makasi na mpila nde Yandi zola kufwa bo.)

**Bana sala bageste :**

Bana sala bageste ya ke songa nde dituti vandaka kulumuka, kufika Nzo-Nzambi ya ntenta.

🚹

**Bana yimba ti kina :**

Kana Nzambi kupesa nge ndola,
Kufinga Yandi ve!
Nge mosi me sala mbi.

🏄

🏄

**8.3 Moize ti Aroni sambilaka bo Nzambi, ti Yandi songaka bo mpila kukanga maladi ya Nzambi vandaka kutinda sambu na kubokuta ya bantu.**

**Tangila bana :**

*Kutanga 17 :10cMoize to Aroni bwaka ilungi na ntoto,*

**🕮**

*11 ebuna Moize tubaka na Aroni nde : “…sala kidimbu yina ke songa nde Mfumu Nzambi fweti lolula bantu yai sambu na masumu ya bo me sala. Sasuka si, Mfumu Nzambi me wa makasi, maladi ya ngolo mpenza me kota ! »*

*12 Aroni salaka mutindu Moize tubaka. …yandi salaka kidimbu sambu Nzambi kulolula bantu ya Israele. 13…maladi kumanaka.*

*14 Ntalu ya bantu yina kufwaka vandaka mile kumi na iya nkama nsambwadi (14,700)...*

**Yula bana :**

* Moize songaka Aroni kubaka nki kukwenda na kati ya bantu ti yo?
(Kubaka kidimbu ya songaka nde Nzambi me lolula bantu.)

?

* Nzambi me yantika dezia kutinda ndola nki mutindu ?
(Na maladi ya ngolo)
* Ntangu Aroni balala bima ya Moize songaka yandi, nki salamaka ?
(Maladi manaka.)

**Bana sala bageste :**

Bana sala bonso bo kele Aroni, bo simba kima mosi, bo ke tambula na kati ya bantu ti nzungu.

🚹

**Bana yimba ti kina :**

🏄

🏄

Nzambi songaka nzila
ya ndola lenda kumana.

**8.4 Nzambi songaka Moize nde makanda yonso tula banti ya kimfumu na bo na ntwala ya Sanduku ya Kuwakana na Nzo-Nzambi.**

**Tangila bana :**

**🕮**

*Kutanga 17 :16 Mfumu Nzambi tubaka na Moize nde :*

*17 « Songa bantu ya Israele nde mfumu ya konso dikanda fweti pesa nge nti ya kutambudila. Mpidina nge ta baka banti … nge ta sonika zina na …yo*

*18 kansi na zulu ya nti ya dikanda ya Levi nge ta sonika zina ya Aroni. Mpidina konso mfumu ya dikanda ta vanda na nti mosi.*

*19 Nata banti yai na Nzo-Nzambi … tula yo na … kisika ya Mono ke kutanaka na beno.*

**Yula bana :**

?

* Nzambi songaka bantu kunata nki ?
(Banti ya mfumu ya kutambula ya konso dikanda ya Israele)
* Bo sonika nki na zulu ya banti yina ?
(Zina ya tribu to dikanda, kansi tribu ya Levi, bo sonika zina Aroni.)
* Moize fweti tula banti yina wapi?
(Na sika Nzambi kele kutana ti bo)

**Bana sala bageste :**

Bana ta sala mwa seneti bonso bo kele bantu ya Israele. *[Moniteur, kabisa bo na bandambu 12.]* Konso ndambu kele tribu mosi ya Israele. Bo pona mwana mosi kuvanda mfumu ya tribu. Nge pesa yandi nti mosi.

🚹

Bamfumu yonso kwisa na luzitu, bo tula banti na yo na ndonga na ntwala ya kielo ya nzo-Nzambi. Bo kinga. Mwana ya kele Moize baka banti mosi-mosi, yandi sala bageste bonso yandi ke sonika zina na zulu na yo, mosi-mosi. Bantu yonso tala yandi kusala yo, ebuna bo kwenda kulala.

**Bana yimba ti kina :**

Makanda yonso kumi na zole
Konso dikanda na nti na bo,
Bo tulaka banti yonso
Na kielo ya nzo-Nzambi.

🏄

🏄

**8.5 Nzambi nde, nti ya dikanda Mono me sola ta basisa matiti sambu na kusonga Mono me sola nani.**

**Tangila bana :**

*20 Nti ya muntu yina ya Mono me sola, ya ta basika matiti ; Mono ta sala mpidina sambu bantu ya Israel kubika kutonga-tonga nge ti kufinga Mono.*

**🕮**

**Yula bana :**

* Nzambi zolaka kusonga bo nki ?
(Nani Yandi me sola)

?

* Nki ta songa yo ?
(Nti ya muntu Yandi me sola, yo ta mena, yo ta basisa matiti.)
* Nzambi vandaka kusala mambu yai sambu bo kubika nki ?
(Kutonga-tonga ti kufinga Yandi Nzambi)
* Kieleka, bo vandaka kufinga nani?
(Nzambi Yandi mosi.)

**Bana sala bageste :**

Bana sala bageste bonso bo kele nti ke basisa matiti.

🚹

**Bana yimba ti kina :**

🏄

🏄

Nti ya muntu ya Nzambi me sola,
Yo ta basisa matiti.

**8.6 Makanda yonso ya Israele salaka mpidina.**

**Tangila bana :**

**🕮**

*22 Moize tulaka banti yai yonso na meso ya Mfumu Nzambi kuna na kati ya Nzo-Nzambi.*

**Yula bana :**

* Moize tulaka banti yonso
wapi ?
(Na meso ya Mfumu Nzambi na kati ya Nzo-Nzambi. ).

?

**Bana sala bageste :**

Bana sala bonso bo kele Moize, ke tula banti yonso na ntwala ya Nzambi.

🚹

**Bana yimba ti kina :**

🏄

🏄

Nzambi ta pona nti mosi
Kusonga Ya’ me sola nani.

🏄

🏄

**8.7 Moize songaka bo yonso nde nti ya Aroni me mena.**

**Tangila bana :**

*23 Na kilumbu landaka, ntangu Moize kwisaka kukota na Nzo-Nzambi, yandi monaka nde, nti ya Aroni pesaka sambu na dikanda ya Levi yo me mena, yo me basisa matiti ti bintuntu, yo mpi me basisa bambuma ya kuyela.*

**🕮**

*24 Moize bakaka banti yonso na Nzo-Nzambi, yandi kwendaka kusonga yo na bantu ya Israele. Bo yonso monaka yo…*

**Yula bana :**

* Na nsuka Moize monaka nde kaka nti mosi me mena. Yo vandak nti ya nani?
(Nti ya Aroni ya dikanda ya Levi)

?

**Bana sala bageste :**

Bana sala mwa-seneti. Moize tala banti yina. *[Moniteur, tula nti ya me basisa matiti na kati na bo, ti katula nti mosi.]* Yandi songa bo yonso nde nti ya Aroni me basisa matiti, ti matiti mpamba ve, kansi bambuma mpi.

🚹

**Bana yimba ti kina :**

🏄

🏄

Nti ya Aroni basisaka matiti
Kusonga nde,
Nzambi me solaka yandi.

**8.8 Nzambi songaka nde nti ya Aroni bikala kuna sambu na kubambukisa bo nde Nzambi me sola yandi.**

**Tangila bana :**

*25 Mfumu Nzambi tubaka diaka na Moize nde : « Vutula nti ya Aroni na (nzo-Nzambi). Yo fweti bikalaka kuna sambu na kupesa atasio na bantu ya mubulu …ebuna bo ta fwa diaka ve. »*

**🕮**

*26 Moize salaka mambu yonso kaka mutindu Mfumu Nzambi songaka yandi.*

**Yula bana :**

* Bo salaka nki na mpila nde bo bambuka nde Nzambi me sola Aroni ?
(Bo tula yo diaka na nzo-Nzambi.)

?

**Bana sala bageste :**

Bana yonso tuba na ritima nde :
Beto bika mambu yai ya kutonga-tonga, Kubokuta-bokuta.

🚹

**Bana yimba ti kina :**

🏄

🏄

Beto bika kubokuta
Beto ndima mbi na beto.

**>|< Kumanisa Leso :**

Bantu ya Israele vandaka kumona mpasi sambu bo mosi me sala mbi, kansi bo vandaka kubokuta bonso bantwadisi na bo me pesa bo ndola. Bo monaka mpasi kundima mbi na bo. Bana, kana beto me sala mbi, beto ndima yo, beto bika yo, beto lomba Nzambi nkenda. Beto funda ve bantu ya nkaka, to bantwadisi ya Nzambi me pesa beto. Beto tuba ve nde, O, beto ke mona mpasi sambu muntu me loka beto. Beto lomba Nzambi kusonga beto kana beto me sala mbi. Kana Yandi songa beto, beto ndima yo ti bika yo.

**Devoir sambu na bakristo :**

Beno bakristo, devoir mono ke pesa beno mposo yai, yo yai: kuyindula konso lumbu nki mbi nge mosi me sala, ebuna kundima yo, kusosa ndolula ya Nzambi. Yandi ta lolula ve kana nge ndima mbi na nge na kieleka.

🖑

**Verse ya Kulonguka :** *Bantu ya nkaka ke kudisosilaka bampasi na mambu na bo ya buzoba, ebuna na nima, bo ke wilaka Mfumu Nzambi makasi.
Bingana 19:3*

Bana tanga yo mbala zole. Mwana mosi songa mpila bana ya Israele kudisosilaka bampasi na mambu ya bo ya buzoba.

Na nima, tula yo ton ti ritime ti twadisa bana kuyimba yo. Bana repeter konso fraze na nima ya nge.

**Kubinga Bana ya Zaba Yesu Ntete Ve :**

Kana nge me yamba Yesu na ntima na nge ntete ve, nge me kuma mukristo ntete ve. Nge me bikala na masumu na nge, na camp ya Satana. Kansi bubuyai nge lenda yamba Yandi. Bubuyai Yandi lenda lolula masumu na nge, katula nge na camp ya Satana ti tula nge na camp ya Nzambi.

✞

Kana nge me yamba Yesu ntete ve, to kana nge zaba yo mbote-mbote ve, kansi bubuyai nge zola kubalula ntima na Yandi, kuyamba Yandi bonso Mvulusi na nge, bikala na nima ya ecodime. Beto ta vanda na kiese kusadisa nge.

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 8

**Leso 9. Beto yala makasi na beto.**

**Moize salaka mbi na makasi, Miriami ti Aroni kufwaka na nseke.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 20.

**Moniteur, kuyidika na ntwala :**

Sambu na 9d Bana Sala, nge lenda nata ditadi ya ndambu nene, kana yo lenda monika.

**Moniteur, kuyilama na kikuma ya leso :**Na nsuka ya leso yai, bana ta bakisa nde, kana beto yala ve makasi na beto, yo lenda benda beto kusala mambu mingi ya mbi. Yo yina, bo ta sala atasio kuyala makasi na bo na lusadisu ya Nzambi.

**Moniteur, kuyilama na verse ya kulonguka :***Kana beno me wa makasi, beno keba, mbaimbai yo ta benda beno na kusala masumu. . . Efezo 4 :26a*

**Moniteur, yilama na bankunga ya kwenda nzila mosi ti leso yai :**

Kana Nge Me Wa Makasi
Mo’ ta Kwisa na Nzambi na Lulendo Ve (verse 3—Mo’ ta Kwisa na Nzambi na makasi ve)
O Keba Ntima Nki Nge Kuwa (Makasi ve)

**II. Kusala Revisio—**

**Kulanda devoir ya leso me luta :**

Nani lenda bambuka devoir ya beto pesaka beno bakristo na mposo me luta ? (Ee, kuyindula konso lumbu mbi ya nge mosi me sala, ebuna kundima yo, kusosa ndolula ya Nzambi.) Nani ta songa beto mpila yandi salaka yo na mposo me luta ?

**Revisio :**

Mbala mingi beto me mona bantu tonga bantwadisi ya Nzambi me tula na zulu ya bo, bo sala mubulu na kimpala na bo. Yo yina, Nzambi salaka kidimbu sambu na kusonga pwelele nani Yandi me sola kutelama na ntwala na Yandi. Nani lenda songa beto nki kidimbu Nzambi salaka ?
(Yandi songaka makanda yonso kupesa nti ya mfumu na bo. Moize tulaka banti yonso na ntwala ya Nzambi, ebuna na suka bo monaka nde nti ya Aroni me basisa matiti, bintuntu ti bambuma. Yai songaka nde Nzambi me sola yandi.)

**III. Kulonga Bana Leso Yai—**

**Kuyantika Leso:**

Keti nge me mona muntu ya salaka mambu na makasi, ebuna na nima, yandi yulaka, « Nki mono me sala ? Sambu na nki mono salaka yo ? » Mono waka nde nkento mosi vandaka na mulangi mosi ya kitoko—makabu ya bakala na yandi. Yandi zolaka yo mingi, ti yo pesaka yandi kiese konso ntangu yandi talaka yo. Lumbu mosi, mwana na yandi salaka mambu ya pesaka yandi makasi mingi. Yandi simbaka mulangi yina, yandi losaka yo na briki ya cimante. Yo pasukaka na bitini-bitini. Na nima, yandi dilaka ngolo. Yandi dilaka
nde : “A, nki mono me sala ? Sambu na nki mono me sala mpidina ?”

Beto zaba nde Moize vandaka muntu ya Nzambi. Nzambi solulaka ti yandi na mpila ya Yandi salaka ve ti bantu ya nkaka. Kansi na leso na beto bubu, beto ta mona nde makasi simbaka Moize, ti nki mambu ya mawa landaka yo.

**Developpement—Malongi ya Leso Yai na Bandambu 7 :**

**9.1 Miriami kufwaka.**

**Tangila bana :**

*Kutanga 20 :1 . . .bantu yonso ya Israele . . .telamaka na bwala Kadeshi. Miriami kufwaka po pana, bo zikaka yandi mpi kuna.*

**🕮**

**Yula bana :**

?

* Nani kufwaka na bwala Kadeshi?
(Miriami, mbuta ya Moize ya nkento)

**Bana sala bageste :**

Bana sala bonso bo ke tima dibulu sambu na kuzika muntu, bo ke dila Miriami.

🚹

**Bana yimba ti kina :**

🏄

Miriami, mpangi ya Moise
Kufwaka na Kadeshi.

🏄

**9.2 Bantu tongaka Moize ti Aroni diaka sambu masa vandaka ve.**

**Tangila bana :**

*2 Kisika ya bo tungaka masa vandaka ve, ebuna bantu kwisaka kuziunga Moize ti Aroni.*

**🕮**

*3 Bo yantikaka kuswanisa Moize nde : « A kana beto fwaka ka beto nzila mosi ti bampangi na beto …!*

*4 Sambu na nki nge me kwisa kunata beto …na ntoto ya zelo na zelo mpidiyai ? Keti yo kele sambu beto ti bambisi na beto, beto fwa ?*

*5 Sambu na nki nge basisaka beto na nsi ya Ezipte ? Keti yo kele sambu na kunata beto na ntoto yai ya mpasi-mpasi ? .(Kutonga, kutonga, kutonga…)*

**Yula bana :**

* Nki nge banza pesaka Moize makasi?
(Kutonga ya bantu)

?

* Keti yai vandaka mbala ya ntete bantu vandaka kutonga yandi mpidina?
(Ikele ve. Bo salaka yo konso ntangu, mbala mingi.)
* Bantu ya vandaka kutonga yandi vandaka fioti to mingi?
(Mingi, sambu bo vandaka kuziunga yandi.)

**Bana sala bageste :**

Bana yonso tula maboko na zulu ya makutu na bo bonso bo zola ve kuwa kutonga ya bantu.

🚹

**Bana yimba ti kina :**

🏄

Kutonga ye kutonga
Bo ziungaka Moize
Bo lembisaka yandi ngolo !

🏄

**9.3 Moize ti Aroni sosaka Nzambi, yo yina Yandi monikaka na bo.**

**Tangila bana :**

*6 Moize ti Aroni . . .kwendaka na munoko ya Nzo-Nzambi ya ntenta. Kuna bo bwaka ilungi na ntoto, ebuna lukumu ya Mfumu Nzambi kwisaka kumonika na bo.*

**🕮**

*7 Mfumu Nzambi tubaka na Moize nde :*

**Yula bana :**

?

* Moize ti Aroni kwendaka kuyula makambo yina na nani ?
(Na Mfumu Nzambi)

**Bana sala bageste :**

Bana yonso sala geste bonso bo kele Moize ke samba ngolo, ke sosa Nzambi.

🚹

**Bana yimba ti kina :**

🏄

Moize ti Aroni
sosaka Nzambi.

**9.4 Nzambi songaka Moize nki mutindu kuzwa masa.**

**Tangila bana :**

*8 « Baka nti na nge, ebuna nge ti mpangi na nge Aroni , beno binga bantu ya Israele na kwisa kisika mosi. Na meso na bo, beno tuba na ditadi yina kele kuna, ebuna masa ta basika…»*

**🕮**

*9 Moize kwendaka kubaka nti yina vandaka na Nzo-Nzambi ya ntenta, mutindu Mfumu Nzambi songaka yandi.*

**Yula bana :**

* Nzambi songaka bo mpila ya kubaka masa sambu na bantu, to Yandi songaka bo ve?
(Yandi songaka bo.)

?

* Tala mbote Yandi songaka Moize kusala nki. Ntete, yandi fweti baka nki?
(Nti na yandi)
* Keti Moize lemfukaka na yo ?
(Ee, yandi bakaka nti.)
* Ditadi mosi vandaka kuna. Na meso na bo, yandi fweti sala nki sambu yo basisa masa ?
(Yandi fweti TUBA NA YO. Nzambi tubaka ve nde yandi kubula yo na nti yina.)

**Bana sala bageste :**

Bana yonso sala geste bonso bo ke baka nti. Bo tambula, bo kwenda na ntwala ya ditadi. *[Moniteur, nge lenda tula ditadi na zulu ya mesa, to kana ditadi kele ve, bo lenda kaka sala BONSO yo kele.]*

🚹

**Bana yimba ti kina :**

Moize, kubaka nti
Kansi bula kima ve.
Moize, nge kaka tuba na
Ditadi, Masa ta basika !

🏄

🏄

**9.5 Na makasi, Moize salaka yo ve mutindu Nzambi me tuba, yandi mpi pesaka Nzambi lukumu mpi ve.**

**Tangila bana :**

*10 Yandi ti Aroni bingaka bantu yonso na kwisa kutelama na ntwala ya ditadi yango, ebuna Moize tubilaka bo nde : « Beno wa, beno bantu ya mubulu ! Keti beto lenda basisa masa na ditadi yai sambu na beno ? »*

**🕮**

*11 Moize bakaka nti na yandi, yandi bulaka ditadi mbala zole. Na mbala mosi, masa basikaka mingi, ebuna bantu ya Israele ti bambisi na bo nwaka.*

**Yula bana :**

?

* Moize tubaka nde nani ta basisa masa na ditadi yina ?
(Bo, disongidila nde yandi Moize ti Aroni)
* Keti yandi mosi vandaka na mpila kubasisa masa ?
(Ikele ve ; yina kele kisalu ya kaka Nzambi lenda sala.)
* Nzambi songaka Moize kutuba na ditadi yina. Kansi Moize salaka nki ?
(Yandi bulaka ditadi mbala zole.)
* Nzambi sadisaka na masa, kansi keti Moize lemfukaka na Yandi ?
(Ikele ve.)
* Keti mpila yandi salaka pesaka Nzambi lukumu ?
(Ikele ve. Yandi salaka yo bonso yandi mosi vandaka muntu ya pesaka bo masa.)

**Bana sala bageste :**

🚹

Kabisa bana na bandambu zole. Ndambu mosi tuba na ndambu ya nkaka, « Tuba na ditadi. »
Ndambu ya nkaka kuwa bo ve, bo sala bonso bo ke baka nti na diboko, na luse ti geste ya makasi mingi, bo sala bonso bo ke bula ditadi mbala zole.

**Bana yimba ti kina :**

Nzambi sadisaka, kansi mawa na Moize !
Yandi lemfukaka Nzambi ve,
pesaka Yandi lukumu ve.

🏄

🏄

**9.6 Nzambi vandaka na yo kiese ve, Yandi buyaka nde Moize kukota ntoto.**

**Tangila bana :**

*12 Kansi Mfumu Nzambi tubaka na Moize ti Aroni nde : «Beno me ndima Mono ve, beno me pesa Mono mpi lukumu ve na meso ya bantu ya Israele. Yo yina, Mono mpi ke pesa beno ve nswa ya kunata bantu yai na ntoto na Mono tubaka nde Mono ta pesa bo. »*

**🕮**

**Yula bana :**

* Sambu na nki Nzambi vandaka na kiese na Moize ve ?
(Sambu yandi pesaka Yandi lukumu ve na meso ya bantu ya Israele)

?

* Nki vandaka ndola ya Nzambi pesaka na Moize ?
(Nzambi buyaka nde Moize kutwadisa bo kukota ntoto Yandi zolaka kupesa bo.)

**Bana sala bageste :**

Bana sala bageste kusonga mawa sambu Moize ta kota ve ntoto ya Nzambi ta pesa bo.

🚹

**Bana yimba ti kina :**

🏄

🏄

Mawa na nge, Moize, Moize
Nge ta kota ntoto ve.

**9.7 Nzambi tubaka nde Aroni mpi ta kota ve, ebuna ntama ve, yandi fwaka.**

**Kutangila bana :**

*23 . . .Mfumu Nzambi tubaka na Moize ti Aroni nde :*

**🕮**

*24 « Kubika fioti Aroni ke fwa. Yandi ke kota ve na ntoto ya Mono tubaka nde Mono ta pesa na bantu ya Israele, sambu beno lemfukilaka Mono ve beno zole...*

*25 Nata Aroni ti mwana na yandi Elazare. . .*

*26 . . .nge ta katula bilele na yandi ya kinganga-Nzambi, ebuna nge lwatisa Elazare. Aroni ta fwa na kisika yina.*

*28 . . . ebuna Aroni kufwaka . . .*

**>|< Kumanisa Leso :**Moize vandaka muntu ya Nzambi, kansi yandi pesaka nzila nde makasi kuyala yandi. Yandi yalaka ve makasi na yandi, yo bendaka yandi kusala mbi. Yandi lemfukaka ve na Nzambi na mambu ya kutuba na ditadi, yandi mpi pesaka Nzambi lukumu ve. Yo yina, yandi bakaka ndola ya ngolo.

Na nima kubasisa bantu ya Israele na Ezipte, na nima ya kutwadisa bo bamvula 40 na nseke ya zelo na zelo, na nima ya kukanga ntima na kutonga mingi na bo, na nsuka yandi pesaka nzila nde makasi kusimba yandi, kuyala yandi. Yandi salaka mbi, yo yina, Nzambi tubaka nde yandi lenda kota ve ntoto ya Nzambi ta pesa bo. Mawa!

**Verse ya kulonguka :**

*Kana beno me wa makasi, beno keba, mbaimbai yo ta benda beno na kusala masumu. . . Efezo 4 :26a*

*[Moniteur, baka lenda tuba yo mbala zole. Na nima, kabisa yo na bandambu tatu, ti addresse ndambu ya iya. Kabisa bana na bandambu iya, konso ndambu kutelama ti tuba ndambu ya verse yina. Sala mpidina mbala iya. Na nsuka, bana yonso tuba yo.]*

**Devoir sambu na bakristo :**

Bana bakristo, devoir mono ke pesa beno mposo yai kele kukeba na mambu ya makasi. Kana nge ke wa makasi nswalu, lomba Nzambi kusadisa nge.

🖑

**Kubinga Bana ya Zaba Yesu Ntete Ve :**

Kana nge zaba ntete ve nde nge me kuma mukristo, nki ke kanga nge nzila kukuna madeso na nge na bilanga ya Yesu? Yandi zola nge mingi, Yandi fwaka sambu na kufuta mfuka na nge na ntwala ya Nzambi sambu na masumu. Yandi telemaka na lufwa; Yandi ke na moyo bubu, ke kinga nge kukwisa na Yandi, kubalula ntima na nge, kuyamba Yandi bonso Mvulusi na nge. Keti nge ta yamba Yandi bubu? Kana nge zola lusadisu na mambu yina, bikala na nima ya ecodime ti beto ta sadisa nge.

✞

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 9

**Leso 10. Beto tala Yesu sambu beto guluka.**

**Moize nangulaka nioka ya bronze sambu bantu guluka.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 21.

**Moniteur, kuyilama na kikuma ya leso :**Beto sosa kuguluka kaka na Yesu Kristo, sambu Yandi ndimaka bo tula Yandi na zulu ya kulunsi sambu na kugulusa beto.

**Moniteur, kuyilama na verse ya kulonguka :***14 Mutindu Moize tulaka nioka mosi ya kibende na zulu ya dikunzi na ntoto ya zelo na zelo, bo ta tula Mwana-Muntu mpi mutindu yina,*

*15 sambu konso muntu yina me ndima Yandi na ntima na Yandi, Yandi kuvanda na moyo ya mvula na mvula.
Yoane 3 :14-15*

**Moniteur, yilama na bankunga ya kwenda nzila mosi ti leso yai :**

Kana Nge Zaba Nge Me Vuluswa
Keti Nge Me Butuka Diaka
Kwisa na Yesu Kristo
(To konso mukanda ya ke songa nzila ya kuguluka na Yesu Kristo)

**II. Kusala Revisio—**

**Kulanda devoir ya leso me luta :**

Na mposo me luta, beto pesaka beno bakristo devoir kukeba na nki mambu ya lenda natila beno na mpasi ? (Na makasi)
Nani ta songa beto mpila yo lutaka sambu na yandi na mposo yai na mambu ya makasi ?

**Revisio :**

* Nani waka makasi na leso na beto ya mposo me luta ?
(Moize)
* Nki pesaka yandi makasi ?
(Kubokuta ya bantu)
* Yo bendaka yandi kusala nki mambu ya mbi ?
(Yandi lemfukaka ve na mpila Nzambi songaka yandi kupesa bantu masa, mpi yandi pesaka Nzambi lukumu ve, kansi yandi tubaka bonso yandi mosi vandaka kusala yo.)
* Nzambi pesaka yandi nki ndola ?
(Nzambi kangaka yandi nzila kukota na ntoto ya Nzambi silaka kupesa bo.)

**III. Kulonga Bana Leso Yai—**

**Kuyantika Leso :**Bantu na bwala mosi monaka nde mupepe mosi ya ngolo, ya mpasi vandaka kukwisa. Bantu waka boma mingi.

Bantu ya nkaka bakaka ntinu kusosa biteki na bo, bayankaka kusosa bankisi na bo mutindu na mutindu, bayankaka kusosa bafoto ya Santu Maria ti basantu ya nkaka. Bantu ya nkaka kwendaka na maziamu, kubondila bambuta ya me fwaka kusadisa bo.

Tali vandaka mukristo. Yandi mpi vandaka na boma. Nki yandi fweti sala ? Yandi fweti sosa nani to tala nani sambu na kugulusa yandi na mupepe yina ?

Na leso na beto bubuyai, beto ta mona nde bantu ya Israele mpi vandaka na ntangu ya boma.

**Developpement—Malongi ya Leso Yai na Bandambu 5:**

**10.1 Bantu bokutilaka Moize diaka.**

**Tangila bana :**

**🕮**

*Kutanga 21 :4 . . . . na nzila bantu kangaka diaka ntima ve,*

*5 bo yantikaka kubokutila Nzambi ti Moize nde : « Sambu na nki beno basisaka beto na nsi ya Ezipte ? Keti yo kele sambu na kwisa kufwa beto awa na ntoto ya zelo na zelo ? Awa mampa kele ve, masa mpi kele ve ! Madia yai ya mpamba-mpamba ya mana me kumina beto kiseku !*

**Yula bana :**

* Bantu vandaka kubokutila nani ?
(Nzambi !!! ti Moize)

?

* Bo vandaka kukonda nki ?
(Mampa ti masa)
* Bo me lemba ya nki madia ya Nzambi vandaka kupesa bo ?
(Mana)
* Bo bingaka yo nki ?
(Madia yai ya mpamba-mpamba)

**Bana sala bageste :**

Bana tuba kima ve, kansi na musapi ti na luse bo songa bageste ya ke songa kubokuta.

🚹

**Bana yimba ti kina :**

🏄

🏄

Bantu bokutilaka Nzambi, Nzambi ti Moize
Bo salaka masumu ya nene, kubokuta !

**10.2 Nzambi pesaka bo ndola-- banioka ya makasi mingi ya fwaka bantu.**

**Tangila bana :**

*6 Ebuna Mfumu Nzambi tindilaka bo banioka ya makasi mingi mpenza, yo tatika-tatikaka bantu ndambu mingi ya Israele, bo fwaka.*

**🕮**

**Yula bana :**

* Nki ndola Nzambi tindilaka
bo ?
(Banioka ya makasi mingi ya vandaka kutatika bo, bo fwa.)

?

**Bana sala bageste :**

Bana sala bageste bonso banioka kele kutatika bo. bo ke mona mpasi, bo ke fwa.

🚹

**Bana yimba ti kina :**

🏄

🏄

Banioka ya makasi
Kutatikaka bo.
Bo yantikaka kufwa
Sambu na masumu na bo.

**10.3 Bantu ndimaka masumu na bo, bo lombaka Moize kusambila bo Nzambi, ebuna Moize salaka yo.**

**Tangila bana :**

*7 Bantu kwisaka ntinu kutuba na Moize nde : « Beto me sala masumu na kubokutila nge ti Mfumu Nzambi. Pardo, bondila Mfumu Nzambi Yandi katudila beto banioka yai ! » Ebuna Moize sambaka Nzambi.*

**🕮**

**Yula bana :**

* Ntangu bo yantikaka kufwa na kutatika ya banioka yina, bo bakisaka nki ?
(Bo bakisaka nde bo me sala masumu na kubokutila Moize ti Nzambi, ti bo ndimaka masumu na bo.)

?

* Bo lombaka Moize kusala nki ?
(Kubondila Nzambi kukatudila bo banioka yina.)
* Keti Moize salaka yo ?
(Ee, yandi sambilaka bo Nzambi.)

**Bana sala bageste :**

🚹

Bo sala geste bonso bo ke ndima masumu na bo, mpi bo ke lomba Moize kusambila bo Nzambi.

**Bana yimba ti kina :**

🏄

🏄

Bantu bakisaka
masumu bo me sala
Bo ndimaka yo, ‘buna
Moize sambilaka bo.

**10.4 Nzambi songaka Moize kusala nioka ya bibenda, kangisa yo na nti, sambu bo kufwa ve.**

**Tangila bana :**

*8 Mfumu Nzambi tubaka na yandi nde : « Sala nioka mosi ya bibende, kangisa yo na nti na mpila nde, konso muntu yina ya nioka ta tatika, kana yandi tala nioka yai ya bibende, yandi ta fwa ve. »*

**🕮**

**Yula bana :**

* Nki Nzambi songaka Moize kusala ?
(Kusala nioka ya kibende, kukangisa yo na nti, nangula yo.)

?

* Bantu ya zola guluka na kutatika ya nioka, bo fweti sala nki ?
(Kaka tala nioka yina na zulu ya nti)
* Kana muntu tala yo, nki ta salama ?
(Yandi ta fwa ve, sambu yandi me kwikilaka ndinga ya Nzambi, yo yina yandi me sala yina ya Nzambi songaka yandi kusala.)

**Bana sala bageste :**

Ntete, bana sala bageste bonso bo ke sala nioka ya kibende, ke kangisa yo na nti, ke nangula yo.

🚹

Ya zole, mwana mosi nangula nti ti nioka na zulu na yo.

**Bana yimba ti kina :**

🏄

🏄

Moize, nangula nti ya nioka
Bo ya tala yo, bo ta kufwa ve.

**10.5 Moize salaka mpidina, ebuna konso muntu ya talaka yo, moyo na yandi gulukaka.**

**Tangila bana :**

*9 Moize salaka nioka ya bibende, yandi kangisaka yo na nti ;ebuna konso ntangu ya nioka vandaka kutatika muntu, kana yandi tala nioka yai ya bibende, yandi fwaka ve.*

**🕮**

**Yula bana :**

?

* Keti Moize salaka bonso Nzambi songaka yandi ?
(Ee, yandi salaka nioka ya bibende, yandi kangisaka yo na nti.)
* Kana nioka ya makasi me tatika muntu, yandi fweti sala nki sambu na kuguluka ?
(Yandi fweti kaka tala nioka yina.)

**Bana sala bageste :**

Bana songa kiese bonso muntu ya nioka me tatika, kansi yandi me guluka.

🚹

**Bana yimba ti kina :**

Bo ya kwikilaka Nzambi
Bo talaka nioka na zulu ya nti.
Bo ya kwikilaka
Nzambi gulusaka bo.

🏄

🏄

**>|< Kumanisa Leso :** Nzambi salaka mambu yai kusonga na ntwala mutindu bo ta tula Mwana na Yandi Yesu Kristo Mesia na zulu ya kulunsi. Bantu ya kwikilaka ndinga ya Nzambi na ntangu ya Moize, bo talaka nioka ya bibende na zulu ya nti. Mpidina, bo gulukaka na kutatika ya nioka. Kiteso mosi, bubuyai bantu ya ke zola kufwa sambu na masumu, bo tala Yesu. Bo yonso ya tula ntima na Yandi, bo guluka.

**Bana tuba verse ya kulonguka :**

*[Moniteur, bana landa kutuba yo na nima ya nge, fraze na fraze. Bo sala yo mbala zole. Na nima, nge yantika kutuba, nge kanga na kati, ti bo tuba ndinga ya ke landa. Sala yo mpi mbala zole.]*

*14 Mutindu Moize tulaka nioka mosi ya kibende na zulu ya dikunzi na ntoto ya zelo na zelo, bo ta tula Mwana-Muntu mpi mutindu yina,*

*15 sambu konso muntu yina me ndima Yandi na ntima na Yandi, Yandi kuvanda na moyo ya mvula na mvula.
Yoane 3 :14-15*

**Devoir sambu na bakristo :**

Beno bakristo, beno me tala dezia Yesu na zulu ya kulunsi. Beno me tula ntima na Yandi. Keti beno mpi me songa bantu ya nkaka nki Yandi me sala sambu na beno ? Devoir ya mono ke pesa beno kele kusonga bantu 3 mposo yai nki mutindu nge ndimaka Yesu Kristo.

🖑

**Kubinga Bana ya Zaba Yesu Ntete Ve :**

Kansi mbala ya nkaka, kana nge yindula kusonga muntu ya nkaka nki mutindu nge me ndima Yesu, nge kudiyula, « Kansi, mono ta tuba nki ? » Mbala ya nkaka nge ke na kima ve kusonga bo sambu kieleka, nge me ndima Yesu ntete ve.

✞

Bible tuba nde bo me sonika bima yai na mpila nde beto lenda ZABA nde beto me guluka (1 Yoane 5 :13). Keti nge zaba ? Kana keti-keti ikele, nge lenda zaba yo bubuyai. Kana Mpeve ya Nzambi ke bula na ntima na nge, kwisa na nima ya ecodim ti beto ta sadisa nge kuzaba kieleka nde Yesu kele Mvulusi na nge.

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 10

**Leso 11. Beto tina ve basilu ya bantu.**

**Balami monaka mpila ve kusinga Israele.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 22—24. Beto ke longa somere.

**Moniteur, kuyilama na kikuma ya leso :**

Beto ta tina diaka ve kuloka to kusila ya bantu, sambu beto bakisa nde lusilu lenda simba ve bantu ya Nzambi me sakumunaka.

**Moniteur, kuyilama na verse ya kulonguka :**

*Yo yina Nzambi ke sakumunaka bantu yina yonso ke tulaka Yandi ntima, mutindu Yandi sakumunaka Abrahami, ntangu Abrahami tulaka Yandi ntima.
Galatia 3:9*

**Moniteur, yilama na bankunga ya kwenda nzila mosi ti leso yai :**

Kikesa Kele
Na Kati ya Abrami
Na Kati ya Yesu

**II. Kusala Revisio—**

**Kulanda devoir ya leso me luta :**

Na mposo me luta, beto lombaka beno bakristo kusonga bantu tatu nki mutindu nge ndimaka Yesu Kristo. Nani salaka yo ? Nani ta songa beto mutindu yo lutaka ?

**Revisio :**

* Na mposo me luta, beto monaka nde banioka ya makasi tatikaka bantu ti mingi fwaka. Ntangu Moize lombaka nkenda ya Nzambi, nki Nzambi songaka Yandi kusala sambu bantu kufwa ve ?
(Yandi sala nioka ya bibende, yandi kangisa yo na zulu ya nti. Kana muntu kutala yo, yandi kufwa ve.
* Nki mutindu yai songaka Yesu ?
(Bo tulaka Yesu mpi na zulu ya kulunsi, bo nangulaka Yandi. Konso muntu ya tula ntima na Yandi, yandi ta guluka na maladi ya masumu.)

**III. Kulonga bana leso yai :**

**Kuyantika Leso :**

Mwana Tantine zolaka ve mpila ya papa mosi talaka yandi. Yandi monaka kaka nde papa yina vandaka kuloka yandi. Tantine vandaka na boma mingi. ‘A—kana papa yina ke loka mono—’.

Yandi yindulaka nki yandi fweti sala. Ata yandi vandaka mukristo, yandi yindulaka kusosa nkisi to fetishi mosi kukeba yandi. Kansi yandi zabaka nde yina ta pesa Yesu lukumu ve. Nki yandi fweti sala ? Keti bantu ya nkaka lenda sila to loka bantu ya Nzambi ?

Na leso na beto bubuyai, beto ta mona nki salamaka nde muntu mekaka kusala yo.

**Developpement—Malongi ya Leso Yai na Bandambu 8** *(NB :Sambu na nda ya leso, bitini ya nkaka ta vanda somere) :*

**11.1 Boma simbaka Mfumu ya Moabi sambu na bantu ya Israele. Yo yina, yandi bingaka profeti Balami sambu na kusinga bo.**

**Tangila bana :**

*Kutanga 22 :1 Bantu ya Israele telamaka . . . na nseke ya Moabi. . .*

**🕮**

*2 . . .Balaki . . . mfumu ya nsi ya Moabi,. . .*

*3 . . . yantikaka kutekita sambu …bantu ya Israele ke kwisa mingi.*

*4c Ntangu yai, mfumu Balaki*

*5 tindaka bantu na Balami, . . . Bo tubaka na Balami nde : « Ke na bantu awa me katuka na nsi ya Ezipte. Bo kele mingi, bo me fuluka ntoto ya mvimba . . .*

*6 Pardo, kwisa nge sadisa mono. Kwisa, nge singa bo, sambu bo me luta bantu na mono na ngolo. . .*

**Yula bana :**

?

* Balaki mfumu ya Moabi, yandi yantikaka kumona bantu ya Israele nki mutindu ?
(Na boma. Yandi vandaka kutekita.)
* Sambu na nki boma ?
(Sambu bantu ya Israele me kuma mingi.)
* Balaki bendaka nani kukwisa kusadisa yandi ?
(Balami)
* Balaki zolaka Balami kusala
nki ?
(Kusinga bantu ya Israele)

**Bana sala bageste :**

🚹

Bana kutekita bonso Balaka mfumu ya Moabi. Bo tuba nde, « Bantu ya Israele me kuma mingi. Nki beto ta sala? Beto sosa mpila kusinga bo.”

🚹

**Bana yimba ti kina :**

Makambo ya nene
Kusinga Israele.
Keti Nzambi ta ndima
Kusinga Israele ?

🏄

**11.2 Nzambi songaka Balami kukwenda ve, kusinga bo ve, sambu Yandi me sakumunaka bo, yo yina yandi buyaka kusinga bo.**

**Tangila bana :**

*12 Mfumu Nzambi nde : « Kwenda ve ti bambuta yai. Nge mpi ta singa bantu ya Israele ve, sambu Mono me sakumuna bo. »*

**🕮**

*13 …Balami tubaka na bambuta ya Balaka tindaka nde : “Beno vutuka na ntoto na beno. Mfumu Nzambi me buya mono na kwenda ti beno. »*

*14 Bo vutukaka, bo songaka Balaka nde Balami me buya na kwisa ti beto.*

**Yula bana :**

* Sambu na nki Nzambi buyaka nde Balami kusinga Israele ?
(Sambu dezia Yandi me sakumuna bo.)

?

* Nki mvutu Balami pesaka
bo ?
(Beno vutuka; Nzambi me buya mono kusala yo.)

**Bana sala bageste :**

🚹

Bana songa diboko bonso kukanga muntu nzila. Bo tuba nde, « Singa bo ve. Mono Nzambi me sakumuna bo.”

**Bana yimba ti kina :**

🏄

Nzambi tubaka,
“Kusinga bantu ya Israele ve.”
“Mono me sakumuna bo.”

🏄

**11.3 Mbala ya zole bo lombaka Balami. Yandi ndimaka, kansi yandi fweti tuba kaka yina ya Nzambi ta songa yandi.**

**Tangila bana :**

*15 Ntangu yai, Balaki tindaka diaka bambuta ya nkaka, bo vandaka mingi kuluta bayina ya ntete, bo vandaka mpi bamfumu.*

**🕮**

*16 Bo kwendaka kutuba na Balami nde :
« . . . pardo, nge buya ve na kwisa kusadisa mono !*

*17 Mono ta pesa nge lukumu mingi, mono ta pesa nge bima yonso ya nge ta lomba. Kansi pardo, nge kwisa singa bantu yai ! »*

*18 Kansi Balami …nde : « Ata Balaki zolaka kupesa mona arza ti wolo yonso yina me fuluka na nzo na yandi, mono lenda buya ata fioti ve kulanda mambu yonso ya Mfumu Nzambi, Nzambi na mono, tubaka.*

*19 Kansi ke kima ve, beno lala awa, beno mpi, ebuna mono ta zaba nki Mfumu Nzambi ke songa mono diaka. »*

*20 Na mpimpa, Nzambi kwisaka kutuba na Balami nde : « . . .kwenda ti bo. Kansi nge ta sala kaka mambu ya Mono ta songa nge. »*

**Yula bana—**

**Niveau Primaire :**

?

* Balami ndimaka kukwenda ti bo kansi yandi fweti sala nki?
(Kutuba kaka bandinga ya Nzambi ta songa yandi.)

**Niveau Secondaire :**

? ?

* Nki mutindu Balaki sosaka kubenda Balami nde yandi balula mabanza, yandi kwisa kusinga Israele?
(Kutinda bantu kuluta, kutinda bambuta, kusila yandi lukumu ti bimvwama)
* Mfumu Nzambi me songa Balami dezia luzolo na Yandi. Sambu na nki Balami kwendaka kuyula Yandi diaka ?
(Bapromese ya Balaki vandaka kubenda yandi.)
* Bonso Balami ke zola kaka kukwenda ti bo, Nzambi songaka yandi nki mbala ya zole ?
(Kukwenda ti bo, kansi keba nde yandi sala kaka yina ya Nzambi ta songa.)

**Bana sala bageste :**

Bana sala bageste bonso bo ke samba Nzambi mbala ya zole.

🚹

**Bana yimba ti kina :**

🏄

Ata nge kwenda, Balami,
Keba nde nge tuba
Kaka yina ya Nzambi ta songa.
Keba, Balami, keba !

🏄

**11.4 Nzambi tindaka wanzio na nzila sambu na kukebisa Balami nde yandi tuba kaka yina ya Nzambi ta pesa yandi.**

**Tangila bana somere yai :**

Ata Nzambi ndimaka nde Balami kwenda ti bo, Yandi vandaka na kiese ve sambu Balami waka ve ndinga na Yandi mbala ya ntete. Yo yina, Nzambi tindaka wanzio kukangisa yandi nzila. Mpunda ya Balami monaka wanzio yina, kansi Balami monaka yo ve. Balami vandaka kubula mpunda, kansi mpunda kaka zolaka ve kukwenda, sambu wanzio vandaka kukangisa yandi nzila.

Bonso Balami vandaka kubula mpunda, Nzambi salaka mambu ya yituka. Mpunda yantikaka kutuba na Balami ! Ebuna Nzambi kangulaka meso ya Balami, yandi monaka wanzio na nzila. Wanzio kebisaka yandi diaka nde yandi tuba kaka mambu ya Nzambi ta songa yandi.

**11.5 Balaki pesaka makabu mingi, kansi Nzambi kangaka Balami nzila ya kusinga Israele.**

**Tangila bana :**

**🕮**

*41 Na kilumbu landaka na suka Balaki kwendaka na Balami . . .na ndambu ya bangumba, sambu na kumona camp ya bantu ya Israle. »*

*(Moniteur, Tangila bana somere yai ya 23 :1-6)*Bo salaka bamesa-kimenga ti pesaka bamakabu ya bambisi mingi. Mbala ya nkaka bo banzaka nde Nzambi lenda balula mabanza na Yandi kana bo pesa Yandi bamakabu. Na nima bo kumaka na nsongi ya ngumba, sika camp ya Israele lenda monika.

**🕮**

*7 Balami tubaka mambu yai nde :*

 *« . . .Balaki …songaka mono nde :
‘Kwisa, nge singa bantu ya Israele,
Kwisa, nge nganina bana ya Yakobi.’*

*8 Kansi nki mpila mono lenda singa bantu yina ya Nzambi Yandi mosi me singaka ve ?
Nki mpila mono lenda nganina bantu yina ya Nzambi Yandi mosi me nganinaka ve ? »*

**Yula bana :**

* Keti bamakabu ya bo pesaka balulaka mabanza ya Nzambi ?
(Ikele ve.)

?

* Sambu na nki Balami lendaka ve kusinga bantu ya Israele?
(Sambu Nzambi me singaka bo ve, Yandi me sakumuna bo.)

**Bana sala bageste :**

Kabisa bana na bandambu zole. Mosi sala geste bonso Balaki. Bo tala ndambu ya bana ya nkaka, ya kele bonso Balami. Balaki tuba nde, “Singa bo, singa bo, singa bo. Singa bantu ya Israele.”

🚹

Ndambu ya zole ya kele songa Balami, bo vutula nde, “Nki mutindu mono lenda singa bantu ya Nzambi me sakumuna?”

**Bana yimba ti kina :**

🏄

Muntu kulenda singa ve
Bayina Nzambi me sakumuna!

**11.6 Bo mekaka mbala ya zole, kansi Nzambi kangaka Balami nzila kaka.**

*13 Balaki tubaka diaka na Balami nde : « Kwisa, beto kwenda na kisika ya nkaka …Kuna nge ta singila mono bo. »*

**🕮**

14-16 (Somere) Balaki pesaka bamakabu mingi diaka ya bambisi. Yandi yindulaka nde bamakabu mingi diaka lenda balula mabanza ya Nzambi sambu Yandi ndima Balami kusinga bo.

*17 Balami kwisaka kuvutuka . . .Balaki yulaka yandi nde : « Mfumu Nzambi me tuba nki ? »*

*18 Balami tubaka mambu yai nde :
« Balaki, telama nge wa Mono !
Kangula makutu na nge . . . !*

*19 Nzambi kele ve muntu ya kutuba luvunu,
…Keti Yandi lenda sila mambu, ebuna Yandi lungisa yo ve ?
Keti Yandi lenda tuba mambu, ebuna yandi sala yo ve ?*

*20 Mono, Mono ndimaka na kusakumuna bantu yai ;
Nzambi me sakumunaka bo,
Mono, mpila ve kukatula yo kele ve.*

**Bana yimba ti kina :**

Nzambi mene sakumuna
Yandi fweti lungisa yo.
Konso ntangu Nzambi sala
Ndinga na Yandi.

🏄

🏄

**11.7 Balaki mekaka mbala ya tatu, kansi Nzambi kangaka nzila kaka.**

**Tangila bana :**

*25 Balaki tubaka na Balami nde : « Kana nge me zola ve kusinga bo, kusakumuna bo mpi ve ! » . . .*

**🕮**

*27 Balaka tubaka diaka na Balami nde : « Kwisa diaka, mono nata nge na kisika ya nkaka. Mbala ya nkaka kuna Nzambi ta ndima nde nge singila mono bantu yai. »*

*28 Ebuna Balaki nataka yandi na . . .kisika ya bo lenda mona (ntama).*

*24 :**1 Kansi ntangu yai, Balami zabaka nde Mfumu Nzambi me zola kaka kusakumuna bantu ya Israele . . .*

*2 Yandi tedimisaka meso na yandi, yandi monaka makanda ya Israele me tunga-tunga ba-camp na bo. Mpeve ya Nzambi simbaka yandi,*

(ebuna yandi sakumunaka Israele diaka.)

**Yula bana :**

?

* Bo me meka mbala tatu kusinga Israele. Keti bo me kuka ?
(Ikele ve. Nzambi me sakumuna bo, yo yina, muntu lenda ve kusinga bo.)

**11 :8 Balami songaka bo nde Nzambi ta tinda Mesia na kati ya Israele na bilumbu ya nsuka. (Kutanga 24 :10—25. Somere)**

Na nsuka, Nzambi kangulaka meso ya Balami sambu yandi kumona nki ta salama na bilumbu ya nsuka. Yandi tubaka nde,

*24 :17 . . . Mfumu mosi ke telama na kati ya Israele, Yandi ke basika bonso mbwetete…*

**🕮**

Yai kele na kati ya baraison ya Balami lendaka ve kusinga Israele. Na lukanu ya Nzambi, Mesia zolaka kubasika na kati ya dikanda yina. Yo yina, Nzambi zolaka kusakumuna bo, na mpila nde Mesia sakumuna beto yonso na mpulusu na Yandi.

**>|< Kumanisa Leso :**Bantu mingi zinga na boma nde muntu me loka bo, to muntu zola loka bo. Kansi kana beto kele bakristo, beto ke zinga na boma ve. Nzambi me sakumuna beto na kati ya mwana na Yandi, yo yina, muntu lenda kusinga beto ve. Kuloka to konso lusilu ke simbaka ve na bantu ya Nzambi.

**Devoir sambu na bakristo :**

Kana nge zaba Yesu Kristo bonso Mvulusi na nge, devoir mono ke pesa nge mposo ke kwisa, yo yai : Tuba konso lumbu, “Nzambi me sakumuna mono na kati ya Yesu Kristo. Muntu lenda sila mono ve. Muntu lenda loka mono ve.” Bambuka yo. Tuba yo diaka konso ntangu muntu zola kusila nge.

🖑

**Kubinga Bana ya Zaba Yesu Ntete Ve :**

Kansi kestio ya nene-nene kele kana nge kele kieleka na kati ya Yesu. Bantu ya zaba Yesu ntete ve, lusakumunu ya Nzambi kele kukinga bo, kansi bo me baka yo ntete ve.

✞

Kana keti-keti kele na ntima sambu na mambu yai, kwisa na nima ya ecodim, solula ti beto. Beto kele awa sambu na kusadisa nge! *[Moniteur, kana mwana bikala na nima ya ecodim, yula yandi nki yandi zola kusolula. Kana yandi me yilama, twadisa yandi na Yesu Kristo.}*

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

**===**NSUKA YA LESO 11

**Leso 12. Beto yilama.**

**Bantu ya Israele yantikaka kuyilama kukota nsi ya Nzambi me sila bo.**

**Kutanga 25 & 26**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 25 & 26.

**Moniteur, kuyilama na kikuma ya leso yai :**

Beto ta sosa bampila kuyilama sambu na kisalu ya nene ya Nzambi zola beto kusala.

**Moniteur, kuyilama na verse ya kulonguka :**

*6 Nge muntu ya bumolo, kwenda kutala kaniama yai fourmi, ebuna nge baka mayele.*

*7 Yandi ke na mbuta ve, mfumu ve, ata muntu ya kuyala yandi ve,*

*8 kansi yandi ke bumbaka madia na yandi na mvula, ebuna na musibu yandi ke monaka mpasi ve.
Bingana 6 :6-8*

**Moniteur, yilama na bankunga ya kwenda nzila mosi ti leso yai :**

Bafourmi Kele Ngangu
Keti Nge Me Yilama Mbote ?

**II. Kusala Revisio—**

**Kulanda devoir ya leso me luta :**

Na mposo me luta, beto pesaka beno bakristo devoir kutuba konso lumbu, « Nzambi me sakumuna mono na kati ya Kristo. Muntu lenda loka mono ve. » Nani tulaka ngolo kutuba mpidina ? Kiese. Beno bambuka nde Nzambi me sakumuna beto bakristo, yo yina, mpila kuloka beto ikele ve.

**Revisio :**

Na mposo me luta, beto monaka muntu ya mekaka kuloka bantu ya Nzambi, Israele. Nki salamaka? (Nzambi kangaka yandi nzila, sambu Yandi mosi me sakumuna bo.)

**III. Kulonga Bana Leso Yai—**

**Kuyantika Leso :**Ntangu yai, bantu ya Israele me tambula na kati ya nseke bamvula mingi. Nani bambuka sambu na nki bo fweti tambula mutindu yina ? Ee, Nzambi pesaka bo ndola sambu bo vandaka na boma kukota nsi ya Yandi silaka kupesa bo. Bo kwikilaka ve nde Nzambi vanda na ngolo kupesa bo yo. Yo yina, Nzambi tubaka nde bo ta tambula na nseke tii ntangu ya bantu yina kufwaka.

Ntangu yai, bo me tambula mutindu yina. Bamvula mingi me luta. Ntangu kukota nsi ya Nzambi silaka bo me kuma penepene. Ntangu me lunga nde bo yilama kukota. Nki bo fweti sala na ntwala bo kota ? Nzambi songaka bo mambu zole.

**Developpement—Malongi ya Leso Yai na Bandambu 4:** (Leso yai basomere mingi)

**12.1 Bo fweti katula bantu ya me twadisa bo kusamba biteki ti kusala bizumba na bankento ya nzenza.**

**Tangila bana :**

*[Moniteur, Tangila bana somere yai ya Kutanga 25 : ]*Na camp mosi, bo vandaka penepene na sika ya bantu ya Moabi sambaka biteki. Bo salaka bafete ya nene ya biteki, ti bankento ya Moabi bingaka babakala ya Israele. Bafete yina vandaka fuluka na bizumba ti mambu yonso ya mbi. Babakala ya Israele kangamaka na kati na yo. Mawa !

Nzambi zengaka nde bantu yonso ya twadisaka bo na mbi yina, bo fweti kufwa. Bantu mingi—24,000—kufwaka na mambu yina.

**12.2 Bo fweti tanga diaka bafami ya Israele kuzikisa nde bandonga ya bantu ya kwikilaka ve, bo yonso me fwa.**

**Tangila bana :**

Tangila bana somere yai ya Kutanga 26 :Na luyantiku ya mukanda ya Kutanga, Nzambi songaka bo kutanga bafami na bo, konso dikanda kutanga fami na yo. Ntangu yai, Nzambi songaka bo kusala yo diaka, sambu bo zaba mbote bafami ikwa ke kotaka na nsi ya Nzambi silaka kupesa bo.

Bantu mingi me fwa kaka sambu bamvula na bo me lunga, kansi bambuka nde mingi ya nkaka, Nzambi pesaka bo ndola ya lufwa sambu na kubokuta mingi-mingi ya mbi na bo.

Kana beto tala nombre ya bantu ya yantikaka voyage ti bo ya manisaka, beto ta mona nde makanda ya nkaka yelaka, kansi ya nkaka yelaka ve.

**Yula bana :**

*[Moniteur, songa carte ya banombre ya bafami na konso dikanda. Yo kele na page na nima ya leso yai. ]*

* Nki makanda yelaka ?
(Yuda, Isakare, Zabuloni, Manase, Benyamini, Dani, Aseri)

?

* Batribu ikwa yelaka ?
(7 na kati ya 12)
* Keti total ya bantu yonso yelaka to yo kitaka ?
(Yo kitaka. Bantu kuluta 2,000 na nsi.)

**12.3 Nzambi songaka bo mutindu kukabisa ntoto ntangu bo kota nsi ya Nzambi zola pesa bo.**

**Tangila bana :**

*Kutanga 26 :52 Mfumu Nzambi tubaka na Moize nde :*

**🕮**

*53 « Nge fweti kabisa ntoto na makanda ya bantu ya Israele mutindu kele mingi na bo.*

*54-56 Konso dikanda ta baka ntoto mutindu kele ntalu ya bantu : dikanda ya nene fweti baka ntoto mingi, dikanda ya fioti ntoto fioti ; na kukabisa ntoto beno fweti bula zeke…»*

*62 Ntalu yonso ya babakala ya dikanda ya Levi …vandaka mile makumi zole na tatu (23,000). Bo … bakaka ntoto ve bonso bampangi na bo. [Bo vandaka banganga-Nzambi ya zingaka na kati ya bamakabu ya bantu pesaka.]*

**Yula bana :**

* Nzambi songaka bo kusadila banombre ya bo me baka ya konso fami kusala nki ?
(Kukabisa ntoto kulanda nene ya dikanda)

?

* Nki dikanda bakaka ve ntoto ?
(Dikanda ya Levi)
* Sambu na nki bo fweti baka ve ntoto ?
(Sambu bo banganga-Nzambi ya zingaka na bamakabu ya bantu nataka na nzo-Nzambi.)

**12.4 Bo zikisaka nde bantu yonso ya buyaka kukota ntete, bo me fwaka.**

**Tangila bana :**

*Kutanga 26* *:65 Bantu yonso ya Moize ti Aroni tangaka mbala ya ntete …bo yonso vandaka me fwa, ata muntu mosi bikalaka ve,*

**🕮**

*65 …Kubikilaka kaka Kalebi. . . ti Yozue. . .*

**Yula bana:**

?

* Na kati ya bantu yonso ya kumaka na ntoto na mbala ya ntete, nani me bikala na moyo ?
(Kaka bantu zole—Kalebi ti Yozue.)
* Keti nge bambuka sambu na nki bo lenda kota, kansi bantu ya nkaka ve ya vandaka sikamosi ti bo ntangu yina ?
(Kaka bo zole kwikilaka nde Nzambi lenda pesa bo nsi yina.)

**Bana yimba ti kina :**

🏄

Bantu yonso ya kwikilaka ve
Bo yonso kotaka ve
Bantu yonso ya kwikilaka ve
Bo fwaka na nseke. Mawa!
Bo fwaka na nseke.

🏄

**>|< Kumanisa Leso :**

Ntangu me lunga nde bantu ya Israele yantika kukota nsi ya Nzambi silaka bo. Nzambi songaka bo kusala mambu yai sambu bo yilama kukota mbote. Na ntwala kusala konso mambu ya mfunu, ntete kele kuyilama. Kana beno me yilama mbote, yo ta sadisa beto kusala kisalu ya mbote.

**Verse ya Kulonguka :**

*[Moniteur, bana tuba verse fraz na fraz na nima ya nge mbala zole.] Na nima, bo yindula bageste ya lenda songa bangindu yina, bo sala yo pratike ti bageste.]*

*6 Nge muntu ya bumolo, kwenda kutala kaniama yai fourmi, ebuna nge baka mayele.*

*7 Yandi ke na mbuta ve, mfumu ve, ata muntu ya kuyala yandi ve,*

*8 kansi yandi ke bumbaka madia na yandi na mvula, ebuna na musibu yandi ke monaka mpasi ve.
Bingana 6 :6-8*

**Devoir sambu na bakristo :**

Beno bakristo, devoir mono ke pesa beno, yo yai : Yindula sesepiyai mambu mosi ya mbote ya nge zola kusala. Na mposo yai, sala yonso ya nge lenda sambu na kuyilama kusala yo.

🖑

**Kubinga Bana ya Zaba Yesu Ntete Ve :**

✞

Kansi mbala ya nkaka nge zaba mbote-mbote ve kana nge kele mukristo. to nge kele mukristo ntete ve. Mbote nge kuyilama sambu na kuyamba Yandi. Bikala na nima ya ecodim bubuyai, ti beto ta kwisa kusonga nge nki mutindu nge lenda yamba Yesu ya kieleka.

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 12

**(Tala visuel na page ya ke landa.)**

**(Carte ya nombre ya bantu na konso dikanda, kusadila na Leso 12)**

**Bafami na konso dikanda ya Israele**

**Rubeni 46,500 na 43,370**

**Simeoni 59,300 na 22,200**

**Gadi 45,650 na 40,500**

**Yuda 74,600 na 76,500**

**Isakare 54,400 na 64,300**

**Zebuloni 57,400 na 60,500**

**Efrayimi 40,500 na 32,500**

**Manase 32,200 na 52,700**

**Benyamini 35,400 na 45,600**

**Dani 62,700 na 64,400**

**Asere 41,500 na 53,400**

**Neftali 53,400 na 45,400**

**YONSO 603,500 na 601,370**

**Leso 13. Beto ndima mpila Nzambi zenga sambu na beto.**

**Moize ndimaka ndola ya Nzambi pesaka yandi ti salaka kisalu na yandi ya nsuka.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 27 :12-23.

**Moniteur, kuyilama na kikuma ya leso :**

Beto ta ndima lukanu ya Nzambi, bilubu ya luzingu ya Yandi me zenga sambu na beto ti sambu ya bantu ya beto ke zola.

**Moniteur, kuyilama na verse ya kulonguka :**

*15 Moize sambaka Nzambi nde :*

*16 « Mfumu Nzambi, Nge Muntu ke pesaka moyo na konso kima. . . »*

*Kutanga 27 :15-16a*

**Moniteur, yilama na bankunga ya kwenda nzila mosi ti leso yai :**

Baka Lukumu
Bandeke Kele Yimba
Bu Yesu Kele na Mono

**II. Kusala Revisio—**

**Kulanda devoir ya leso me luta :**

Beno bakristo, na mposo me luta, beto pesaka beno devoir kuyilama kusala mambu mosi ya mbote. Nani ta songa beto nki mambu ya mbote yandi yindulaka kusala, ti nki mutindu yandi me yilama kusala yo?

**Revisio :**

* Nani lenda songa beto mpila mosi ya bantu ya Israel vandaka kuyilama kukota nsi ya Nzambi silaka bo?
(Bana lenda tuba mosi na kati ya mambu yai :

--Bo katulaka bantu ya me twadisa bo kusamba biteki

--bo me tanga diaka bafami ya Israel

--bo me kabisa ntoto na kati ya bafami yina

--bo me zikisa nde bantu yonso ya buyaka kukota nsi, bo me fwaka.

**III. Kulonga Bana Leso Yai—**

**Kuyantika Leso :**

Ntima vandaka na makasi na Nzambi. Yandi vandaka na makasi sambu leki na yandi ya nkento Susa, Yandi me baka maladi mosi ya ngolo. Susa zabaka Yesu, yo yina yandi vandaka na ngemba kaka. Yandi nwanaka na maladi ngolo, ti bantu tulaka yandi na lombilu. Penepene na nsuka, Susa tubaka nde, « Yesu me songa mono nde Yandi ke na mfunu na mono kuvanda ti Yandi. » Ebuna yandi kangaka meso, ti na ntangu fioti, yandi fwaka.

Ntima bakisaka ve. Sambu na nki Nzambi belulaka leki na yandi ve? Yandi songaka Nzambi nde, “Nzambi ! Mono zola kuwa zina na Nge diaka ve ! »

Bana, nki beno banza ? Keti Ntima salaka mbote kuvanda na makasi na Nzambi ?

Bana, na Bible na beto, na mukanda ya Kutanga, beto mona nde, penepene na nsuka ya moyo ya Moize, mambu ya mpasi kwisaka na yandi, mpi. Keti yandi ta vanda na makasi na Nzambi ? Beto ta mona na leso ya bubuyai.

Bambuka nde, ntangu mosi ya bantu ya Israele vandaka na nzala, Nzambi songaka Moize kutuba na ditadi, yo basisa masa. Kansi na makasi, Moize bulaka yo mbala zole. Yandi mpi pesaka Nzambi lukumu ve, kansi yandi tubaka bonso yandi mosi fweti basisa masa na ditadi yina. Yo yina, Nzambi pesaka yandi ndola. Nani bambuka ndola yina ? (Ee, yandi ta kota ve nsi ya Nzambi me silaka bo.)

**Developpement—Malongi ya Leso Yai na Bandambu 6 :**

**13.1 Nzambi songaka Moize nde lufwa me kuma penepene, yandi kutombuka ngumba sambu na kumona nsi ntama, yandi yilama na kufwa.**

**Tangila bana :**

*Kutanga 27 :12 Mfumu Nzambi tubaka na Moize nde : « Tombuka na bangumba . . .kuna nge ta mona ntoto ya Mono ke pesa bantu ya Israele.*

**🕮**

*13 Nge ta tala ntoto yango, na nima nge ta fwa mutindu kufwaka mbuta na nge Aroni,*

*14 sambu beno yonso zole beno lemfukilaka Mono ve . . . Ntangu bantu yonso ya Israele swanisaka Mono …beno pesaka Mono lukumu ve na meso na bo. »*

**Yula bana :**

* Moize ta kota ve nsi ya Nzambi silaka bo. Nki mfunu kutomuka na ngumba?
(Sambu yandi tala yo na distance, yandi zaba nde Nzambi me lungisa yina ya Yandi silaka bankaka na bo ntama.)

?

* Ntangu me kuma mfinama sambu Moize kusala nki ?
(Yandi kufwa.)

**Bana sala bageste :**

🚹

Bana yonso tuba :
“Moize, yilama ! Ntangu kele mfinama nde nge fweti kufwa!

**Bana yimba ti kina :**

🏄

Tala ntoto na distance, Moize
Tala yo ngolo.
Nge ta kuma kuna ve.
Sambu nge pesaka Nzambi lukumu ve.

🏄

**13.2 Moize ndimaka lukanu ya Nzambi.**

**Tangila bana :**

*15 Moize sambaka Nzambi nde :*

**🕮**

*16 « Mfumu Nzambi, Nge Muntu ke pesaka moyo na konso kima, . . .*

**Yula bana :**

?

* Keti Moize nwanaka na lukanu ya Nzambi?
(Ikele ve. Yandi ndimaka nde Nzambi Muntu ke pesaka moyo.)

**Bana sala bageste :**

🚹

Bana yonso tuba nde:
Nzambi ke pesaka moyo.
Kaka Yandi, Kaka Yandi!

**Bana yimba ti kina :**

🏄

Moize nwanisaka Nzambi ve,
Kaka Nzambi ke pesaka moyo.
Kana Yandi pesa yo.
Yandi lenda baka yo diaka.

🏄

**13.3 Moize lombaka Nzambi kusola ntwadisi ya mpa kuyinga yandi.**

**Tangila bana :**

*16b . . .* *sola muntu ya nkaka na kuvanda mfumu ya bantu yai,*

**🕮**

*17 yina ta kuka kunata bo na konso mambu ; mpidina bantu na nge Mfumu Nzambi ta vanda ve bonso mameme yina ke na muntu ve ke talaka bo. »*

**Yula bana :**

* Na ntwala Moize kufwaka, yandi sosaka mambu mosi na Nzambi. Nki yo ?
(Nde Nzambi sola muntu kuyinga yandi.)

?

* Nge banza yina vandaka mbi to mbote?
(Mbote. Moize vandaka kuyindula kiese na yandi mosi ve, kansi kisalu ya Nzambi.)

**Bana sala bageste :**

Bana sala bageste ti tuba bonso bo ke samba Nzambi kusola muntu ya nkaka kutwadisa bantu ya Israele.

🚹

**Bana yimba ti kina :**

🏄

🏄

Moize lombaka kaka nde
Nzambi sola ntwadisi ya mpa.

**13.4 Nzambi songaka Moize kutula Yozue ntwadisi na sika na yandi.**

**Tangila bana :**

*18 Mfumu Nzambi tubaka na Moize nde : « Yozue . . . kele muntu ya Mono me pesa mayele, yandi me kuka. Binga yandi, ebuna nge tula yandi maboko.*

**🕮**

*19 Yandi telama na ntwala ya Nganga-Nzambi Elazare ti ya bantu yonso, ebuna na meso na bo yonso, nge ta tuba nde yandi muntu me yinga nge.*

**Yula bana :**

* Nzambi solaka nani kuyinga Moize bonso ntwadisi ya Israele ?
(Yozue)

?

* Nki beno ke bambuka sambu na Yozue ?
(Yandi ti Kalebi bantu zole kaka ya zolaka kukota nsi ya Kanana na mbala ya ntete ya bo kumaka na lupangu na yo.)
* Nki mutindu bantu ta zaba kundima Yozue bonso ntwadisi ya mpa na bo?
(Moize ta songa na meso ya nganga-Nzambi ti na bantu yonso nde Yozue muntu ta yinga yandi.)

**Bana sala bageste :**

Bana ta kwenda zole-zole. Mosi ta sala mosi Moize, mosi bonso Yozue. Moize ta tula Yozue maboko. Bo ta tuba nde, « Yozue yandi yai ta yinga mono. »

🚹

**Bana yimba ti kina :**

🏄

🏄

Moize fweti kufwa
Yozue ke twadisa ntangu yai.

**13.5 Moize lemfukaka ti tulaka Yozue kuvanda ntwadisi.**

**Tangila bana :**

*22 Moize salaka mambu yonso ya Mfumu Nzambi songaka yandi. Yandi tulaka Yozue na meso ya nganga-Nzambi Elazare ti ya bantu yonso.*

**🕮**

*23 Yandi tulaka yandi maboko, kaka mutindu Mfumu Nzambi tubaka, ebuna Yozue kumaka kuyinga Moize na kisalu na yandi.*

**Yula bana :**

* Yai yonso ya Nzambi songaka Moize, yandi lemfukaka, to yandi lemfukaka ve ?
(Yandi lemfukaka na yonso.)

?

* Ntangu yai, nani me kuma ntwadisi ya mpa ?
(Yozue me kuma ntwadisi.)

**Bana sala bageste :**

Bana ya vandaka zole-zole, bo ya salaka bonso Moize simba diboko ya bo ya salaka bonso Yozue. Bo nangula diboko na yandi, bo tuba nde, “Yozue ke twadisa beto ntangu yai !  O yea, o yea !

🚹

**Bana yimba ti kina :**

🏄

Kwenda mbote, Moize
Kwisa ya mbote, Yozue.
Beto bantu ke landa nge.

🏄

**13.6 Na nima, Nzambi songaka Moize bandinga ya nsuka kusonga bantu ya Israele.**

**Tangila bana :**

*Kutanga 28 :1 Mfumu Nzambi songaka Moize*

**🕮**

*2 na kutuba mambu yai na bantu ya Israele nde : « Beno fweti sala atasio . . . »* ***(Moniteur, NB. Tangila bana note yai :*** *Awa tii nsuka ya mukanda ya Kutanga ti mukanda ya Kulonga yonso tii na kapu 34 kele malongi ya nsuka ya Nzambi songaka Moize kupesa bantu ya Israele. Na nima, Moize kufwaka.)*

**Yula bana :**

* Lufwa ya Moize me kuma penepene, kansi nki kisalu me bikala na yandi ?
(Kusonga bantu ya Israele malongi ya nsuka ya Nzambi ke pesa yandi.)

?

**Bana sala bageste :**

🚹

Bana yonso benda dikutu, bo tuba nde, *«*Moize, beto zola kuwa nge. »

**Bana yimba ti kina :**

🏄

🏄

Moize, yo ke bikala kaka
Malongi ya nsuka.
Malongi ya Nzambi mosi
Yandi ta pesa nge.

**>|< Kumanisa Leso :**

Bana, Moize bakisaka nde yandi me sala mbi ntangu ya yandi bulaka ditadi mbala zole na makasi, yandi mpi pesaka Nzambi lukumu ve. Yandi ndimaka ndola ya Nzambi pesaka yandi. Yandi zabaka nde Nzambi ke pesaka moyo ; Yandi mpi ke na kiyeka kubaka yo diaka.

Luzingu na beto ta vanda kuluta kiese kana bonso Moize, beto kunwana ve ti Nzambi, kansi beto ndima mpila ya Yandi ta zenga sambu na beto. Ebuna beto ta vanda na ngemba na ntima, ata na luse ya lufwa.

**Devoir sambu na bakristo :**

Beno bakristo, devoir mono ke pesa beno yo yai : Na mposo yai, yindula mbote. Keti nge kele kunwana ti Nzambi na mambu mosi? Kana mpidina, bika yo na maboko na Yandi. Songa Yandi nde nge zaba Yandi zaba nki me luta mbote. Nge bikala kaka na ngemba.

🖑

**Kubinga Bana ya Zaba Yesu Ntete Ve :**

Kansi beno ya me yamba Yesu Kristo ntete ve na ntima na beno, ngemba kele ve sambu na beno. Ngemba kele kaka na Yesu.

✞

Kana nge zaba ve nde nge me yamba Yandi, mbote kubinga Yandi bubuyai, Yandi kota ntima ti luzingu na nge, Yandi kuma Mvulusi na nge. Kana nge zola solula mambu yai, bikala na nima ya ecodim sambu beto kusadisa nge.

**Verset ya Kulonguka :***15 Moize sambaka Nzambi nde :*

*16 « Mfumu Nzambi, Nge Muntu ke pesaka moyo na konso kima. . . »*

*Kutanga 27 :15-16a*

*[Moniteur, bana tuba verse mbala tatu. Na nima, mwana mosi tuba ndinga ya ntete. Mwana ya zole tuba ndinga ya zole, mwana ya tatu, etc. tii na nsuka na yo. Sala yo mbala zole diaka. Na nima, bana tesa kutuba yo mosi-mosi.*

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 13

**Leso 14 Beto sadisana.**

**Ndambu ya makanda bakaka sika na bo, kansi bo fweti ntete sadisa bampangi kubaka ntoto yonso.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 32.

**Moniteur, kuyilama na kikuma ya leso :**

Beto ta sosa mambote ya bampangi yonso, kaka ya beto mosi ve. Beto ta sadisana.

**Moniteur, kuyilama na verse ya kulonguka :**

*Konso muntu na kati na beno kusosa mpi mambu ya bantu ya nkaka, kansi mambote na yandi mosi mpamba ve.
Filipi 2 :4*

**Moniteur, yilama na bankunga ya kwenda nzila mosi ti leso yai :**

Baka Lukumu
Beto Zolana
Kusala Mbote na Kimvuka

**II. Kusala Revisio—**

**Kulanda devoir ya leso me luta :**Na mposo me luta, beto lombaka beno bakristo kuyindula kana beno vandaka kunwana ti Nzambi na mambu mosi na luzingu na beno. Ebuna, kutula mambu yina na maboko ya Nzambi. Nani tesaka kusala yo ? Nani ta songa beto nki yandi me bika na maboko ya Nzambi ?

**Revisio :**

* Na mposo me luta, beto monaka mambu ya mawa sambu na Moize. Nki yo ?
(Yandi fweti yilama sambu na kufwa. Yandi lenda kota ve nsi ya Nzambi me sila bo.)
* Beto monaka mpi nde Nzambi songaka Moize kutula muntu ya nkaka kuyinga yandi. Muntu yina nani ?
(Yozue)

**III. Kulonga Bana Leso Yai—**

**Kuyantika Leso :**

Ntangu ya longi to moniteur kele kuyula kestio, nki nge ke wa? Kuwa mbote. Mono ! Mono ! Mono! Mono! Mono !

Yo lenda vanda mbote kutuba ‘Mono !’ kana yina ke songa nde nge zaba mvutu na kestio na yandi, kansi bantu mingi tuba konso lumbu na ntima na bo, ‘Mono ! Mono ! Mono ! Mono ! Mono ! Mono !’
Bo kele kuyindula kaka mambote na bo mosi. Leso na beto bubuyai ta songa beto nki Nzambi yindula ya luzingu ya muntu ya ke yindula kaka Mono ! Mono ! Mono ! Mono ! Mono !

**Developpement—Malongi ya Leso Yai na Bandambu 7 :**

**14.1 Bana ya Israele vandaka na sika ya bo lenda sabuka Nzadi ya Yordani, bo kota nsi ya Nzambi silaka bo.**

**Tangila bana :**

**🕮**

*Kutanga 26 :63**. . .kuna na nseke ya Moabi na lweka ya nzadi ya Yordani…*

**Yula bana :**

* Bantu ya Israele vandaka na nki nseke?
(Nseke ya Moabi)

?

* Na ntwala na bo, nki masa ?
(Nzadi ya Yordani)

**Bana sala bageste :**

Bana yonso nikisa misapi, bo tuba nde, “Na ntwala na beto, Yordani.”
Bo songa maboko na ntwala, bo tuba nde, “Na simu, nsi ya Nzambi silaka beto.”

🚹

**Bana yimba ti kina :**

Bana ya Israele, bo kumaka
Na nzadi Yordani
Na ntwala kele nsi ya Nzambi
Me silaka bo.

**🕮**

**14.2 Makanda ya Rubeni ti Gadi, bo monaka nde kaka po pana vandaka sika ya mbote sambu na bo ti bambisi na bo.**

**Tangila bana *:***

*Kutanga 32 :1* *Bantu ya makanda yai Rubeni ti Gadi vandaka na bambisi mingi-mingi… bo monaka nde ntoto . . .me fwana na kusansa bambisi…*

**🕮**

**Yula bana :**

* Nki makanda ya Rubeni ti Gadi monaka mbote sambu na sika ya bo vandaka ntangu yina ?

?

(Yo vandaka ntoto ya mbote kusansa bambisi. Bo zolaka yo sambu bo vandaka na bambisi mingi.)

**Bana sala bageste :**

Moniteur, sola bana 4, songa bo nde bo dikanda ya Rubeni. Sola bana 3, songa bo nde bo dikanda ya Gadi. Bana yina yonso, bo bula ntoto na makulu na bo. Bo tuba nde, “Ntoto yai mbote sambu na bambisi na beto.”

🚹

**Bana yimba ti kina :**

Dikanda ya Rubeni ti ya Gadi
Bo vandaka na bambisi mingi
Bo monaka ntoto yina mbote
Sambu na bambisi na bo.

🏄

🏄

**14.3 Bo lombaka Moize nde bo bikala kuna ; bo sabuka Nzadi ya Yordani ve.**

**Tangila bana :**

*2 Bo kwendaka kutuba na Moize. . . nde :*

🏄

*3 Babwala yai . . .kele*

*4 na kati ya ntoto ya beto bantu ya Israele botulaka na ngolo ya Mfumu Nzambi. Ntoto yango me fwana na kusansa bambisi, beto mpi ke na bambisi mingi.*

*5 Pardo, pesa beto ntoto yai, yo vanda ntoto na beto ; mpidina mfunu kele ve na kunata beto na simu ya nkaka ya Yordani.”*

**Yula bana :**

?

* Bo lombaka Moize nki?
(Nde bo bikala kuna kusansa bambisi na bo.)
* Mpidina bo monaka nde mfunu me bikala ve kusala nki?

(Mfunu vandaka ve bo kusabuka Yordani.)

**Bana sala bageste :**

Moniteur, sola mwana mosi kuvanda Moize. Bantu ya Rubeni ti ya Gadi, bo kwenda na Moize, bo bondila yandi nde bo bikala kaka po pana kusansa bambisi na bo.

🚹

**Bana yimba ti kina :**

🏄

🏄

SVP, Moize
Beto zola bikala awa.

**14.4 Moize nganinaka bo nde bo fweti sadisa bampangi na bo ntete kubaka ntoto ya mvimba, na nima bo lenda vutuka kuzinga kuna.**

**Tangila bana :**

*6 Moize nganinaka bo nde : « Nki beno ke tuba?” Bampangi na beno ke kwenda kunwana bitumba, ebuna beno, beno ta bikala awa na kupema?*

**🕮**

*7 Sambu na nki beno ke zola kukatula kikesa na bantu ya Israele na mpila nde bo kota ve na ntoto ya Mfumu Nzambi me pesaka bo?.*

**Yula bana :**

* Sambu na nki Moize vandaka na kiese ve nde bo sala mpidina?

?

(Sambu bo ta kwenda ve na mvita ti bampangi na bo. Yai lenda katula bo kikesa.)

**Bana sala bageste :**

🚹

Bana yonso sala bonso Moize. Bo tuba nde, « Nki? Beno ta kwenda ve kusadisa bampangi na beno? Ikele ve.”

**Bana yimba ti kina :**

🏄

🏄

Moize tubaka nde bo fweti
Sadisa bampangi.

**Verse ya kulonguka :***[Moniteur, yai kele sika ya mbote kusonga bana verse ya kulonguka. Bo tanga yo kaka mbala mosi to zole, ebuna landa leso diaka.]*

*Konso muntu na kati na beno kusosa mpi mambu ya bantu ya nkaka, kansi mambote na yandi mosi mpamba ve.
Filipi 2 :4*

**14.5 Bo lombaka nde bo tunga ntete balupangu ya bambisi ti banzo, na nima bo sadisa bampangi kubaka ntoto.**

**Tangila bana :**

*16 Bantu ya Rubeni ti ya Gadi kwisaka kutuba diaka na Moize nde : « Ntete bika beto tunga balupangu sambu na bambisi na beto ti babwala sambu na bafami na beto.*

**🕮**

*17 Na nima, beto ta baka babunduki nswalu. . .*

*18 Beto ta kwisa kuvutuka ve, tii kuna bampangi na beto me zwa ntoto ya bo fweti baka.*

*19 Sambu beto me baka ntoto na beto kwaku na simu yai ya Yordani ya beto kele, beto ta zwa diaka ntoto ya nkaka ve kuna na simu ya nkaka.*

**Yula bana :**

* Ngindu ya bantu ya Rubeni ti ya Gadi vandaka nki?
(Nde bo tunga ntete babwala sambu na bafami na bo ti balupangu sambu na bambisi na bo, bo bika fami kuna, na nima bo kwenda na mvita ti bampangi na bo.)

?

**Bana sala bageste :**

Bana yonso sala bageste bonso bo ke tunga bwala, na nima bonso bo ke tunga balupangu, na nima bonso bo ke tula bambisi na kati ya balupangu yina.

🚹

**Bana yimba ti kina :**

🏄

Beto tunga kisika yai,
Na nima beto sadisa bampangi.

🏄

**14.6 Moize ndimaka lukanu yina, kaka yandi songisaka bo nde bo sala yina ya bo me sila.**

**Tangila bana :**

*32: 20 Moize tubaka na bo nde : « Kana yo kele mpidina, beno yilama. . .*

**🕮**

 *21 basoda na beno yonso kusabuka na simu ya Yordani, ebuna bo nwanisa bambeni na beto na zina ya Mfumu Nzambi tii kuna Yandi kula bo*

*24 Beno tunga babwala sambu na bafami na beno ti balupangu sambu na bambisi na beno, kansi beno kuvila ve mambu ya beno me tuba.”*

**Yula bana :**

* Na nima bo me solula, Moize ndimaka lukanu na bo. Yandi lombaka kaka nde bo sala nki ?
(Bo bambuka kusala mutindu bo me sila.)

?

**Bana sala bageste :**

Bana nangula misapi zole. Bo tuba nde, « Ya zole, beto sabuka Yordani, beto sadisa bampangi na mvita. »

🚹

Bo nangula misapi tatu. Bo tuba nde, « Ya tatu, beto vutuka awa na sika na beto. »

Bana pesa maboko bo na bo. Bo tuba nde, « Beto me sila. Beto ta vila ve.  »

**Bana yimba ti kina :**

🏄

🏄

Bana yimba nkunga :
Beto bakristo sadisana (3X)
Mpila ya ngolo.

**14.7 Ebuna bo tungaka banzo na bo, na nima bo yilamaka kusabuka Yordani kusadisa bampangi na bo.**

**Tangila bana :**

*32: 25 Bantu ya Gadi ti ya Rubeni ndimaka nde : «…beto ta sala kaka mutindu nge me tuba.*

**🕮**

*33 Yo yina, ntoto yonso ya Sihoni, . . .ti ntoto yonso ya Ogi, . . .. .*

**Bana sala bageste :**

Bana yonso sala bageste bonso bo ke tunga nzo. Na nima bo tuba nde, “Nkento na mono, bana na mono, beno bikala awa.” Bo sala bonso bo ke tunga lupangu. Bo tuba nde, “Bambisi na mono, beno bikala awa. Mono ke kwenda kusadisa bampangi.

🚹

**Bana yimba ti kina :**

🏄

Beto sadisana
Yo kele mbote.

🏄

**Verse ya kulonguka :**

*[Moniteur, ntangu yai bana yika bageste. Bo tuba yo mbala tatu diaka.]*

*Konso muntu na kati na beno kusosa mpi mambu ya bantu ya nkaka, kansi mambote na yandi mosi mpamba ve.
Filipi 2 :4*

**>|< Kumanisa Leso :**

Bana, beto me mona nde bantu ya makanda ya Gadi ti ya Rubeni vandaka na lukanu ya bo banzaka ta sadisa bo mbote. Kansi Moize bambukisaka bo nde bo fweti sadisa bampangi ya nkaka mpi. Bo wakanaka na lukanu ya sadisaka bo, ti bampangi ya nkaka mpi. Yo vandaka lukanu ya kusadisana--yo sukaka na kiese sambu na bo yonso.

**Devoir sambu na bakristo :**

Bana bakristo, devoir mono ke pesa beno mposo yai, yo yai : Beno sosa mpila kusadisa mukristo ya nkaka, ebuna nge sala yo.

🖑

**Kubinga Bana ya Zaba Yesu Ntete Ve :**

Kansi, kana nge zaba Yesu ntete ve, devoir mono ke pesa nge, yo yai : Kuyindula mbote-mbote. Nki ke kanga nge nzila kukwisa na Yesu? Yandi zola kugulusa nge. Kana nge ke na mfunu ya lusadisu na mambu yai, kwisa solula ti mono na nima ya ecodim, to na kati ya mposo yai.

✞

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 14

**Leso 15 Beto sosa mambote ya bantu yonso.**

**Nzambi songaka mpila kukabisa ntoto na kati ya makanda ya Israele na mpila ya vandaka juste.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kutanga 34, 35 :1—8. **Moniteur, kuyilama na kikuma ya leso :**

Beto ta sala na mpila ya kele juste sambu na bantu yonso, sambu Nzambi kele juste ti Yandi zola bantu na Yandi kuvanda juste.

**Moniteur, kuyilama na verse ya kulonguka :**

*Kulonga 16 :20
Beno fweti talaka bantu yonso kiteso mosi. . . . mpidina beno ta zaba kutunga ti kuzinga mpi na ntoto yina ya Mfumu Nzambi, Nzambi na beno, ke pesa beno.*

**Moniteur, yilama na bankunga ya kwenda nzila mosi ti leso yai :**

Beno Zolana
Kusala Mbote na Kimvuka
Ya’ Ke na Ntoto Yonso na Maboko

**II. Kusala Revisio—**

**Kulanda devoir ya leso me luta :**

Devoir beto pesaka beno bakristo na mposo me luta vandaka kusadisa mukristo ya nkaka na mposo yai. Nani tulaka ngolo kusala yo? Nani lenda songa beto yandi sadisaka nani, ti nki mutindu yandi me sadisa yandi ?

**Revisio :**

Bantu ya Israele vandaka kuyilama kukota nsi ya Nzambi silaka na bambuta na bo. Kusala yo, bo fweti ntete sabuka masa ya Yordani. Kansi makanda ya nkaka, Gadi ti Rubeni, bo lombaka Moize kupesa bo nzila kubikala sika bo vandaka, kupesa bo ntoto yina. Yo vandaka mbote sambu na bambisi na bo. Moize ndimaka, kansi kaka kana na nima bo me tunga banzo ti balupangu ya bambisi, bo sabuka Yordani ti bampangi na bo. Bo nwana mvita ntete sambu makanda yonso baka bisika na bo, na nima bo lenda vutuka na bafami na bo.

**III. Kulonga Bana Leso Yai—**

**Kuyantika Leso :**

Tantine vandaka na kiese ntangu yandi monaka nde mama me sala gato ya kitoko. Yandi zolaka gato mingi.

Ntangu bo zolaka kuzenga gato yina, Tantine bondilaka mama nde, « Mama, mono zenga yo. » Yandi yindulaka nde yandi ta zenga kitini na yandi nene kuluta bantu ya nkaka.

Mama ndimaka nde Tantine kuzenga yo. Kieleka, mosi na kati ya bitini vandaka nene mingi kuluta bitini ya nkaka.

Na nima, mama bakaka gato yina ti yulaka papa, “Nki kitini nge ke zola?”

Tantine vandaka na surprize, ebuna mama tubaka nde, « Tantine, nge zaba nde muntu ya zenga yo fweti vanda muntu ya nsuka kusola kitini na yandi. » Mama vandaka na mayele mingi. Yandi bakisaka mbote mambu ya Tantine yindulaka kusala.

Bana, kana beto ke sosa mambote na beto mosi kaka, yina kele juste ve. Kuvanda juste kele kusosa mambote ya bantu yonso.

Bubuyai beto ta landa bantu ya Israele diaka, ti beto ta mona mpila Nzambi songaka bo kuzenga ntoto ya Kanana na mpila ya ta vanda juste sambu na kaka dikanda mosi ve, kansi sambu na bantu yonso.

**Developpement—Malongi ya Leso Yai na Bandambu 4 :**

**15.1 Nzambi songaka bo nsuka ya ntoto na bo.**

**Tangila bana :**

*Kutanga 34 :**1 Mfumu Nzambi songaka Moize*

**🕮**

*2 na kutuba na bantu ya Israele nde : “Beno ke kwenda na kota na nsi ya Kanana, ntoto ya Mono me pesaka beno ; yo ta vandaka ya beno tii kuna. Ntoto yango me suka mpidiyai : [Ebuna Yandi songaka bisika ya nsuka ya ntoto ya Yandi pesaka bo.]*

**Yula bana :**

?

* Ntangu ikwa Nzambi zolaka bantu ya Israele kuvanda na ntoto ya Yandi pesaka bo ?
(Tii kuna)
* Ntoto Nzambi pesaka bo—yo vandaka na nsuka, to ya vandaka ti nsuka ve ?
(Yo vandaka ti nsuka ya Nzambi songaka bo.)

**Bana sala bageste :**

🚹

Bana songa geste ya ke songa ntama na diboko na bo. Bo tuba nde, « Tii kuna. »
Bo songa geste ya ke songa nsuka.
Bo tuba nde, “Po pana.”

**Bana yimba ti kina :**

🏄

🏄

Nzambi pesaka bo ntoto ya Kanana
Tii kuna! Tii kuna! Tii kuna!

**15.2 Nzambi songaka nde bo ta bula zeke kuzenga nki dikanda ke baka nki ntoto.
34 :13-15**

**Tangila bana :**

*34 :13 Moise …tubaka diaka nde : « Yai kele ntoto ya Mfumu Nzambi me pesaka na makanda uvwa ti ndambu ; na kukabisa yo, beno fweti bula zeke.*

**🕮**

*14 Makanda ya Rubeni ti Gadi ti ndambu ya dikanda ya Mansase me baka dezia ntoto na bo mutindu kele bafami na bo,*

*15 awa na ndambu ya Este ya Yordani . . .*

**Yula bana :**

* Makanda yonso ya Israele vandaka 12. Sambu na nki kaka makanda uvwa ti ndambu fweti kabisa ntoto na nima bo sabuka Nzadi ya Yordani?
(Sambu makanda zole ti ndambu, Rubeni, Gadi, ti ndambu ya dikanda ya Manase, bo me baza ntoto dezia na este ya Yordani.)

?

* Nki mutindu bantu fweti zenga nki ntoto ke kwenda na nki dikanda?
(Bo fweti bula zeke. Nzambi me songa bo kusala yo, yo yina bo lenda tula ntima nde Yandi mosi ta twadisa na mpila yo ta bwa.)

**Bana sala bageste :**

🚹

Bana sala bonso bo ke bula zeke.

**Bana yimba ti kina :**

Ntangu me lunga
Kukota ntoto
Ntoto ya kitoko
Ya Nzambi silaka bo.

🏄

🏄

**15.3 Nzambi songaka nani Yandi me sola kuzenga ntoto na kati ya makanda.**

**Tangila bana :**

*34 :16 Mfumu Nzambi tubaka na Moize nde :*

**🕮**

*17 « Nganga-Nzambi Elazare ti Yozue. . . bo ta kabisila bantu ya Israele ntoto.*

*18 Na kusadisa bo na kisalu yai, nge ta pesa bo kisalu yai, nge ta pesa bo mbuta mosi na konso dikanda. (Yandi landaka kusonga bo bazina ya bambuta yina.)*

**Yula bana :**

* Nzambi pesaka nani kisalu ya kukabisa ntoto ya Kanana na kati ya makanda ya Israele ?

?

 (Bantwadisi na bo, Nganga-Nzambi Elazare ti Yozue, ti mbuta mosi ya konso dikanda sambu na kusadisa bo.)

**Bana sala bageste :**

Bana yonso tuba na nima na nge, nzila na nzila :
Elazare, Nzambi me sola nge.

🚹

Yozue, Nzambi me sola nge.

Beno bambuta ya makanda, Nzambi me sola beno.
Kisalu na beno kukabisa ntoto na makanda yonso.

Na mpila ya ta vanda juste sambu na bantu yonso.

**Bana yimba ti kina :**

Beno ya Nzambi me sola,
Beno kabisa ntoto.
Sala yo na mpila
Ya kele juste kaka.

🏄

🏄

**15.4 Nzambi songaka konso dikanda kupesa baLevi babwala ti ntoto kusansa bambisi na bo.**

**Tangila bana :**

*35 :1 Kuna na nseke ya Moabi na lweka ya nzadi ya Yordani . . .Mfumu Nzambi tubaka na Moize nde :*

**🕮**

*2 « Songa bantu ya Israele nde, na ntoto ya bo ta baka, bo pesa babwala ti ntoto ya nkaka na bantu ya dikanda ya Levi, sambu bo tunga muna ti kusansa bambisi na bo.*

**Yula bana :**

?

* + Konso dikanda fweti pesa ndambu babwala na ntoto na bo na nani ?
	(Na bana ya dikanda ya Levi)
	+ Dikanda ya Levi vandaka kusala nki kisalu ? Keti beno bambuka ?
	(Kisalu ya nzo-Nzambi)

**Bana sala bageste :**

🚹

Bana yonso sala bageste bonso bo ke tunga.
Bo tuba nde, “Beno ke tunga sambu na Balevi, bansadi ya Nzambi.”

**Bana yimba ti kina :**

🏄

Bo yonso tungaka babwala
Sambu na bansadi ya Nzambi.

**>|< Kumanisa Leso :**Bantu ya Israele me kuma penepene na ntangu Nzambi ta pesa bo ntoto ya Kanana, bonso Yandi silaka ntama na bambuta na bo. Na nima bo me baka yo, bo fweti kabisa yo na kati ya makanda yonso. Nzambi zolaka ve nde bo vanda kunwanina ntoto. Yandi zolaka nde bo sala yo na ordre ti na mpila ya ta vanda juste sambu na makanda yonso. Yo yina, ata na ntwala bo kotaka ntoto yina, Nzambi songaka bo mpila ya kukabisa yo. Kana bo sala mutindu Yandi tuba, ngemba ta vanda na kati ya makanda yonso-- lusakumunu ya nene. Nzambi kele juste. Yandi ke yindula mambote ya bantu yonso. Bo fweti sala bisalu yonso na bo, na mpila ya ta vanda juste, kaka sambu na dikanda na bo mosi ve, kansi sambu na makanda yonso.

**Verse ya kulonguka :**

*[Moniteur, yai kele ntangu ya mbote sambu na bana kutuba verse ya kulonguka.]*

*Kulonga 16 :20
Beno fweti talaka bantu yonso kiteso mosi. . . . mpidina beno ta zaba kutunga ti kuzinga mpi na ntoto yina ya Mfumu Nzambi, Nzambi na beno, ke pesa beno.*

**Devoir sambu na bakristo :**

Mbala mingi, beto bantu yindula kaka mambote ya beto mosi. Devoir mono ke pesa beno bakristo kele yai : na mposo yai ke kwisa, sosa mambote ya bantu yonso. Sosa kusala na mpila ya kele juste sambu na bantu yonso. Yina ta pesa Nzambi kiese, ti yo ta pesa luzingu ya ngemba.

🖑

**Kubinga Bana ya Zaba Yesu Ntete Ve :**

Kansi ntangu mono tuba, “beno bakristo,” mbala ya nkaka nge zaba ve kana nge kele na kati to ve. Mbala ya nkaka nge zaba ve kana nge kele mukristo.

✞

Muntu kele mukristo ve sambu yandi me baka mbotika, yandi kele mukristo ve sambu yandi ke kwendaka na ecole du dimanche, to na bisambu. Yandi kele mukristo ve sambu yandi kwikila nde Nzambi ikele. Muntu kele mukristo KAKA kana yandi me baka Yesu Kristo na ntima na Yandi. Kana nge zaba ve mbote-mbote nde nge me yamba Yesu, kwisa solula ti mono na nima ya ecodim. Beto lenda sadisa nge kuzaba mambu yina mbote.

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 15

**Leso 16 Beto bambuka mpila Nzambi me sala na luzingu na beto.**

**Bo bambukaka diaka bamvula na bo ya kutambula na nseke.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kulonga 1—2 :23.

**Moniteur, kuyilama na kikuma ya leso :**

Beto bantu ya Nzambi kubambuka mpila Yandi me sala na kati na beto, mpi kulonguka na bakifu ya beto me sala.

**Moniteur, kuyilama na verse ya kulonguka :**

*Mfumu Nzambi, mono ta vilaka ve bisalu na Nge ya nene, mono ta vila ve mambu ya kuyituka ya nge salaka.
Bankunga 77:12
[Moniteur, tula ton ti ritima sambu bana lenda yimba verse yai.]*

**Moniteur, yilama na bankunga ya kwenda nzila mosi ti leso yai :**

*Mikanda ya Moize*

**II. Kusala Revisio—**

**Kulanda devoir ya leso me luta :**

Na mposo me luta, beto pesaka beno bakristo devoir kusosa mambote ya bantu yonso, kusosa kusala na mpila ya kele juste na bantu yonso. Nani lenda songa beto mpila bo salaka mambu yina na mposo yai me luta ?

**Revisio :**

Bubuyai beto ke yantika mukanda ya Kulonga. Yo kele malongi ya nsuka ya Moize pesaka na bantu ya Israele ntangu bo vandaka na nseke, na ntwala bo kotaka nsi ya Nzambi zolaka kupesa bo. Yo kele malongi ya nsuka ya Moize mpi, sambu beto me mona dezia nde na ntwala bo kota nsi ya bo, Moize fweti kufwa.

**III. Kulonga Bana Leso Yai—**

**Kuyantika Leso :**Beto yonso kele na kiese kana mwinda elektrika kele na nzo na beto, sambu beto lenda mona na mpimpa, ti mfunu kele ve kusumba konso ntangu petrole kutula na kati ya mwinda. Yo kele kiese to kiese ve ? (Ee, kiese mingi.)

Muntu ya salaka mwinda elektrika ya ntete, zina na yandi Toma Edison. Keti beno mona nde mwinda elektrika na yandi salaka mbote na mbala ya ntete ya yandi mekaka yo ?

Ikele ve. Yo salaka ve mbala ya ntete yandi mekaka yo, to ya zole, to ya tatu, to ya iya, to ya tanu, to ya kumi, to ya makumi tanu, to ya nkama, to ya nkama tanu, to ya nkama sabanu. Yandi mekaka kusala yo diaka ti diaka. Na nsuka, ya kumeka ya mfunda, yandi nungaka! Mwinda yina salaka mbote. Konso mbala yo salaka ve, Edison tubaka ve nde yandi me rate. Yandi tubaka nde, mono me longuka.

Na histoire na beto ya Bible, ntangu me lunga sambu bantu ya Israele kukota nsi Nzambi silaka bo. Na ntwala kukota, Nzambi zola nde bo longuka ndambu baleso. Ntete, Nzambi songaka Moize kusonga diaka ndambu ya mambu ya me salama, sambu bo longuka na yo.

**Developpement—Malongi ya Leso Yai na Bandambu 6 :**

**16.1 Moize songaka bantu mutindu Nzambi songaka yandi kutuba.**

**Tangila bana**: *(NB : Beto kele na mukanda ya Kutanga diaka ve, kansi mukanda ya Kulonga)*

*Kulonga 1 :3 Na . . .mvula ya makumi iya, ntangu bantu ya Israele basisaka na nsi ya Ezipte imene, Moize songaka bo mambu yonso ya Mfumu Nzambi tubaka na yandi.*

**🕮**

*5 Mpidina, Moize yantikaka kulonga bantu ya Israele bansiku ya Nzambi . .. yo yai :*

**Yula bana :**

* Ntangu yai, bantu ya Israele me yungana na nseke bamvula ikwa?
(Bamvula makumi iya)

?

* Nani songaka Moize kutuba na bantu ya Israele bandinga yai ya nsuka?
(Nzambi songaka yandi.)

**Bana sala bageste :**

🚹

Bantu simba dikutu bonso bo kele Moize, ke wa Nzambi.

**Bana yimba ti kina :**

🏄

Kuwa, bampangi !
Bandinga yai ya nsuka.Kuwa, bampangi !
Bandinga Nzambi ta pesa.

🏄

**16.2 Bo fweti bambuka nde Nzambi songaka bo dezia kukota nsi ya Kanana, ntangu bo vandaka na ngumba ya Sinai.**

**Tangila bana :** *Kulonga 1 :6,8*

*1:6 Ntangu beto vandaka kuna na ngumba ya Sinai, . . .Nzambi .. .tubaka na beto nde :*

**🕮**

*«8 Ntoto ya mono Mfumu Nzambi zengaka nde Mono ta pesa na bankaka na beno Abrahami, Izaki ti Yakobi ti na bana na bo, yo yai ; beno kwenda kubotula yo, beno tunga. »*

**Yula bana :**

* Bo me kuma na ntoto ya Nzambi silaka na nani ?
(Na bankaka na bo.)

?

* Nzambi songaka bo kusala nki ?
(Kubotula yo, kutunga.)

**Bana sala bageste :**

🚹

Bana sala bonso bo ke tala ntoto. Bo tubana bo na bo nde, “Beto kwenda kubotula yo. Beto tunga kuna.”

**Bana yimba ti kina :**

Bo me kuma, bo me kuma
Na ntoto ya kitoko
Bo me kuma, bo me kuma
Na ntoto Nzambi ta pesa bo.

🏄

**16.3 Bo fweti bambuka mpila Moize tulaka bambuta kusadisa yandi, kuzenga mambu na ntima ya mbote.**

**Tangila bana *:***  *(Moize ke tuba :)*

*Kulonga 1* ***:****9 Kilumbu mosi mono songaka beno nde :*

**🕮**

*12 . . .mono, muntu mosi, nki mpila mono lenda baka kilo ya kukatula makambu na beno yai mingi ?*

*13 Beno sola bantu ya mayele ya konso dikanda, bayina zaba mambu mbote-mbote ; ebuna mono ta tula bo bambuta na beno.”*

*14 …beno ndimaka . . .*

*16 Ebuna mono songaka bo nde : « . .. Beno fweti zenga konso makambu na ntima mosi ya mbote. . .*

**Yula bana :**

?

* Moize bambukisaka bo na mpila bo me tula nki ?
(Bambuta kuzenga makambu na kati na bo.)

**Bana sala bageste :**

Mwana mosi sala bonso Moize. Yandi tambula na kati ya bana, yandi tula diboko na zulu ya ntu ya ndambu bana, yandi tuba nde, « Mono ke tula nge mbuta. Nge zenga makambu na ntima ya mbote.”

🚹

**Bana yimba ti kina :**

Ee, beto bambuka
Moize solaka bambuta.
Bo zengaka makambu
Na mpila ya mbote.

🏄

**16.4 Bo bambuka nde, ntangu bo kumaka na ntoto yina, boma simbaka bo, bo buyaka kukota.**

**Tangila bana :**

*Kulonga 1 :20 mono songaka beno nde : “Beno me kuma ntangu yai na ntoto . . .yina ya Mfumu Nzambi . . . pesa beto… Beno wa boma ve, beno vanda kikesa.*

**🕮**

🏄

*26 Kansi beno salaka mubulu, beno zolaka kulanda ve mambu ya Mfumu Nzambi, Nzambi na beno, tubaka, yo yina beno kotaka na ntoto yina ve.. .*

**Yula bana :**

* Sambu na nki bantu kotaka ve ntoto mbala ya ntete ya bo kumaka kuna ?
(Boma simbaka bo, ebuna bo mosi buyaka.)

?

**Bana sala bageste :**

Bana sala geste bonso bo ke na boma, na nima, bonso bo ke buya kukota ntoto.

🚹

**Bana yimba ti kina :**

🏄

Sambu na nki beto kotaka ve?
Ntoto Nzambi pesaka beto?

🏄

Kaka sambu na boma,
Kutula ntima na Nzambi ve.

**16.5 Na nima, bo mekaka kukota, ata Nzambi buyaka kusadisa bo, yo yina, bo nungaka ve.**

**Tangila bana :**

*Kulonga 1 :41 Beno tubaka nde : « Ya kieleka Moize, beto me sala masumu na Mfumu Nzambi. Kansi ntangu yai, beto ke kwenda kunwana bitumba . . .» . . yo kele mpasi ve . . .*

**🕮**

*42 Kansi Mfumu Nzambi tubaka na mono nde : Songa bo, bo kwenda kunwanisa bantu ve, sambu Mono ta vanda na bo ve, ebuna bambeni ta bedisa bo. »*

*43 Mono songaka beno . . .kansi beno . . . buyaka …na kingolo-ngolo na beno, beno kwendaka kukota na ntoto yango.*

*44 Ebuna bantu . . . yina vandaka kuzinga na kati ya bangumba yina, bo kwisilaka beno bonso baniuki. Bo kulaka beno, bo bedisaka beno . . .*

*45 Na kuvutuka, beno didila-didilaka Mfumu Nzambi . . .*

**Yula bana :**

* Bo buyaka ntangu Nzambi songaka bo kukota ntoto, na nima bo mekaka kukota, kansi Nzambi vandaka kusonga bo nki?
(Kukota ve)

?

* Ntangu bo mekaka kukota na ngolo na bo mosi, nki salamaka?
(Mbeni bedisaka bo.)

**Bana sala bageste :**

🚹

Kaka na kati ya sale sika beno kele, bana tina nswalu na bacercle bonso baniuki kele kusosa bo.

**Bana yimba ti kina :**

🏄

Ai-yai, Ai-yai
Na ngolo na beto mosi
Beto nungaka ve!

🏄

**16.6 Bo tambulaka na bantoto ya nkaka, kansi Nzambi buyaka kupesa bo bantoto yina, sambu Yandi me pesa yo na bantu ya nkaka.**

**Tangila bana :**

*Kulonga 2 :1 Na nima, beto balukaka, beto landaka nzila . . .na kuziunga ntoto ya bangumba ya nsi ya Edomi.*

**🕮**

*4 (Nzambi) tubaka mpi nde : « Songa bantu ya Israele nde : Beno luta . . .ntoto ya bampangi na beno bana ya Ezau…beno lenda*

*5 nwanisa bo ve, sambu Mono ke pesa beno ntoto na bo ve ata fioti. Ntoto ya Edomi Mono me pesaka yo na bana ya Ezau.*

*8 . . . . beto landaka nzila yina ke kwenda na nseke ya Moabi.*

*9 Ntangu yai, Mfumu Nzambi tubaka na mono nde : « Bantu ya Moabi …, kumonisa bo mpasi ve, kunwanisa bo mpi bitumba ve. Bwala yai . . .Mono me pesaka bo yo, Mono ke pesa beno ntoto na bo ve ata fioti.”*

*17 Mfumu Nzambi tubaka na mono nde :*

*18 « …beno fweti luta nsi ya Moabi . . .*

*19 Kuna beno ta vanda penepene na ntoto ya bantu ya Amoni…. Kumonisa bo mpasi ve, kunwanisa bo mpi bitumba ve, sambu Mono ke pesa beno ve ntoto yina ya Mono pesaka bo.*

**Yula bana :**

?

* Mbala ikwa Nzambi songaka Israele nde Yandi ta pesa bo ve ntoto ya bantu ya nkaka?
(Mbala tatu)

**Bana sala bageste :**

Bana tambula na gauche. Nge kanga bo ti tuba nde, “Ntoto yai ve. Mono Nzambi me pesa yo na bana ya Ezau. Bo tambula na droite. Nge kanga bo ti tuba nde, “Ntoto yai ve. Mono me pesa yo na bantu ya Moabi.” Bo tambula na nima na bo. Nge kanga bo diaka ti tuba nde, “Ntoto yai ve. Mono me pesa yo na bantu ya Amoni. »

🚹

**Bana yimba ti kina :**

🏄

Nzambi pesaka bantu ya nkaka
Bantoto na bo.
Ntoto na beto, beto monaka yo
Kansi na buzoba, beto buyaka yo.

**>|< Kumanisa Leso :**Yo vandaka ndambu mpasi sambu na bantu ya Israele kubambuka mpila Nzambi twadisaka bo mbote, kansi mbala mingi, bo mosi salaka na mpila mosi ya buzoba. Nzambi zolaka kulonga bo sambu ntangu bo kota ntoto na bo, bo sala mbote, bo zinga bamvula mingi na ntoto yina. Keti beto mpi me bambuka, me yindula mpila Nzambi me sala dezia na luzingu na beto ?

**Verse ya kulonguka :**

*[Moniteur, yai kele ntangu ya mbote kulonga verse. Bana tuba yo mbala mosi, na nima yimba yo.]*

*Mfumu Nzambi, mono ta vilaka ve bisalu na Nge ya nene, mono ta vila ve mambu ya kuyituka ya nge salaka.
Bankunga 77:12*

**Devoir sambu na bakristo :**

Devoir mono ke pesa beno bakristo, bana ya zaba Yesu Kristi na ntima na beno, yo yai :
Na mposo yai, yindula nki mambu ya mbote Nzambi me sala na luzingu na nge dezia. Kana nge me vanda kwikama ve, lomba ndolula na Yandi, ti lomba nde Yandi pesa nge ngolo kulanda Yandi kuluta mbote na ntangu ke kwisa.

🖑

**Kubinga Bana ya Yaba Yesu Ntete Ve :**

✞

Mbala ya nkaka nge zaba ve kana nge kele mukristo. Nge lenda zaba yo. Muntu kuma mukristo ntangu yandi mona mawa sambu na mbi yandi me sala, yandi balula ntima. Yandi kwikila nde Yesu Kristo, Mwana ya Nzambi, fwaka sambu na kufuta mfuka ya masumu na beto, ebuna Yandi telamaka na lufwa. Yandi me yilama kubika nzila ya masumu, ebuna yandi binga zina ya ngolo ya Yesu Kristo sambu na kugulusa yandi.

Roma 10 :13 ke songa beto nde konso muntu ya ta binga zina ya Mfumu na mpila ya beto me tuba, yandi TA guluka.

Nge lenda binga yandi sesepi yai na ntima na nge. Kana nge zola kusolula ti beto na mambu yai, to kana nge zola beto kusamba ti nge sambu na kuyamba Yesu, kaka bikala na nima ya ecodim. Na kiese yonso beto ta sadisa nge.

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

==NSUKA YA LESO 16

**Leso 17 Beto landa Nzambi ti lemfuka na Yandi.**

**Bantu ya Israele nungaka bamvita na este ya nzadi ya Yordani.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kulonga 2 :24-31.

**Moniteur, kuyidika na ntwala :**

Sambu na ‘Kulonga Mikanda ya Bible,’ yidika papier na ntwala ya ke tuba mutindu yai na bisono ya nene, ya ngolo :
‘Bo ke binga mukanda ya tanu ya \_\_\_\_\_\_\_\_\_\_\_\_\_\_ Kulonga sambu yo ke songa nde Moize \_\_\_\_\_\_\_\_\_\_\_\_\_\_\_\_\_\_\_\_\_ bantu diaka na ntwala kukota \_\_\_\_\_\_\_\_\_\_\_\_ ya Nzambi silaka bo. »

**Moniteur, kuyilama na kikuma ya leso :**

Beto landa Nzambi ti lemfuka na Yandi, ebuna Yandi ta nungisa beto.

**Moniteur, kuyilama na verse ya kulonguka :**

*Levi 18 :4
Beno lemfukila bansiku na Mono, beno sala kaka mambu ya Mono ke songa beno na kusala.*

**Moniteur, yilama na bankunga ya kwenda nzila mosi ti leso yai :**

Kwenda na Yesu
Landa, Mo’ Ta Landa Nge, Mfumu
Mfumu Zaba Nzila na Mono

**II. Kusala Revisio—**

**Kulanda devoir ya leso me luta :**Na mposo me luta, beto pesaka beno bakristo devoir kuyindula diaka mambu mosi ya mbote ya Nzambi me sala na luzingu na nge. Nani ta songa beto mambu mosi ya mbote ya nge bambukaka ?

**Revisio :**

Na leso me luta, beto me mona mpila Nzambi songaka Moize kulonga bo mbala mosi diaka. Na malongi ya Nzambi pesaka Moize kupesa bo, bo vandaka kubambuka mambu zole. Ntete, bo vandaka kubambuka mpila Nzambi me sala na kati na bo, ata bo me landa Yandi mbote mingi ve. Ya zole, bo vandaka kubambuka diaka bansiku yonso ya Nzambi me pesa bo.

Na nima kumanisa malongi yai, mambu zole ta salama. 1) Moize ta fwa, ti 2) bo ta kota ntoto ya Nzambi me silaka bo.

**III. Kulonga Bana Leso Yai—**

**Kuyantika Leso :**

Bantu na Mputu sala nsaka yai : Bana telama na ndonga, ebuna mosi kusala bonso, « Mama » to « Tata ». Mama songa bo nki bo lenda sala, mosi-mosi na zina ya mwana, to mbala ya nkaka, na kimvuka na bo yonso. Mbandu, yandi lenda tuba nde, « Sara, kwisa nswalu. » Sara baka ntinu, ebuna « Mama » tuba nde, « Kanga. » Sara fweti kanga. « Mama » tuba nde, « Beno yonso kwisa fioti. » Bo yonso kwisa fioti, etc. Makambu ya nsaka yai kele nde bo kuwa, mpi bo sala kaka yina ya Mama to Tata me tuba.

Bantu ya Israele me bika Ezipte, bo me tambula na sika ya zelo na zelo. Nzambi me twadisa bo. Na sika ya bo vandaka kutambula, bo me kuta mpi makanda ya bantu ya nkaka. Mbala mingi, Nzambi me songa bo nde, « Beto luta. Beno nwana ve. Mono ke pesa beno ntoto yai ve. Mono me pesa yo na bantu ya nkaka.” Kansi, ata na ntwala bo kwisaka na ntoto ya Kanana ya Nzambi zolaka kupesa bo, Nzambi songaka bo nde, “Bantu yai, beno nwanisa bo. Mono zola pesa beno ntoto na bo.” Nzambi salaka mpidina sambu na mbi ya bantu yina.

Nki mutindu bo ta zaba nde bantu yai ya bo ke kuta, bo nwanisa bo, to bo nwanisa bo ve ? Bo fweti landa Nzambi ti ndinga ya Yandi pesaka bo.

**Developpement—Mambu ya Nene ya Leso Yai na Bandambu 5:**

**17.1 Moize bambukisaka bo mpila Yandi me kanga bo nzila kunwanisa bantu ya nkaka, me songa bo kunwanisa bantu ya nkaka.**

**Tangila bana :**

*Kulonga 2 :24 Mfumu Nzambi tubaka diaka nde : « Ntangu yai, beno katuka awa, beno sabuka nzadi . . .Mu-Amore yai Sihoni…Mono ke pesa yandi ti ntoto na yandi na maboko na beno. Beno kwenda nwanisa yandi bitumba, beno botula ntoto na yandi.*

**🕮**

**Kuyula bana mutindu yai :**

**Niveau Primaire--**

* Nzambi songaka bantu ya Israele kunwanisa nani ?
(Sihoni, mfumu mosi)

?

* Keti bo na nwanisa yandi na ngolo na bo mosi kaka ?
(Ikele ve. Nzambi silaka kuvanda ti bo.)
* Na nima kunwanisa yandi, Nzambi zolaka nde bo sala nki ?
(Kubotula ntoto na yandi, kutunga na yo.)

**Niveau Secondaire--**

* Nzambi buyaka kupesa bo bisika ya nkaka; Yandi songaka bo kunwanisa bantu yina ve. Sambu na nki nge banza Nzambi zolaka bo kunwanisa muntu yai ?
*[Moniteur, kuwa mabanza ya bana.]*(Bamvutu yai kele possible--
> Nzambi zabaka nde ntima na yandi vandaka mbi. Yai vandaka ndola Nzambi zolaka kupesa yandi.

? ?

> Bantu ya nkaka, Nzambi tubaka nde Yandi me pesa bo sika na bo. Mbala ya nkaka Nzambi pesaka Sihoni sika yai, kansi yandi botulaka yo.)

**Bana sala bageste :**

Bana songa na diboko bonso Nzambi ke songa bantu ya Israele kukwenda kunwanisa Mfumu Sihoni.

🚹

**Bana yimba ti kina :**

Nzambi songaka bo
Kunwanisa muntu yai.

🏄

**17.2 Bo lombaka yandi nzila nde bo luta na ntoto na yandi.**

**Tangila bana :**

*Kulonga 2 :26 Ebuna . . .mono tindaka bantu na Sihoni. . . na kulomba nzila sambu na kuluta. Mono tubaka nde :*

**🕮**

*27 . . .Beto ke luta kuluta mpamba, beto ta sala kima ve.*

*28 Madia yina ya beto ta dia, ti masa yina ya beto ta nwa, beto ta futa yo. . .* **Kuyula bana mutindu yai :**

* Na ntwala kunwanisa Mfumu Sihoni, Moize salaka nki ?
(Yandi tindaka bantu kulomba yandi nzila ya kuluta na ntoto na yandi.)

?

* Ntangu bo luta, keti bo ta yiba masa ti madia ya bantu ya bwala yina ?
(Ikele ve. Bo ta futa yonso.)

**Bana sala bageste :**

🚹

Bana yonso sala geste bonso bo ke bondila Mfumu Sihoni, ke lomba yandi nzila kuluta.

**Bana yimba ti kina :**

🏄

🏄

Pardo, Mfumu Sihoni
Kaka pesa beto nzila kuluta.

**17.3 Mfumu Sihoni buyaka kupesa bo nzila ya kuluta.**

**Tangila bana :**

**🕮**

*Kulonga 2 :30 Kansi Mfumu Sihoni zolaka ve beto luta na ntoto na yandi. . .*

**Kuyula bana mutindu yai :**

?

* Nki vandaka mvutu ya Mfumu Sihoni?
(Yandi ndimaka ve. )

**Bana sala bageste :**

Ndambu ya bana sala geste bonso bo ke lomba nzila kuluta na ntoto ya Mfumu Sihoni. Bo tala ndambu ya bana ya nkaka. Ndambu ya nkaka sala bonso Sihoni. Bo sala geste ya ke songa nde bo zola ve.

🚹

**Bana yimba ti kina :**

🏄

🏄

Bo lombaka nzila
Kansi mfumu ya ntotot ndimaka ve.

**17.4 Bo nwanisaka yandi, ti bo nungaka.**

**Tangila bana :**

*Kulonga 2 :31 Mfumu Nzambi tubaka na mono nde : « Mono ke katula ngolo ya Mfumu Sihoni ti bantu na yandi sambu na beno ; beno kwenda botula ntoto na yandi, beno tunga. »*

**🕮**

*32 Sihoni ti bantu na yandi yonso, bo kwisaka kunwanisa beto …*

*33 kansi Mfumu Nzambi, Nzambi na beto, pesaka yandi na maboko na beto. . .*

*36 Mfumu Nzambi pesaka beto babwala yai yonso… ata bwala mosi ve lutaka beto na ngolo.* **Kuyula bana mutindu yai :**

* Sihoni kwisaka kunwanisa bo, kansi Nzambi salaka nki na yandi ?
(Nzambi katulaka ngolo na yandi yonso.)

?

* Nani pesaka babwala yina na maboko na bo ?
(Nzambi Yandi mosi)

**Bana sala bageste :**

Bana 7 sala mwa-seneti—Nzambi, Mfumu Sihoni, basoda zole ya Sihoni, ti bantu 3 ya Israele. Sihoni ti basoda 2 na yandi kwisa ntete, bo sala zeste na maboko bonso bo ke nwanisa Israele. *[Moniteur, keba. Bo kaka sala BONSO bo ta nwana, kansi bo nwana ya kieleka ve. Beto zola ve mwana kulwala.]*

🚹

Bana ya Israele nangula maboko bonso bo mpi ta nwana. Nzambi telama, Yandi simba Sihoni ti basoda na yandi, Nzambi tuba nde, “Mono ke pesa bo na maboko na beno.” Yandi pesa bo na bantu ya Israele.

**Bana yimba ti kina :**

Bo nungaka mvita
Na ngolo ya Nzambi
Sambu bo vandaka kaka
Kulanda Yandi.

🏄

🏄

**17.5 Kansi, bo buyaka kunwana na bisika ya Nzambi me buya kupesa bo.**

**Tangila bana :**

*Kulonga 2 :**37 Kansi beto kumaka ve penepene na . . . konso kisika yina ya Mfumu Nzambi songaka beto ve na kwenda.*

**🕮**

**Kuyula bana mutindu yai :**

* Keti bana ya Israele kwendaka kunwana na konso kisika ?
(Ikele ve. Bo kwendaka ve kunwana na bisika ya Nzambi songaka bo kukwenda ve.)

?

* Luswaswanu vandaka kaka mosi na kati ya bisika ya bo nwanaka ti bisika ya bo nwanaka ve. Nki luswaswanu yina ?
(Kaka nde na bisika ya nkaka, Nzambi songaka bo kukwenda kunwana, kansi na bisika ya nkaka, Nzambi songaka bo kukwenda ve.)

**Bana sala bageste :**

🚹

Bana yonso songa diboko ya kibakala. Bo tuba nde, “Kunwana awa.”
Bo yonso songa diboko ya kinkento. Bo tuba nde, “Kunwana awa ve.”

**Bana yimba ti kina :**

🏄

Nzambi songaka bo, kunwana awa ve.
Nzambi songaka bo, awa sika ya kunwana.
Bo fweti kaka kulanda Yandi !

🏄

**>|< Kumanisa Leso :**

Nki mutindu bantu ya Israele zabaka nki kusala ? Wapi kunwana ? Nzambi songaka bo, ebuna bo fweti kaka landa Yandi. Beto kiteso mosi, beto fweti landa yonso ya Nzambi ta songa beto. Ebuna Yandi ta nungisa beto.

**Verse ya kulonguka :**

*[Moniteur, yai kele ntangu ya mbote kulonga verse. Bana lenda tuba yo mbala tatu, na nima kabisa bana na bandambu zole. Ndambu ya ntete yantika kutuba ndinga ya ntete, ndambu ya zole ndinga ya zole, etc. Bo tuba yo mbala tatu mutindu yina.]*

*Levi 18 :4
Beno lemfukila bansiku na Mono, beno sala kaka mambu ya Mono ke songa beno na kusala.*

**Devoir sambu na bakristo :**

Devoir mono ke pesa beno bakristo na mposo yai, yo yai :
Beno tula ngolo kulanda, kusala yonso ya nge ke longuka na kati ya Bible, sambu Nzambi kusadisa nge. Konso lumbu mposo yai, keti nge ta kudiyula : Nki mono zaba kusala, kansi mono ke sala yo ve ? Kana Nzambi songa nge mambu mosi ya nge ke sala ve, tula ngolo kulemfuka na Yandi, kusala yo.

🖑

**Kubinga bana ya zaba Yesu ntete ve :**

Kana nge zaba ve tii ntangu yai nde kieleka, nge kele mukristo, nde kieleka nge me guluka, ntangu ya mbote kuzenga mambu yina, yo yai. Binga zina ya Yesu ti lomba Yandi kugulusa nge. Kana nge ta zola lusadisu na mambu ya kuguluka, kwisa vanda awa na nima ya ecodim. Beto ta kwisa, beto ta sadisa nge.

✞

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 17

**Leso 18 Beto wila bansiku ya Nzambi mbote.**

**Moize bambukisaka bantu ya Israele bansiku yonso ya Nzambi pesaka bo.

I. Preparatio ya Moniteur sambu na Leso Yai—**

**Moniteur,** leso yai ke monika naKulonga bakapu 4-30 (Somere)

**Moniteur, kuyilama na kikuma ya leso :**Beto lemfuka na ndinga ya Nzambi sambu beto zola Yandi.

**Moniteur, kuyilama na verse ya kulonguka :***Yoane 14:15
(Yesu vandaka kutuba) “Kana beno ke zolaka Mono, beno ta landaka bansiku na Mono.”*

**Moniteur, yilama na bankunga ya kwenda nzila mosi ti leso yai :**Bansiku Kumi ya Kulanda
Kuwa Bible
Kana Beno Ke Zolaka Mono

**II. Kusala Revisio—**

**Kulanda devoir ya leso me luta :**Devoir ya beto pesaka beno bakristo na mposo me luta, kuyindula nki beno ke lemfuka ve ya ndinga ya Nzambi, kutula ngolo kulemfuka na yo. Nani ta songa beto mambu mosi ya Nzambi songaka yandi, ya yandi me yantika kulemfuka ? Merci na beno yonso ya ke tula ngolo kusala badevoir ya beto ke pesa beno. Yo pesa beto kiese, ti yo pesa Nzambi mpi kiese.

**Revisio :**Bisika ya nkaka bantu ya Israele nwanisaka bantu ya nkaka. Bisika ya nkaka bo nwanisaka bo ve. Nki luswaswanu na kati ya bisika yina?
(Kaka mpila Nzambi songaka bo kusala—ntangu ya nkaka kunwana, ntangu ya nkaka kunwana ve.)

**III. Kulonga Bana Leso Yai—**

**Kuyantika Leso :**Beto tubaka nde mukanda ya Kulonga vandaka na mambu zole. Beto me mona mosi dezia—kureviser ndambu ya histoire ya Israele tii ntangu yina. Beto me kuma na mambu ya zole—kureviser bansiku ya Nzambi na ntwala bo kota ntoto ya Nzambi silaka bo.

**Developpement—Mambu ya Nene ya Leso Yai na Bandambu 6 :**

**18.1 Bo fweti wila bansiku ya Nzambi ; bo yika ve, bo katula mpi ve.**

**Tangila bana :**

*Kulonga 4 :**1 Ntangu yai, . . .beno landa bansiku yonso ya Mono ke songa beno, mpidina beno ta fwa ve, beno ta tunga na ntoto yina ya Mfumu Nzambi. . . ke pesa beno.*

**🕮**

*2 Na mambu yai ya Mono ke songa beno, beno lenda kuyika to kukatula mambu ya nkaka ve. Beno landa mbote-mbote bansiku yonso ya Mfumu Nzambi, Nzambi na beno.*

**Kuyula bana—**

**Niveau Primaire:**

?

* Nki mutindu bantu ya Israele fweti landa Bansiku ya Nzambi ?
(Mbote-mbote)
* Na zulu ya bansiku ya Nzambi me pesa bo, bo lenda yika bansiku ikwa ya bo mosi ?
(Kima ve. Bo yika ve na yina ya Nzambi me tuba.
* Bo vandaka na kiyeka kukatula bansiku ikwa?
(Kima ve. Bo katula ve na ndinga ya Nzambi.)

**Niveau Secondaire:**

? ?

* Nki mutindu beto lenda yika na ndinga na Nzambi ? Nki mutindu beto lenda katula na yo ?
(*Moniteur, kuwa mabanza ya bana. Basecte ya nkaka yika na yo sambu bo ndima mikanda ya nkaka na zulu ya Bible. Bantu lenda katula na yo kana bo zola ndima ve malongi mosi ya Bible.)*

**Bana sala bageste :**

Bana yonso sala geste bonso Bible kele na ntwala na bo, bo ke yika na yo. Bo tuba nde, “Kuyika ve na Ndinga ya Nzambi.” Na nima, bo sala geste bonso bo ke katula na yo. Bo tuba nde, “Kukatula ve na Ndinga ya Nzambi.”

🚹

**Bana yimba ti kina :**

Kuyika ve na ndinga ya Nzambi
Kukatula mpi na yo.
Bible ikele ndinga ya Nzambi ;
Bika beto ndima yo !

🏄

🏄

**18.2 Bo wila Bansiku ya Nzambi sambu yo ta pesa mwinda na bantu ya bansi ya nkaka, bo songa yo na bana ti bantekolo na bo.**

**Tangila bana :**

*Kulonga 4 :**5 Mono me longaka beno bansiku yonso, mutindu Mfumu Nzambi . . . songaka mono. Beno landa yo na ntoto ya beno ke zola kwenda kutunga.*

**🕮**

*6 Beno landa yo mbote-mbote, mpidina beno ta monika mayele na meso ya bantu ya nkaka. Ntangu bo ta wa bansiku yai yonso, bo ta tuba nde : « Bantu yai kele bantu ya mayele-e !”*

*7 Keti bantu ya nkaka kele yina ke na Nzambi kele penepene na bo ntangu bo ke na Yandi mfunu, mutindu ke vandaka Mfumu Nzambi na beto. . .?*

*8 Keti bantu ya nkaka kele yina ke na bansiku ya mbote bonso bansiku yai . . .?*

*9 Beno keba ! . . .beno lenda vila . . .beno tela bana na beno ti batekolo na beno*

**Kuyula bana---**

**Niveau Primaire :**

* Nani songaka Moise Bansiku yai ?
(Mfumu Nzambi

?

* Nki mutindu bo fweti landa bansiku yina ?
(Mbote-mbote.)
* Nani ta tala mpila bo landa bansiku yai ?
(Bana na bansi ya nkaka penepene)
* Bo fweti tela nani ya nkaka bansiku ya Nzambi?
(Bana na bo ti batekolo na bo)

**Niveau Secondaire :**

? ?

* Nki mutindu bansiku yai ta sadisa bantu ya bansi ya nkaka kuzaba Nzambi ?
(Yo ta songa nde Yandi kele penepene kusadisa bo, mpi nde bansiku na Yandi ke pesa bo luzingu ya mbote.)

**Bana sala bageste :**

Mwana mosi twadisa ti sala ndambu bageste. Bana ya nkaka landa na ndonga. Bo sala yonso ya ntwadisi na bo songa.

🚹

**Bana yimba ti kina :**

Kulanda Nzambi mbote-mbote
Na Bansiku yonso n’Yandi.

🏄

🏄

Kusonga yo na bana ti na
batekolo na nge mpi.

**18.3 Bo keba nde bo samba Nzambi kaka, biteki ve.**

**Tangila bana:**

**🕮**

*Kulonga 4 :**16 Beno sala masumu ve na kusala biteki ya mutindu na mutindu. . .*

*19 Beno tula ngindu ve na kusambila to kusadila bima ya beno ke monaka na zulu : ntangu, ngonda, bambwetete. . .*

**Kuyula bana :**

* Bo keba kusamba nki ve ?
(Biteki to bima na zulu)

?

* Kusamba biteki kele nki ?
(Masumu)

**Bana sala bageste :**

Bana tuba na ritime:
Kusamba biteki ve, ve ve!

🚹

**Bana yimba ti kina :**

🏄

🏄

🏄

Bana tula yo ton ti yimba yo bonso nkunga.

**18.4 Bo kuma lulendo ve kuyindula nde sambu na mambote na bo Nzambi me pesa bo ntoto yina.**

**Tangila bana :**

*Kulonga 9 :**4 Ntangu Mfumu Nzambi . . .me kula bantu yina imene, beno lenda tuba ve nde : « Mfumu Nzambi me nata beto awa sambu beto kele bantu ya mbote. » Ve, Mfumu Nzambi ta kula bantu yina kaka sambu bo me salaka mbi.*

**🕮**

*5 . . . sambu Yandi zola lungisa mambu ya Yandi tubaka na bankaka na beno Abrahami, Izaki ti Yakobi.*

**Kuyula bana--**

**Niveau Primaire :**

?

* Bo keba na nki mambu ya lulendo ?
(Kuyindula nde Nzambi me pesa bo ntoto yina sambu na mambote na bo mosi)

**Niveau Secondaire :**

* Nki baraiso zole Nzambi ta pesa bo ntoto yina ?
(1. Sambu bantu ya zingaka kuna me sala mbi, 2. Sambu na kulungisa nsilulu Yandi pesaka na bambuta na bo.)

? ?

**Bana sala bageste :**

Kabisa bana na bandambu zole. Mosi songa bageste ya lulendo. Ya nkaka tuba nde « Vanda na lulendo ve. ! » Na nima, bandambu yina balula mpila bo ke sala.

🚹

**Bana yimba ti kina :**

🏄

Keba nde lulendo kota ve
Bu Nzambi pesa beno ntoto yai.

🏄

**18.5 Bo ta landa ve kikalulu ya bantu ya ntoto yina.**

**Tangila bana :**

*Kulonga 7 :**1 Ntama ve, Mfumu Nzambi ta nata beno na ntoto ya beno ke kwenda kutunga, Yandi ta kula bantu mingi na ntoto yina. . . .*

**🕮**

*2 Ntangu Mfumu Nzambi. . . ta pesa bantu yai na maboko na beno, beno ta bedisa bo. . . Beno lenda wakana na bo ve. . .*

*3 Beno lenda kwela bo ve. . .*

*4 mbaimbai bo ta benda bana na beno na kuvila Mono, Mfumu Nzambi ti kusamba banzambi ya nkaka. . . .*

*Kulonga 18 :**9 Ntangu beno me kuma na ntoto yina ya Mfumu Nzambi . . . ke pesa beno, beno landa ve mambu ya mbi ti ya nsoni ya bantu yina ke salaka kuna.*

*10 . . . mutindu ke salaka banganga-ngombo, to bantu yina ke tubaka mambu ke kwisa na ntwala, to bandoki,*

*11 to banganga nkisi, to bantu yina ke kwendaka kuyula mambu na bantu yina me fwaka.*

*12 Mfumu Nzambi . . . ke zolaka ve bantu yina ke salaka mambu ya mutindu yai; yo yina Yandi ke kula bantu ya ntoto yina na ntwala na beno. . .*

**Kuyula bana--**

**Niveau Primaire :**

* Songa mambu mosi ya Nzambi zolaka bo kusala ve na ntoto yina.
(Kukwela bo, kuwakana ti bo, kulanda banzila na bo.)

?

**Niveau Secondaire :**

? ?

* Mpila bantu ya ntoto yina salaka vandaka bonso mpila bantu ya Congo ke sala nki mutindu ?

**Bana sala bageste :**

Bana sala bageste ya ke songa nde bo ke buya mambu yai yonso.

🚹

**Bana yimba ti kina :**

🏄

🏄

🏄

Beto bantu ya Nzambi
Kulanda ve nzila ya bampani!

**18.6 Nzambi ta sakumuna bo kana bo lemfuka, kansi Yandi ta singa bo kana bo lemfuka ve.**

**Tangila bana :**

*Kulonga 11 :**26 Ebuna bubu yai beno sola, keti beno zola mambote to bampasi ? . . .*

**🕮**

*30:15* *. . .Bubu yai mono ke pesa beno mambu yai na kusola: mambote ti luzingu, to bampasi ti lufwa.*

*30:16* *Kana beno zola Yandi. . . beno lemfuka na Yandi, ti kulanda bansiku na Yandi yonso, ebuna beno ta zinga. . .*

*17 Kansi, kana beno tula ntu-ngolo, kana beno buya na kulemfuka na Mfumu Nzambi, beno samba ti kusadila mpi banzambi ya nkaka,*

*18 mono ke songa beno bubu yai nde beno ta fwa. . .*

*19 Bubu yai, Mono ke pesa beno mambu yai ya kusola: luzingu to lufwa, mambote to bampasi. . . .Beno sola luzingu sambu beno zinga, beno ti bana na beno.*

**Kuyula bana :**

* Bampila zole na ntwala na bo vandaka nki nzila ti nki nzila ?
(Nzila ya kulemfuka, nzila mosi ya mambote ti moyo, to nzila ya kubuya, nzila mosi ya mpasi ti lufwa.)

?

**Bana sala bageste :**

Bana sala bandonga zole. Bo yantika kutambula, ebuna mosi tuba nde, nzila ya kulemfuka, kiese mingi ! Ya nkaka tuba nde, nzila ya masumu, mawa mingi !

🚹

**Bana yimba ti kina :**

🏄

Kiese, kiese, kulanda nzila ya Nzambi
Mawa, mawa, kubuya nzila ya Nzambi

**>|< Kumanisa Leso :**

Bana, Moize pesaka bantu ya Israele malongi yai sambu bo bambuka kulanda bansiku ya Nzambi ntangu bo kota ntoto na bo. Beto bubuyai, bakristo, beto mpi bambuka kulanda bansiku ya Nzambi, kaka sambu beto zola Yandi.

**Devoir sambu na bakristo :**

Mono ke pesa beno bakristo devoir yai: Na mposo ke kwisa, beno tula ngolo ve kulemfuka na mambu yonso ya nge zaba ya ndinga ya Nzambi, kaka sambu beno zola Yandi.

🖑

**Kubinga bana ya zaba Yesu ntete ve :**

Kana nge me yilama kuyamba Yesu bubuyai, kwisa na mono na nima ya ecodim. Mono ta vanda na kiese kusonga nge mpila bo ke yambaka Yandi.

✞

**Kana ntangu kulunga :**Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 18

**Leso 19 Beto vanda na ngemba na ntangu ya lufwa.**

**Moize manisaka kisalu Nzambi pesaka yandi, ebuna yandi fwaka na lukanu ya Nzambi.**

**I. Preparatio ya Moniteur sambu na Leso Yai—**

**Moniteur,** leso yai ke monika na Kulonga 31; 32:48-52; 34:1-9. Beto ke pesa somere.

**Moniteur, kuyilama na kikuma ya leso :**

Beto vanda na ngemba na ntangu ya lufwa, sambu Nzambi kaka ke pesa moyo, ti Yandi kaka ke baka yo diaka.

**Moniteur, kuyilama na verse ya kulonguka :**

*Kulonga 31 :8
« Mfumu Nzambi Yandi mosi ta nataka nge, Yandi ta vandaka ti nge. Yandi ta bikisa nge ve ata vioti, kuwa boma ve. »*

**Moniteur, yilama na bankunga ya kwenda nzila mosi ti leso yai :**

Ngemba Ikele
Keti Nge Me Yilama Mbote ?

**II. Kusala Revisio—**

**Kulanda devoir ya leso me luta :**

Na mposo me luta, beto lombaka beno bakristo kutula ngolo kulemfuka na yonso ya beno zaba ya ndinga ya Nzambi. Nani tulaka ngolo kusala yo na mposo me luta ?

**Revisio :**

* Ntangu ya histoire yai, bana ya Israele vandaka wapi ?
(Penepene na ntoto ya Kanana ya Nzambi silaka bambuta na bo.)
* Moize me sala nki na ntwala bo kota ntoto ya Nzambi ta pesa bo ?
(Yandi ke bambukisa bo bansiku ya Nzambi me pesa bo, mpi mpila Yandi me sila na kati na bo.)

**III. Kulonga Bana Leso Yai—**

**Kuyantika Leso :**

Kana bantu awa zola kutuba nde muntu me fwaka, nki mutindu bo tuba yo ? (*Moniteur, kuwa bamvutu ya bana mutindu na mutindu.)*

Mpila mosi mona zola mingi kele « Nzambi me baka moyo na yandi. » Mono zola yo sambu yo kele kieleka : Nzambi muntu pesa beto moyo na kati ya divumu ya mama, ti Nzambi muntu kele na kiyeka kubaka yo diaka.

Ntangu ya histoire yai, Moize me kuma penepene na nsuka ya moyo na yandi. Bantu ya Israele kele penepene kukota ntoto ya Nzambi silaka bo. Beno ta bambuka nde Nzambi zengaka nde Moize lenda kota ve, sambu yandi pesaka Nzambi lukumu ve ntangu bantu vandaka na mfunu ya masa.

**Developpement—Mambu ya Nene ya Leso Yai na Bandambu 6:**

**19 :1 Ntangu lungaka nde Moize kufwa.**

**Tangila bana :**

*Kulonga 31 :1 Moize tubaka diaka na bantu ya Israele*

**🕮**

*2 nde: “Mono me kuma mbuta. .Mfumu Nzambi tubaka na mono mpi nde mono ta sabuka nzadi ya Yordani ve.*

**Yula bana :**

* Nki mutindu Moize zabaka nde lufwa vandaka penepene ?
(Yandi me kuma mbuta, bantu me yilama kukota ntoto ya Kanana, ti Nzambi me songa nde yandi ta sabuka Yordani ve kukota Kanana.)

?

**Bana sala bageste :**

🚹

Bana sala bageste kusonga nde « Ve ! » Bo tuba nde, « Moize ta sabuka Yordani ve. »

**Bana yimba ti kina :**

🏄

Moize me kuma mbuta.
Ntangu ya lufwa me lunga.
Yandi ta sabuka Yordani ve.

🏄

**19.2 Moize songaka bantu ya Israele nde bo ta baka ntoto yina sambu Nzambi ta kwenda ti bo.**

**Tangila bana :**

*Kulonga 31 :3 Yandi mosi Mfumu Nzambi, Nzambi na beno, ta kwenda na ntwala na beno, Yandi ta fwa bambeni na beno, ebuna beno ta botula ntoto na bo ; Yozue muntu ta nataka beno mutindu Mfumu Nzambi tubaka. . .*

**🕮**

*5 Mfumu Nzambi ta nungisa beno. . .*

*6 Beno vanda ngolo ti kikesa. Beno tina bantu yina boma ve. Mfumu Nzambi. . .ta bikisa beno ve ata fioti.”*

**Yula bana :**

?

* Sambu na nki bo lenda vanda na kikesa kukota ntoto ya Kanana ?
(Sambu Nzambi ta kwenda na ntwala na bo, Yandi ta nungisa bo.)

**Bana sala bageste :**

🚹

Bana yonso tula maboko na zulu kusonga nde Nzambi muntu ta nungisa bo.

**Bana sala ti yimba :**

🏄

Vanda na boma ve, ve, ve.
Nzambi ta nungisa beno.

**19.3 Nzambi songaka Yozue nde yandi ta twadisa bantu ti Nzambi ta twadisa yandi.**

**Tangila bana :**

*31 :7 Ntangu yai, Moize bingaka Yozue, ebuna yandi tubilaka yandi na meso ya bantu yonso ya Israele nde : «Vanda ngolo ti kikesa, nge muntu ta nata bantu yai na kubaka ntoto ya Mfumu Nzambi zengaka nde Yandi ta pesa na bankaka na bo.*

**🕮**

*8 Mfumu Nzambi Yandi mosi ta nataka nge . . .*

**Yula bana :**

* Moize songaka nani nde yandi ta zinga yandi kutwadisa Israele ?
(Yozue)
* Yandi ta twadisa bo kusala nki ?
(Kukota ntoto Nzambi silaka kupesa bo)
* Nani ta nata Yozue kusonga yandi nzila ?
(Mfumu Nzambi Yandi mosi)

**Bana sala bageste :**

Sola mwana mosi kusala bonso Nzambi ti mosi kusala bonso Yozue. Bana yonso ya nkaka ta sala bonso bantu ya Israele. Nzambi ta kwenda ntete, ta songa bo nzila. Yozue ta tula diboko na dipeka ya Nzambi, ta landa yandi. Bana yonso ya nkaka ta landa na ndonga, konso mwana na diboko ya dipeka ya muntu na ntwala na yandi.

🚹

**Bana yimba :**

🏄

Yozue, Yozue
Yozue ke yinga Moize.
Landa-e Landa-e
Beto ta landa yandi-e !

🏄

**Verse ya Kulonguka :**

*[Moniteur, yai kele sika ya mbote ya kusonga bana verse ya kulonguka. Nge tangila bo mbala mosi, na nima bo landa nge malembe-malembe, fraze na fraze. Bana lenda tuba yo diaka na nima ya leso kana ntangu lunga.]*

*Kulonga 31 :8
« Mfumu Nzambi Yandi mosi ta nataka nge, Yandi ta vandaka ti nge. Yandi ta bikisa nge ve ata vioti, kuwa boma ve. »*

**19.4 Moize tulaka Yozue maboko na nzo-Nzambi mutindu Nzambi songaka yandi kusala.**

**Tangila bana *:***

*31 :14 Ntangu yai, Mfumu Nzambi tubaka na Moize nde : « Nge ke zinga diaka mingi ve. Binga Yozue. Moize ti Yozue kwendaka na Nzo-Nzambi ya ntenta . . .*

**🕮**

*23 Ntangu yai, Mfumu Nzambi tubaka na Yozue . . .nde : « Vanda ngolo ti kikesa. Nge muntu ta nata bantu ya Israele na ntoto yina ya Mono zengaka nde Mono ta pesa bo . . . »*

*34 :9 bantu ya Israele yantikaka kulemfuka na Yozue . . .*

**Yula bana :**

* Sambu na kusonga kieleka nde Nzambi me sola Yozue kuyinga Moize, bo kwenda wapi ?
(Na Nzo-Nzambi ya ntenta)

?

* Na kati ya Nzo-Nzambi, Nzambi songaka Yozue nde yandi ta sala nki ?
(Kunata bantu ya Israele na ntoto ya Nzambi silaka bo.)
* Na nima, bantu ya Israele vandaka nki mutindu ti Yozue ?
(Bo yantikaka kulemfuka na yandi bonso ntwadisi na bo.)

**Bana sala bageste :**

Bana songa bo na bo nde, « Nzambi me sola Yozue kuyinga Moize. Nzambi me songa yo na Nzo ya Bisambu. »

🚹

**Bana yimba ti kina :**

🏄

Yozue me kuma ntwadisi !

**19.5 Nzambi pesaka Moize kisalu mosi ya nsuka—Kulonga bo nkunga.**

**Tangila bana :**

*31 :19 « Ntangu yai, sonika nkunga yai ya Mono ke pesa nge. Longa yo na bantu ya Israele, bo zaba yo mbote-mbote, mpidina yo ta vandaka bonso ntemwe na Mono . . .*

**🕮**

*22 Kilumbu yo yina, Moize sonikaka nkunga yango yina ya Nzambi pesaka yandi, yandi longaka yo mpi na bantu ya Israele.*

*32 :**44 Moize ti Yozue tangaka nkunga yai na mpila nde bantu yonso ya Israele kuwa yo mbote-mbote.*

**Yula bana :**

* Penepene na nsuka ya moyo na yandi, Nzambi songaka Moize kusala nki ?
(Kusonika nkunga.)

?

* Nani pesaka Moize nkunga yina ?
(Nzambi Yandi mosi.)
* Yandi fweti longa nkunga yina na nani ?
(Na bantu ya Israele)

**Bana sala bageste :**

Bana sala bageste bonso bo ke wa Nzambi, bo ke sonika nkunga Yandi pesa bo.
Na nima, bo sala bageste bonso bo ke longa bantu nkunga.

🚹

**Bana yimba ti kina :**

🏄

Mambu mosi, Moize, na ntwala nge kufwa
Baka nkunga yai ya Nzambi ta pesa nge.
Longa yo na bantu sambu bo kubambuka.

🏄

**19.6 Moize pesaka bo lusakumunu ya nsuka, ebuna yandi fwaka na ngemba.**

**Tangila bana :**

*33 :**1 . . .Moize . . . sakumunaka bantu ya Israele ntangu yandi me fwa ntete ve.*

**🕮**

*32 :**48 Kilumbu yo yina Mfumu Nzambi tubaka na Moize nde :*

*49 : « Kwenda . . . tombuka na ngumba ya Nebo, ebuna nge tala ntoto ya Kanana yina ya Mono ke pesa na bantu ya Israele.*

*50 Nge ta fwa kuna na zulu ya ngumba yango mutindu fwaka mbuta na nge Aroni. .*

*51 sambu beno yonso zole, beno lemfukaka na Mono ve na meso ya bantu ya Israele…beno pesaka Mono nsoni na meso ya bantu ya Israele.*

*34:1-3* *Moize . . . tombukaka na ngumba ya Nebo; yandi kumaka tii na nsongi ya ngumba ya Pisga . . . Ebuna ko kuna Mfumu Nzambi songaka yandi ntoto . . .yonso. . .*

*4 Ntangu yai, Mfumu Nzambi tubaka na Moize nde : « Yai kele ntoto ya Mono tubaka na Abrahami, Izaki ti Yakobi nde Mono ta pesa bana na bo. Mono me songa nge yo, kansi nge, nge ta kota muna ve. »*

*5 Yo yina Moize, muntu ya Mfumu Nzambi, fwaka kuna . . .*

*6 Nzambi Yandi mosi zikaka yandi . . .*

*7 Moize vandaka na bamvula nkama mosi makumi zole (120), ntangu yandi fwaka ; yandi vandaka kaka ngolo, meso na yandi vandaka kaka mbote.*

**Yula bana –**

**Niveau Primaire :**

* Nki vandaka mambu ya nsuka ya Moize salaka na bantu ya Israele ?
(Yandi sakumunaka bo.)

?

* Nzambi songaka yandi kukwenda na Ngumba Nebo sambu na kusala nki ?
(Kukwenda kufwa)
* Nani zikaka Moize ?
(Nzambi Yandi mosi.)
* Ntangu Moize fwaka na bamvula 120, nki mutindu vandaka santé na yandi ?
(Ngolo. Ata meso vandaka mbote.)

**Niveau Secondaire :**

? ?

* Sambu na nki Nzambi buyaka nde Moize ti Aroni kota na nsi ya Yandi silaka dikanda na bo Israele ?
(Sambu bo pesaka Yandi lukumu ve na ntoto ya masa ya Meriba. Yai vandaka ntangu Moize bulaka ntoto mbala zole na makasi. Yandi tubaka bonso yo vandaka Nzambi ve, kansi yandi mosi ya vandaka kupesa bo masa.)
* Ata Nzambi pesaka Moize nzila kukota ntoto yina ve, Yandi pesaka yandi nzila kusala nki ?
(Kumona yo na meso mwa-ntama.)

**Kumanisa Leso :**

Bana, Moize manisaka kisalu ya Nzambi pesaka yandi kusala, ebuna yandi fwaka na ngemba. Ata Nzambi pesaka yandi nzila ve kukota nsi ya Yandi silaka bo, Moize bokutaka ve. Yandi monaka nde yo vandaka luzolu ya Nzambi. Bantu ya Nzambi, kana ntangu me kwisa sambu na Nzambi kubaka moyo na bo, bo ke fwaka na ngemba.

**Devoir sambu na bakristo :**

Beno bakristo, devoir mono ke pesa beno mposo yai kele kaka kutonda Nzambi sambu na ngemba Yandi pesa beto bakristo, ata na luzingu, ata na lufwa.

🖑

**Kubinga bana ya zaba Yesus ntete ve :**

✞

Kansi kieleka, kana nge me yamba Yesu Kristo ntete ve, nge ta vanda na ngemba yai ve, kikesa yai ve. Sambu na nge, lufwa lenda vanda mambu mosi ya boma. Kansi yo fweti vanda mutindu yina ve. Bible ke songa beto nde Nzambi ke zola ve ata muntu mosi kuvila, kansi bantu yonso kubalula ntima (2 Pierr 3:9). Keti nge ta balula ntima na Yesu bubuyai? Nzambi kele kukinga nge, maboko na Yandi ya kukangula sambu na kuyamba nge.

Kana nge ke na mfunu ya lusadisu na mambu yai, kwisa na mono na nima ya ecodim. Mono ta vanda na kwisa mingi kusadisa nge.

**Kana ntangu kulunga :**

Kana ntangu lunga, bana lenda tuba verse ya kulonguka diaka, ti nge lenda longa mikanda ya Bible. Tala bangindu na nsuka ya mukanda yai.

===NSUKA YA LESO 19

NSUKA YA MUKANDA YA KULONGA

**Leso 20 Revisio ya mikanda ya Kutanga ti Kulonga**

**Moniteur, kuyidika na ntwala :**

Sala carte na papie ya nene to na tablo ya ndombe. Yo vanda na 3 columns horizontal—2 ya nene ti 1 ya nkufi. Yo vanda na lignes 8. (Mbandu na p. 86). Vanda na craie to na markeur kusadila ntangu nge ke longa. Sosa lusadisu ya muntu ya ke sonika mbote, yandi sonika na carte na kati ya malongi.

Sambu na nsaka, ‘Mono Kele Nani?’, sonika na kitini ya papie mosi sambu na konso muntu.

**Mikanda yai na nkufi :**

Yai nsuka ya mikanda tanu ya Moize.

Mukanda ya Kutanga me songa beto mpila bantu ya Israel buyaka kukota ntoto ya Nzambi silaka bo, ti mpila bo tambulaka bamvula 40 na nseke ya zelo na zelo.

**Bana tuba na ritima :**

Bo buyaka kukota ntoto,
Bo tambulaka bamvula 40.
Yai kele mukanda ya Kutanga.

Na mukanda ya Kulonga, bo me kuma diaka na ntoto ya Nzambi silaka bo. Yo kele mukanda ya revisio, sambu Moize reviser bansiku ya Nzambi me pesa bo, ti mpila Yandi me sala na kati na bo. Yo kele mukanda ya preparatio, sambu bo ke yilama kukota ntoto na bo. Na mukanda yai, beto mona mpila Moize manisa kisalu na yandi, ebuna yandi kufwa na ntwala kukota na ntoto yina.

**Bana tuba na ritima :**

Bambuka diaka bansiku ya Nzambi,
Bambuka diaka histoire na bo.
Yilama kukota ntoto.
Yai kele mukanda ya Kulonga.

**Karte ya Kubokuta :**

Nzambi ke zola ve kubokuta, kansi na mukanda ya Kutanga, beto mona nde mbala mingi, bo me bokuta.

Beto me mona mbala 8 ya bo bokutaka. Beto meka kubambuka yo. Longi, nge tala karte mpila beto me completer yo. Ata bana bambuka mambu na ordre ve, kana bo bambuka mambu mosi, muntu ya ke sadisa nge lenda kaka sonika yo na sika na yo na zulu ya carte. Nge songa yandi wapi ti nki kusonika.

Tala page ke kwisa sambu na bakarte.

**Mono kele nani ?**

Moniteur, pesa kitini ya papie na bana mosi-mosi. Konso mwana ya me zwa papie, yandi ta telama mosi-mosi ti tanga papie na yandi. Bana ya nkaka ta tuba bazina ya bantu. Mwana ya ntete kutuba mbote kele shampio. Yandi kwisa kutelama na ‘ligne ya bashampio’. Na nsuka, bana yonso tuba « O yea ! » sambu na bo.

Bakala--Ntoto kangulaka, yo minaka mono ti bima yonso na mono, sambu mono twadisaka bantu kubuya ntwadisi Nzambi pesaka bo. Mono vandaka rebele. Mono kele nani?
(Kora)

Nkento—Mono kumaka lepre sambu mono tongaka nkento ya Moize. Bo tulaka mono na nganda ya campe bilumbu 7. Mono vandaka mbuta ya Moize ya nkento. Mono kele nani? (Miriami)

Bakala—Nzambi ponaka mono kuvanda Mfumu ya Banganga-Nzambi, kutwadisa bantu na bisambu. Mono nani? (Aroni)

Bakala-Mfumu Balaki songaka mono mbala tatu kusinga bantu ya Israele, kansi mono monaka nde Nzambi me sakumuna bo dezia, yo yina, mpila kusinga bo vandaka ve. Mpunda na mono monaka wanzio ya zolaka kukanga mono nzila kukwenda. Mono nani?
(Balami)

Bakala-Mono kotaka ve ntoto ya Nzambi silaka bo sambu mono yalaka ve makasi na mono. Nzambi songaka mono kutuba na ditadi, yo pesa masa, kansi na makasi mono bulaka yo mbala zole. Mono mpi pesaka Nzambi lukumu ve na mambu yina. Yo yina, mono fwaka na ntwala bo kotaka ntoto ya Nzambi silaka bo. Nzambi Yandi mosi zikaka mono. Mono nani ?
(Moize)

**Karte ya Revisio sambu na Bana ya Niveau na Zulu:**Sala karte ya mpamba bonso yai :

|  |  |  |
| --- | --- | --- |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

Kana mwana tuba nde bo bokutaka masa ya kunwa, nge ta songa nsadisi kusonika bonso yai :

|  |  |  |
| --- | --- | --- |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
| Masa ya kunwa | Tuba na ditadi kupesa bo masa | Kapu 20 |
|  |  |  |

Ntangu beno manisa karte, yo ta monika mutindu yai :

|  |  |  |
| --- | --- | --- |
| Mpamba-mpamba | Tiya na kampe | Kapu 4 |
| Kudia mbisi | Bandeke bonso ngwadi | Kapu 11 |
| Nkento ya Moize | Miriami kumaka lepre | Kapu 12 |
| Bo buya kukota ntoto ya Kanana | Bamvula 40 na nseke | Kapu 14 |
| Bo nwanisa bantwadisi (Kora) | Tiya, ntoto kangulaka | Kapu 16 |
| Bo yindula Moize & Aroni me fwa Kora | Maladi ya ngolo | Kapu 17 |
| Masa ya kunwa | Tuba na ditadi kupesa bo masa | Kapu 20 |
| Kutambula na nseke | Nioka ya makasi | Kapu 21 |

*[Moniteur, yula bana disongidila ya batitre ya mikanda ya Moize, ti sambu na nki bo me pesa konso mukanda titre na yo.]*

Kuyantika—Luyantiku ya bima yonso, katula Nzambi.

Kubasika—Nzambi basisaka bantu ya Israele na kimpika na Ezipte.

Levi—Nzambi pesaka bansiku ya bisambu na bana ya Levi.

Kutanga—Mbala zole bo tangaka bantu ya Israele.

Kulonga—Moize longaka bantu ya Israele diaka, mbala ya nsuka, na ntwala bo kotaka nsi Kanana ya Nzambi pesaka bo.

**BANGINDU SAMBU NA KULONGA MIKANDA YA BIBLE**

**Yimba Mikanda ya Moize--** Na nima, bana tuba mikanda yina tanu na ndonga. Kana bana zaba yo mbote, bo tuba yo mosi-mosi. Na nima, bo tuba yo na reverse.

**Kubakisa batitre ya mikanda.** Bana tuba mikanda 5 ya Moize. Sambu na nki bo binga mukanda ya iya « Kutanga » ? (Sambu mukanda yina yantika na mpila bo tangaka bafami ya Israele, mpi mbala zole na mukanda yina, bo tangaka bo.) Sambu na nki beto ke binga mukanda ya tanu “Kulonga”? (Sambu Moize vandaka kulonga bantu diaka na ntwala bo kota nsi ya Nzambi silaka bo.)

**Kuyindula ordre ya mikanda--**Sala bapapie 10—batitre ya mikanda ya Moize 5, ti bapapie 5 ntendula nki kele na konso mukanda. Balula ordre na yo, ti pesa bana 10. Bo kwisa na ntwala ya kalasi. Ntete, yula nani kele na zina ya mukanda. Bo telama na ndonga, mukanda ya ntete tii na nsuka. Bana yonso tanga batitre ya mikanda yina. Na nima, konso muntu ya kele na titre ya mukanda, yandi sola nki papie ke tendula nki kele na mukanda yina. Bana ya nkaka ndima to buya nde yandi me sala mbote. Na nsuka, bana yonso tanga batitre ti ntendula na yo na ndonga.

**Nsaka ‘Na Nki Mukanda?’--** Bana yimba nkunga, ‘Mikanda ya Moize.’ Na nima, tula bana zole-zole. Mosi yula mwana ya zole ngiyufula mosi ya yantika, ‘Na nki mukanda….’ Mwana ya zole pesa mvutu. Bana bo mosi yindula nki kuyula.

Mbandu :
Mwana ya ntete-- Na nki mukanda bana ya Israele basika na kimpika ? (Mvutu ya mwana ya zole—Mukanda ya Kubasika)

Mwana ya zole-- Na nki mukanda Nzambi bingaka Abrami ? (Mvutu ya mwana ya tatu—Mukanda ya Kuyantika)

**Kumona yo na Bible –** Bana sosa kumona ntete mikanda. Bo tala titre na zulu ya page. Na nima, bo sosa kumona bakapu. Bo tala banombre na zulu ya page ti banombre ya nene na nsi. Na nima, bo sosa kumona baverse. Bo tala banombre ya fioti. (Sala yai ndambu-ndambu na ndambu bamposo.)

**Kumona yo nswalu –** Na nima bana me yikama kuzaba nki mutindu kusosa verse, sala competitio kumona nani lenda mona yo ntete.

**Nki mukanda ?** Sala bakarte tatu kiteso mosi na fase mosi. Na fase ya nkaka, sonika na mosi, « na nima ». Na ya nkaka sonika, « na ntwala », ti na ya nkaka « yo mosi. » Nge tuba nombre ya mukanda. Par exemple, « Mukanda ya zole. » Bana fweti sola karte mosi kukonda kumona nki yo tuba. Kana yo tuba « Na ntwala, bo fweti songa mukanda na ntwala ya mukanda ya zole--Kuyantika. Kana yo tuba « Yo mosi », bo tuba mukanda ya zole, yo mosi.

**Mikanda na chaine—**Mwana mosi tuba mukanda ya ntete (Kuyantika), ya zole tuba Kubasika, etc. tii na mukanda Kulonga. Na nima, bo yantika diaka.

*Yai nsuka ya Mikanda 5 ya Moize. Kana nge me manisa, vutula mukanda yai na Centre des Materiels sambu nge baka ya mpa. Baleso ya landa mukanda yai kele mukanda ya Yosue.
Merci, ti Nzambi sakumuna nge.*